(22 ސެޕްޓެމްބަރ 2020 އާ ގުޅޭ)\nމި ރޭގަނޑުގެ އަނދިރިކަމުގައި އޭނާގެ އަޑު އިވޭނެ ހިސާބުގައި ގޭގައި އެކަކުވެސް ނެތްކަން މިފްރާހަށް އެނގޭނެކަން ކެންޒާ ދެނަހުއްޓެވެ. އޭނާ ޝިކާރައަށް ނުކުތީ އެހެންވެކަން ޔަގީނެވެ.\n"ރޭގަ މިގެއަށް އައިންތަ؟." ޝައްކުވާތީ ނާހަން އޮވެފައި ވެސް ކެންޒާ އެއްސެވެ. ހާސްވެ ބިރުގެންފައި ވިޔަސް އެޖަޒުބާތުތައް ހާމަކުރުމުގެ ބަދަލުގައި ކެންޒާ ޚިޔާރުކުރީ ފޫހިކަމާއި ރުޅިވެރިކަމެވެ.\n"އަހަރެން އާދޭތޯ އިންތިޒާރުގަތަ އިނީ؟." މިފްރާހު ވެސް ހުރީ ގޮތްދޫނުކުރާ ގޮތެވެ. އޭނާ ވެސް ބޭނުންވީ ކެންޒާގެ ބަސްމަގު ހުރި ގޮތުން ކުޑަކޮށް ވެސް އެހިތަށް އަސަރެއްނުކުރާކަން ދައްކާށެވެ. ހާލަތުގެ ގޮތުން ބާރު އޮތީ މިފްރާހުގެ އަތުގައިކަން އިޙްސާސްކޮށްދޭށެވެ. އޭނާއަށް ކެންޒާ ކިޔަމަންވޭތޯއެވެ.\n"ކަލޭކަން އެނގޭ ފާރަލައިގެން ހުރީ... ބައްޕައަށް ބޯންދީގެން މިގެއަށް ވެއްދީ ކަލެއެއްނު." ޔަގީން ނުވިޔަސް ކެންޒާ ބުނެލިއެވެ. މިފްރާހުގެ ހުނުން ބާރުވެލިއެވެ.\n"އާން، އަހަރެން އޭނަ ގެނައި... އެކަމަކު ބޯން ދިނީ އަހަރެންނެއްނޫން، ތިކޮޓަރިބުޑުން ދުރަށް ލާން އުޅެނިކޮށް ކޮޓަރި ހުޅުވީ، ދުރުގައި ބަލަން މަޑުކޮށްލީ... މި ޕިންކު ޓީޝާޓުގައެއްނު ހުރީ... ވަރަށް ލޯބި ހުރިލެއް، ކައިރިވެއްޖެއްޔާ ދުރަށް ނުދެވޭނެތީ ރޭގަ ވެސް ނުކުމެގެން ދިޔައީ." ކެންޒާގެ ބުރަކަށިމަތިން ތެދުވުމުގެ ގަސްދެއް މިފްރާހުގެ ނެތްކަހަލައެވެ. ގޮދަޑީގެ ތެރެއަށް ކެންޒާގެ މޫނު ވައްދާލަން ބޭނުންވި ކަހަލައެވެ. އޭނާ ހިމޭންވީއެވެ.\n"ރޭޕްކޮށްލަ ފާނެތީ ބިރެއްނުގަނޭތަ؟. އަހަރެންގެ ބާރު އަދިވެސް ނޭނގެނީތަ؟. ނޫނީ އަހަރެން ކުރާނެކަމެއް ކުރަންދެން ތިހެން މަޑުން އޮންނާނީތަ؟." މިފްރާހުގެ ބަސްތަކުން އިހުނަށްވުރެ ބޮޑަށް ކެންޒާ ދެ ލޯ ތަގުޅިކޮށްލިއެވެ. އޭނާ ބިރުނުގަންނަނީކީ ނޫނެވެ. އެ ހާލަތުގައި ކޮންމެ އަންހެންކުއްޖަކު ވެސް ބިރުގަންނާނެއެވެ. މިފްރާހުގެ ވައަތްތިލަ ކެންޒާގެ ޓީޝާޓުގެ ތެރެއަށް ވައްދަންފެށިމުން ކެންޒާއަށް މަޑަކުން ނޯވެވުނެވެ. ދެއަތަށް ތެޅެންފެށިއެވެ. ކޮނޑުހުޅަށްވާންވެގެން ތަދުވާއިރު، އެ ތަދު ބޮޑުވިއެވެ.\n"މިފްރާހު... އަތްނުލާ އަހަރެންގައިގަ..." ކެންޒާ ހަޅޭލަވައިގަތެވެ.\nކެންޒާގެ އަޑެއް މިފްރާހު ނޭނގިއެވެ. އެނދުމަތިން ކެންޒާ ނެގުމަށް އޭނާގެ ފުރަގަހަށް ހިފަހައްޓާލެވިފައި ހުރި އަތަށް ދަމަމުން ކަރުގައި މިފްރާހު ހިފަހައްޓާލިއެވެ. ދެ ކަކުމައްޗަށް ކެންޒާއަށް ޖެހުނީ ތެދުވާށެވެ. ކެންޒާގެ ޓީޝާޓު މޭމައްޗާ ހަމައަށް ހިއްލާލުމާއެކު އެ ހަށިގަނޑުގައި މިފްރާހު ބީހިއްޖެއެވެ. ދެތުންފަތް ޖައްސާ ބާރުކޮށްލެވުނަސް ކެންޒާގެ އަނގައިން އާހެއްގެ އަޑު ނުކުތެވެ. އޭނާ ހަށިގަނޑުން އެހާ ބޮޑުއިރު ވެސް މިފްރާހު އޭނާގެ މައްޗަށް ގަދަވުމުން ހިތުގައި ރުޅިވެރިކަން އިންތިހާއަށް ހިނގައްޖެއެވެ. ހަށިގަނޑުގައި ޖަހާފައި ހުރީ ބާރެއްނެތް ބޭކާރު މަސްތަކެކޭ ކެންޒާއަށް ހީކުރެވުނެވެ. ކަމަކުން ސަލާމަތްވުމަށް އޭނާ ދުވަހަކުވެސް މިހާ ގަދައެއްނުދައްކައެވެ. އެކަމަކު މިފްރާހު އޭނާ ހިފަހައްޓާލަނީ މާބޮޑު އުނދަގުލަކާއި ނުލައެވެ.\nކެންޒާގެ ގައިން ދޫކޮށްލުމާއެކު އެނދުގައި މިފްރާހު އިށީނެވެ. ހަތަރެސްފައި މައްޗަށް ތިރިވެވުނު ކެންޒާ އަވަސްއަވަހަށް ފިރުކައިގަތީ މިފްރާހުއާ ދުރަށެވެ. މައްޗަށް އަރުވާފައި އޮތް ޓީޝާޓު އެއްއަތުން ތިރިކުރަމުންނެވެ. އޭރު އެ ދެ ލޯ ފެންކަޅިވެއްޖެކަން ޔަގީނެވެ.\n"އަހަރެން ބޭނުންނަމަ ކެންޒާއަށް ގަދަނުދެއްކޭނެކަން އެނގޭތަ؟." މިފްރާހު ސުވާލުކޮށްލިއެވެ. ކެންޒާ ދެކަކޫމައްޗަށް ތެދުވެލައިގެން އިނީ މިފްރާހަށް ފުރަގަސްދީގެންނެވެ. ކޮޓަރިން ނުކުމެގެން ދާން ބޭނުންވެ އެކަމަކު ދެ ޚިޔާލެއްގައެވެ. ދޮރާ ހަމައަށް ދެވިދާނޭކަން ޔަގީންނުވާތީއެވެ.\n"އަހަންނަށް ހީވަނީ މިހާރު ވިސްނިއްޖެހެން، އެހެންވީމަ އަހަރެން ބުނި ދެ ގޮތުގެ ވާހަކަ ދައްކަމާ ދޯ... އަހަރެންނަށް އެނގޭ ކާރުގައި އެމީހަކާއެކު ކެންޒާ ދާ މީހަކީ، ބިޓުކަން... އޭނާގެ ފުރާނަ މުހިންމީ ކިހާވަރަކަށް؟." މިފްރާހުގެ އަޑުގައި ކުރިން ހުރީ ސަމާސާ ގޮތެއް ނެތެވެ. މޫނުން ވެސް ފެންނަނީ ސީރިއަސްވެފައި އިންތަނެވެ.\n"ލަ...އި...ތު..." ވޭނުން ފުރިގެންވީ އަޑަކުން ކެންޒާގެ ހިތް ލައިތުގެ ނަން ކިޔާލިއެވެ. ފާރުގައި ވިއްދާލި އަތުގެ އެހީގައި ކެންޒާ ކޮޅަށް ތެދުވިއެވެ. މިފްރާހުއާ ކުރިމަތިލިއެވެ.\n"ކެން ހޯދުމަށް ޓަކައި ކޮންމެފަދަ އިމެއް ވެސް އަހަރެން ހުރަސްކޮށްފާނަން، އެކަން ތި ސިކުނޑީގައި ބައިންދާތި." މިފްރާހު ބުނެލިއެވެ. ކެންޒާއަށް ދެ ލޯ ބޮޑުކޮށްލެވުނީ ބޭއިޚްތިޔާރުގައެވެ. މިފްރާހު އެ ބުނަނީ ލައިތު މަރާލާ ވާހަކަ ހެއްޔޭ އަމިއްލަ ޟަމިރާ ކެންޒާ ސުވާލުކުރިއެވެ.\n"މީހަކު މަރާފައި މިފްރާހަށް ހަމަޖެހިގެން އުޅެވޭނޭ ހީވަނީތަ؟." ކެންޒާއަށް ބުނެވުނެވެ.\n"މަރުވިއްޔާ މަރުވާނީ ކެންއާ ހެދި، ތިއަތުގައި އޮތީ ގޮތް ނިންމުމުގެ އިޚްތިޔާރު، އަހަރެން ފަހަތަށް އެންމެ ކައިވަތެއް ވެސް ޖެހޭނޭ ހީނުކުރާތި... އޭނާގެ ފުރާނަ، ނޫނީ އަހަންނާ އިންނަންވީ." މިފްރާހު ބުނެލިއެވެ.\n"ހުވަފެނުގަ ކީއްކުރަން... މަ ހަމަހޭގައި ނެތަސް ކަލެއާ ނީންނާނަން، ވަރިހަމަ ކޮންމެ ފިރިހެނަކާ އިންނަން ޖެހުނަސް، ކަލެއަކާ ކައިރިއެއްނުވާނަން، އަޑުއިވިއްޖެ." ކެންޒާގެ އަޑު އައީ ކަރުބުޑުންނެވެ. އެ ދެ ލޮލުން ކަރުނައިގެ ވިދުން ވިޔަސް ފާޅުވާން ހުރީ އިންތިހާ ނަފުރަތެވެ.\n"މިރޭ ދޫކޮށްލިހެން، ކޮންމެ ފަހަރަކު އަހަރެން ދޫކޮށްލާނޭ ހީނުކުރޭ، އަދިވެސް... އަދިވެސް އަހަރެން ބޭނުންނަމަ ތި ހަށިގަނޑުގައި އަތްލެވޭނެ." މިފްރާހު އެނދުން ތެދުވުމުން ކެންޒާ ފަހަތަށް ޖެހިލީ ބޭއިޚްތިޔާރުގައެވެ. އޭނާ ސިހިފައި ހުރިވަރު މިފްރާހަށް ފާހަގިވިއެވެ.\n"މިހަށިގަނޑަށް ކޮންމެކަމެއް ވެސް ކުރެވިދާނެ، އެކަމަކު މި ހިތަކު އަތެއްނުލެވޭނެ، އެ ހިތުގައިވާ ލޯތްބެއް ފުހެއެއްނުލެވޭނެ... އޭނާދެކެ ލޯބިވުން ނުހުއްޓުވޭނެ، އެކަން އެނގޭތަ؟." ހިތުގެ އަޑު ކެންޒާ އިއްވާލިއެވެ.\nމިފްރާހު އައިސް ހުއްޓުނީ ކެންޒާގެ ނޭވާގެ ހޫނު އެޅޭހާ ގާތުގައެވެ. އޭނާއަށް ކެންޒާ ދެއަތް މުއްކަވާލިތަން ފެނުނެވެ. މިފްރާހު ވާހަކަދެއްކިއެވެ. ކެންޒާއަށް އިންޒާރު ދިނެވެ.\n"ތިންކް ހާޑް... އެއަށްފަހު ގޮތެއް ނިންމާ، މިވަގުތު ދެވަނަ ފަހަރަށް ކެންއާ ބައްދަލުކުރާނޭ ކަމުގެ ޔަގީންކަން އަހަރެންދެން، މިރޭ ކަންތައްވީހެންނެއްނޫން ދެވަނަ ފަހަރަށް ކަންތައްތައްވާނީ، ކެންޒާގެ ކުރިމަތީ އޮތް ދެ މަގުން ކުރެ ޚިޔާރުކުރާ މަގެއް އަހަރެން ގާތު ބުނަން ބަރާބަރު ތިންދުވަސް... އަހަންނަށް ނޭނގޭނެކަމަށް ކެންޒާއަށް ފިޔަވަޅެއް ދެން ނޭޅޭނެ." މިފްރާހު ބުންޏެވެ.\nކެންޒާ އިސްޖެހިފައި ހުރި ގޮތަށް ހުރީއެވެ. މިފްރާހު އެ ކޮޓަރިން ނުކުންނަން ދިޔައީ ކެންޒާގެ ކޯތާފަތުގައި ބޮސްދީފައެވެ. ކޮޓަރީގެ ދޮރު ލެއްޕުނު އަޑާއެކު ކެންޒާގެ ދެފައިން ވާގި ދޫވީ ކަހަލައެވެ. ހުރިދިމާއަށް ތިރިވެ ތަޅުންމަތީ އިށީނީއެވެ. އެގޮތުގައި އޭނާއަށް އިނދެވުނީ ކިހާއިރަކުކަމެއް ނޭނގުނެވެ. ގަބުވެފައި އިންދާ ހޭލައްވާލީ ރިންގުވަމުންދިޔަ ފޯނެވެ. ކަނާތު ކަކުލުގައި އަތްއަޅުވާލައި ކޮޅަށް ތެދުވި ކެންޒާ މަޑުމަޑުން އައިސް އެނދުގައި އިށީނެވެ. ބާލީސް ދަށަށް ވަދެފައި އޮތް ފޯނު ނެގިއެވެ. ދެ ލޯ ފުރުނީ މަންމަ ގުޅާތީއެވެ.\n"ހެލޯ..." ކެންޒާއަށް ބުނެވުނެވެ.\n"ކައިފް އައިސީޔޫއަށް ބަދަލުކޮށްފި..." މަންމަ ރޮވިފައި ހުރެ ދިނީ ނުބައި ޚަބަރެކެވެ.\nތެޅެމުންދިޔަ ހިތާއި ނަފްސުގެ އަވަސްވެފައިވާ ވިންދަށް ހަމައަކަށް އެޅުމަށް ކެންޒާ އަޑުލައިގަތެވެ. އެ ޖަޒުބާތުގައި ޖެހިފައި ހުންނާނޭ ފުރުޞަތެއް އޭނާއަކަށް ނެތެވެ. ފޯނުކޯލު ކަނޑާލުމާއެކު ކެންޒާ ތައްޔާރުވާން ފެށީ ހޮސްޕިޓަލަށް ދިއުމަށެވެ.\nސިނގިރޭޓެއް ރޯކޮށްލައިގެން މިފްރާހު މަޑުކޮށްލައިގެން ހުރީ ކެންޒާ ގޭގެ ކުރިމަތީ ހުރި ފާރު ކައިރީއެވެ. ފާރުގައި އެއްފައި ވިއްދާލައިގެން ލެނގިލައިގެން ހުރިއިރު މިފްރާހަށް މިރޭ ކެންޒާއާ މެދު ކަންތައްކުރެވުނު ގޮތާމެދު ވިސްނިއެވެ. އޭނާގެ ޢަމަލުތައް، އަމިއްލަ ޟަމީރު ކުށްވެރިކުރިއެވެ. އެހެންވިޔަސް މިފްރާހު ޤަބޫލުކުރީ އޭނާ މަޑުން ހުރެގެން ކެންޒާ ނުލިބޭނެކަމެވެ. އޭނާގެ ގަސްދަކީ ކެންޒާގެ ގާތުން ވަގުތީ އުފަލެއް ހާސިލުކުރުމެއްނޫނެވެ. ބޭނުންވަނީ ދާއިމީ ބައިވެރިއަކަށް އެ އަންހެންކުއްޖާ ހެދުމެވެ. ގޯހެއް ހަދައިގެން ވިޔަސް ކެންޒާ ލިބެންޏާ މިފްރާހަށް އެންމެ ރަނގަޅެވެ. އެކަހަލަ ކިތަންމެ ގޯހެއް ހަދަން އޭނާ އެ ހުރީ ތައްޔާރަށެވެ.\nސިނގިރޭޓު ހުލިވެ ބިންމައްޗަށް ވައްޓާލި ވަގުތު ގޭ ދޮރުމައްޗަށް މަޑުކުރި ޓެކްސީ މިފްރާހުގެ ލޮލުގައި އަޅައިގަތެވެ. ދެން ފެނުނީ ހަލުވިކޮށް ދޮރޯށިން ނުކުމެ ޓެކްސީގެ ފަހަތު ސީޓަށް ކެންޒާ އެރިތަނެވެ. މިފްރާހު ގޮވާލި ނަމަވެސް ކެންޒާ ނުހުއްޓުނެވެ. ޓެކްސީ ދުއްވާލުމުން މިފްރާހަށް ބަލަން ހުރެވުނީ ހައިރާންވެފައެވެ.\n"މިދަންވަރު... ޓެކްސީގަ... އެމީހާ ކައިރިއަށްތަ އެދިޔައީ..." މިފްރާހަށް ހީވީ އޭނާގެ ސިކުނޑީގެ ހިނގުން މަޑުޖެހިލި ހެންނެވެ. ކެންޒާ އެ ގަޑީގައި ނުކުމެގެން ހިނގައިދާނޭ ކަމަށް މިފްރާހު ހިތަށް ވެސް ނާރައެވެ. ހިތާއި ސިކުނޑިއަށް ވެރިވާންފެށީ އެންމެ ނުބައި ޚިޔާލުތަކެވެ.\nދަރިފުޅުގެ ގާތްކޮށްލުމާއެކު މިންނާއަށް ބައްދާލެވިއްޖެއެވެ. ކައިފްގެ ހާލު ދަށަށް ގޮސް ކުއްލި ގޮތަކަށް އައިސީޔޫއަށް ބަދަލުކުރަން ޖެހުނު ގޮތް މިންނާ ކިޔައިދޭން ފެށިއެވެ. ފުރޭނޭ ގޮތް އަދިވެސް ހަމަނުޖެހޭ ގޮތެއް ނުވޭތޯ މިންނާ ސުވާލުކުރިއެވެ. ޑަކްޓަރުން ހުއްދަ ނުދިނަސް ކެންޒާ އޮތީ މަންމަ ގާތު އެކަން ހަމަޖެހޭތޯ ބަލަމުންދާކަމަށް ބުނެފައެވެ. އެކަން ހަމަޖައްސައިދޭނޭ ކަމަށް ކެންޒާ ގާތު ބުނީ ލައިތެވެ.\nފަތިސްވަމުން އައިއިރު ކެންޒާގެ ކޮނޑުގައި ލެނގިލައިގެން މިންނާއަށް އިނީ ނިދިފައެވެ. ރޮއެރޮއެ ވަރުބަލިވެގެންނެވެ. ކައިފް ގަދަވާނޭ ކަމަށް އެއްވެސް ޑަކްޓަރެއްގެ ފަރާތުން އުންމީދުގެ ބަހެއް ނީވޭތީއެވެ. ކެންޒާ ފޯނު ނަގައި ލައިތަށް މެސެޖުކުރިއެވެ. ހެނދުނު އޭނާއަށް ދެވެން ނޯންނާނޭކަން ބުނެފައެވެ. ކައިފް ފުރުވާލެވޭނޭ ގޮތެއް ހަމަޖެހުނުތޯ ވެސް އެއްސެވެ. އެއަށްފަހު ކަސްތޫރީއަށް ވެސް ކެންޒާ މެސެޖުކުރިއެވެ. މަސައްކަތަށް ނުނިކުމެވޭނެކަން އަންގާށެވެ. ކުލާހަށް ނުދެވޭތީ އެތަނަށް ވެސް ކެންޒާ ވަނީ ސަބަބު އަންގާފައެވެ.\nކެންޒާއަށް ލައިތު ގުޅީ އޭނާއަށް ހޭލެވުނުހާ އަވަހަށެވެ. ނިކަން އަވަހަށް ތައްޔާރުވެލައިގެން ހޮސްޕިޓަލަށް އަންނަންކަމުގައި ލައިތު ބުންޏެވެ. ކެންޒާ ނޫނެކޭ ބުނީމާ ވެސް މިފަހަރު ލައިތު އަޑެއް ނޭހިއެވެ. މިވަގުތަކީ އޭނާ ކެންޒާއާއެކު ހުންނަން ޖެހޭނެ ވަގުތެއްކަމުގައި ލައިތު ޤަބޫލުކުރެއެވެ.\n"ލައިތު... ކެންޒާ ބޭބެ ހޮސްޕިޓަލުގައި ބާއްވައިގެން އުޅޭކަން އަޅުގަނޑުމެންނަށް އެނގިފަ އޮތީމަ، މާމަ އެދިލެއްވީ ކެންޒާ ހާލު ބެލުމަށް ހޮސްޕިޓަލަށް ދިއުމަށް... އެހެންވެ..." ލައިތުގެ ތަޢާރަފެއް ދޭނޭ ގޮތެއް ނޭނގިފައި ކެންޒާ އިންދާ، އޭނާ އަމިއްލައަށް މިންނާއަށް ތަޢާރަފްވެލިއެވެ. މިވަގުތު އޭނާ އެ ހުރީ ކެންޒާ މަސައްކަތްކުރަން ދާ ގޭގެ ކުއްޖެއްގެ ގޮތުގައި އައިހެވެ. އެ ދެމެދުގައި އޮތީ ކިހާ ގާތް ގުޅުމެއްކަމެއް ހާމަކުރަންވީ ވަގުތެއް ނޫންކަން ލައިތަށް ވިސްނޭތީއެވެ.\n"ކަސްތޫރީއާ ބައްދަލު ނުވިޔަސް ތިޢާއިލާ ކެންޒާއާ މެދު ބަހައްޓާ ގާތްކަން ފެނިފަ ވަރަށް އުފާވޭ." ލައިތުއާ ސަލާމްކޮށްލަމުން މިންނާ ބުންޏެވެ.\nހޮސްޕިޓަލުގައި ކެންޒާއާއެކު ލައިތު ހުރިއިރު އެ ދެމެދުގައި ދުރުމިން ބަހައްޓަން ދެ މީހުން ވެސް އިސްކަން ދިނެވެ. މިންނާއަށް ޝައްކެއްވެދާނޭ ހެން ހީވާ އެއްވެސް ކަމެއް ލައިތު ނުކުރެއެވެ. ހަރުދަނާ މީހެއްގެ ގޮތް ލައިތުގެ ފުށުން މިންނާއަށް ފާހަގަވިއެވެ. ކައިފްގެ ކަންތަކުގައި ޑަކްޓަރުންނާ ވާހަކަދެއްކުމުގައި ލައިތު އުޅޭތަން ބަލަން މިންނާ އިނީ ގޮނޑިބަރީގައެވެ. ކުރިން ފެނިފައިނުވާ ޑަކްޓަރު އައިސް ލައިތުގެ ގާތުގައި ހުއްޓުނީ ވެސް މިންނާ އެ އިންގޮތަށް އިންދައެވެ.\n"އައިސީޔޫއިން ނެރެވާވަރު ވެއްޖެނަމަ، ވަގުތުން ފުރަންވީ... ހުރިހާ ކަމެއް ހަމަޖެހިއްޖެ." ލައިތު އައިސް ބުނެލިއެވެ. މިންނާއަށް ލައިތުގެ އަތުގައި ހިފާލެވުނީ އެ މަންމަގެ ހިތް ޝުކުރުން ފުރިގެންނެވެ. ފުރަންވުމުން އެހީގެ ފައިސާ ހުރީ ލިބޭނޭހެން ތައްޔާރަށް ކަމަށް ވެސް ލައިތު ބުންޏެވެ.\nގެއަށް ދިއުމަށް ލައިތު ހޮސްޕިޓަލުން ނުކުންނަން ހިނގައިގަތެވެ. ކެންޒާ ގާތު ލައިތުއާއެކު އައުމަށް އޭނާ އެދުނެވެ. އެހިނދު ކެންޒާއަށް ބަލާލެވުނީ މިންނާއަށެވެ. މަންމަ ބޯޖަހާލީ ދާށޭ ބުނާ ފަދައިންނެވެ. ލައިތުއާއެކު ހޮސްޕިޓަލުގެ ދޮރާ ހަމައަށް ކެންޒާ ނުކުތެވެ. ކެންޒާގެ އަތުގައި ލައިތު ހިފާލީ ދެނެވެ.\n"ދެރަނުވައްޗޭ... ރަނގަޅުވާނެ ހުރިހާކަމެއް ވެސް." ލައިތު ބުނެލިއެވެ. މަޑުމަޑުން ކުރިއަށް ޖެހިލެވުމާއެކު ލައިތުގެ މޭގައި ކެންޒާ ބޯޖައްސާލިއެވެ. އެއާއެކު ކެންޒާގެ އިސްތަށިގަނޑުގައި ލައިތު ފިރުމާލިއެވެ.\n"އަހަރެން އަންނާނަން ގެއަށް ވަދެލާފައި... މާމަ ހޭލާ އުޅެނިކޮށް މިއައީ، އަހަންނާ ވާހަކަދައްކަން ބޭނުންވެފައި ހުއްޓަ، އެނގޭ ކެންގެ ވާހަކަ އަހަންކަން އެ އުޅެނީ، އެއްވެސް އެއްޗެއް ގެނެސްދޭތަ އަންނައިރު."\nލައިތުގެ މޭގައި ބޯޖައްސާލައިގެން ހުރެ ކެންޒާ ދެފަރާތަށް ބޯހޫރާލީ މަޑުމަޑުންނެވެ. ލައިތު އައުމުން ކެންޒާއަށް ލިބިފައިވާ ހާސްކަން ކުޑަވިއެވެ. މިދަނޑިވަޅުގައި ކެންޒާ ބޭނުންވަނީ ވެސް ލައިތުގެ ހިމާޔަތެވެ.\nކޮޓަރިން ނުކުތް ފިޒާނާ ދިޔައީ ސިއްސައިގެންނެވެ. ސިޓިންރޫމު ސޯފާގައި އޮތީ ޔާދިންނެވެ. އޭނާ އެ އެޕާޓްމެންޓަށް ވަނީ ކޮންއިރަކުބާއޭ ފިޒާނާ ހިތަށް އެރިއެވެ. މަޑުމަޑުން އައިސް ޔާދިންގެ މޫނު ފެންނަ ހިސާބުގައި މަޑުކޮށްލިއެވެ. ދެ ލޯ މަރާލައިގެން އޮތްއިރު އެ މޫނުމަތިން ހާސްކަން ފެންނާކަށް ނެތެވެ. ރުޅިވެރިކަމުގެ އަސަރެއް ވެސް ނެތެވެ. ޔާދިން ލޯ ހުޅުވާލި އިރުވެސް ކައިރީގައި ފިޒާނާ ހުރިކަން އެނގެއެވެ.\n"ޔާ...ދި...ން..." މަޑުމަޑުން ލަސްލަހުން ފިޒާނާ ގޮވާލިއެވެ.\nސޯފާއިން ތެދުވެ އިށީނުމާއެކު ޔާދިން އިޝާރާތްކުރީ އެއްފަރާތުގައި ހުރި ގޮނޑިއަށެވެ. އެހެންވިޔަސް ފިޒާނާ އުޅުނީ ޔާދިންގެ ގާތުގައި އިށީންނާށެވެ. ރޮއެ މަޢާފަށް އެދޭށެވެ. ލައިތު ޖެއްސި ގޭމެކޭ ބުނާށެވެ. ފިޒާނާއަށް ލައިތު މަޖުބޫރުކުރިކަމާއި އޭނާ ބްލެކްމައިލް ކުރިކަމުގެ ތުހުމަތި ލައިތުގެ ބޮލުގައި އަޅުވާށެވެ. ނަމަވެސް ޔާދިން އެ އިނީ އޭނާ ދައްކާ އެއްވެސް ވާހަކައެއް އަޑުއަހަން ތައްޔާރަކަށް ނޫނެވެ. ފިޒާނާ އިށީންނަންވާއިރަށް ޔާދިން ތެދުވެއްޖެއެވެ.\n"މާދަމާ ވަންދެން މިތާ މަޑުކުރެވޭނީ، އޭގެ ފަހުގައި މިތަން ހުސްކުރަން ޖެހޭ..." ޔާދިން ވާހަކަދެއްކީ އާދައިގެ ގޮތަކަށެވެ.\n"ޔާދު... އަހަރެން ކިހިނެއް އެހާ އަވަހަށް ތަނެއް ހޯދާނީ، ޕްލީޒް." ފިޒާނާ ހާސްވިއެވެ.\n"ކުރިން ވެސް އުޅުނުގޮތް އޮންނާނެ، ގެސްޓްހައުސްތައް މަދެއްނުވާނެ." ޔާދިން ބުންޏެވެ.\n"އަހަންނަށް އަދި ފުރުޞަތެއް ދީބަލަ. ޕްލީޒް ޔާދު... ޕްލީޒް... އެއް ފުރުޞަތު..." ފިޒާނާ ދެއަތް ޖޯޑުކޮށްލައި އާދޭސްކުރިއެވެ.\n"އިޓްސް އޯވާ، ފިޒާއަށް އިތުބާރެއް ދެން ނުކުރެވޭނެ، ލޯބިނުވާ މީހަކާ ގުޅިގެން އުޅުމަކީ ވާނޭ ކަމެއްނޫން، ފިޒާއަށް ލައިތުގެ މަތިން ހަނދާންނައްތާ ނުލެވޭނޭކަން އަހަންނަށް އެނގޭ، އެހެންނޫންނަމަ އަލުން ލައިތު ހޯދުމުގައި ފިޒާ ނޫޅުނީސް..."\n"އަހަރެންދެކެ ޔާދު ލޯބިވެޔޭ ބުނެ ހެދީ ދޮގެއް ދޯ. ލޯބިވާނަމަ ތިހާ ފަސޭހައިން އަހަރެން ދޫކޮށެއްނުލާނެ." ފިޒާނާ ބުނެލިއެވެ.\n"އަހަރެން ލޯބިވާ އެހެން އަންހެންކުއްޖެއްނެތް، ފިޒާދެކެ ލޯބިވިޔަސް، ކިތައް އަހަރު އަހަރެން މިހެން އެކަނި އުޅުނީ... އެހެންވީމަ ލޯބިވިޔަސް ދެން ވެސް އުޅެވޭނެ، އެކަމަކު މިހާރު އަހަރެން ބޭނުންވަނީ ފިޒާގެ މަތިން ހަނދާންނައްތާލަން، މާދަމާ ރޭ އަހަރެން އަންނާނަން، ފިޒާ ނުނިކުންނަން ހުއްޓަސް އަހަރެންނަށް ޖެހޭނީ ފިޒާ މިތަނުން ނެރެން، މީ އަހަރެންގެ މަންމަގެ ތަނެއް، މިތަނަށްވާ ކުލީ ފައިސާ ދައްކަމުން އައީ އަހަރެންގެ ފައިސާއިން، ތީ މިހާރު މުހިންމު މީހެއްނޫން."\nޔާދިން ބުނަންވާ އެއްޗެއް ބުނެ އެޕާޓްމެންޓްއިން ނުކުތީއެވެ. ފިޒާނާއަށް ބޮލުގައި ހިފަހައްޓާލެވުނެވެ. ރުޅިވެރިކަމާއެކު އޭނާއަށް ހަޅޭލަވައިގަތްއިރު، ދުލުން ނުކުތީ ލައިތުގެ ނަމެވެ. އޭނާއަށް އެހާލު ޖެއްސި މީހަކީ ލައިތުއަށްވީމައެވެ. އެންމެންގެ ކުރިމަތީ އޭނާ ބޭޒާރުކޮށްލީ އެފަދަ ކަމެއްވެދަނޭ ހީނުކޮށް ހުއްޓައެވެ. އޭނާ ޔާދިންއާ ގުޅުން ކަނޑާނުލާން ހުރީ ލައިތު އަތްދަށުލެވިއްޖެކަން ޔަގީންވަންދެނެވެ. އެހެންނޫނީ އޭނާއަށް ޔާދިން ވެސް ގެއްލިދާނޭކަން އެނގޭތީއެވެ. އެކަމަކު މިހާރު މިޖެހުނީ އެހާލެވެ. ދެމީދާ ފެހި ބުޅަލަށްވީވަރެވެ. އެއްކޮޅުން ވެސް ފިޒާނައަށް ފައިދާއެއް ނުކުރިއެވެ. ދެއަތް ފޮޅާލާފައި ހުސްއަތާ ދާން ޖެހުނީއެވެ.\nކެންޒާ ނާންނަކަން ޔާދިންއަށް އެނގުނީ ހެނދުނުގެ ނާސްތާގައި ބައިވެރިވުމުންނެވެ. ސަރަފީނާގެ އެތައް އާދޭހަކާއެކު އޭނާ އައެއްކަމަކު ސައިބޯ ހިތެއްނެތެވެ. އިނދެއިނދެފައި ތެދުވި ވަގުތު އެތަނަށް ލައިތު ވަދެގެން އައިތަން ފެނުނެވެ. ހަޤީޤަތް ކަޝްފުވީ ނަމަވެސް ޔާދިންއަށް ލައިތުދެކެ ރުޅި އާދެވުނެވެ. ލައިރާ އައިސް ޔާދިންގެ މުލައްދަނޑީގައި ހިފާލީ އެވަގުތެވެ. އެއާއެކު ޔާދިންއަށް ކަމެއްގެ ހަނދާން އާވިއެވެ. ކެންޒާއާއި ޒުބިން ބައްދަލުކުރިކަން ލައިރާއަށް އެނގޭބާއެވެ. އަނެއްކާ ލައިތުއަށް ކެންޒާ އޮޅުވާލަނީކީ ނޫންބާއެވެ.\n"އާދެބަލަ..." ލައިރާ ބުނެލިއެވެ. އަދި ޔާދިން ގޮވައިގެން އޭނާ އައިސް އެލެވޭޓާއަށް އެރިއެވެ. އެމީހުން އެރީ ލައިރާގެ އެޕާޓްމެންޓް ހުރި ބަޔަށެވެ.\n"ޔާދިން..." ސޯފާގައި އިށީނދެގެން ތިބެފައި ލައިރާ ގޮވާލިއެވެ. އިސްވެ އެއްވެސް ވާހަކައެއް ޔާދިން ނުދައްކާނޭކަން ލައިރާއަށް އެނގޭތީއެވެ. ހުރިހާކަމެއް އެނގިހުރެ ވެސް، ފިޒާނާ ބޭޒާރުކޮށްލި ވަގުތު އެތަނަށް ލައިރާ ނުދިޔައީ ގަސްދުގައެވެ.\n"ފިޒާނާގެ ހަޤީޤަތް އެނގުނީމަ ދެރަވާންވީކީނޫން، ލޯބިވާއިރު މީހާގެ ގޮތް ނޭނގި އޮވެދާނެ، އެކަމަކު އޭނާގެ ގޮތް އެނގޭ ހިސާބުން ވިސްނަންވާނެ... ޔާދިންގެ އަތުން ފިޒާނާ ޖަހައިގަންނަން ލައިތު ކުރިކަމެއްނޫން އެއީ، ދޮންއަށް އެނގޭ ލައިތުދެކެ ރުޅި އައިސްފަކަން ތިހުންނަނީ، އެކަމަކު ޔާދިން ވެސް ދެން ވެއްޖެ ރަނގަޅަށް ވިސްނަން، ލައިތުގެ ބޮލުގައި ފިޒާނާ އެޅުވި ހުތުރުކަމުގެ ސަބަބުން މިޢާއިލާއަށް ވީގޮތް ޔާދިންއަށް ނޭނގޭތަ؟، ފިޒާނާނޫނަސް ރީތި، އަޙުލާޤު ރަނގަޅު އަންހެންކުއްޖަކު ޔާދިންއާ ގުޅެން ބޭނުންވެދާނެކަން."\nޔާދިން ދެން ވެސް އެއްޗެކޭ ނުބުނުމުން ލައިރާ އަނެއްކާ ވެސް ގޮވާލިއެވެ. ކޮންމެވެސް ވާހަކައެއް ދައްކަން އޭނާ އެދުނެވެ. އެއާއެކު ޔާދިން ބުނީ އޭނާއަށް ދައްކަންވީ ވާހަކައެއް ނޭނގޭކަމެވެ.\n"ކެންޒާއަށް ކިހާ ވަރަކަށް ދޮން އިތުބާރުކުރަން؟..." ހިމޭނުން އިނުމަށްފަހު ޔާދިން އަހާލިއެވެ.\n"އެއީ ފިޒާނާއެއްނޫން، އެ ދެމީހުން އެއްވަރުކުރަން ނޫޅޭ. ކެންއަކީ އެކަހަލަ ބޮޑާ އަންހެނެއްނޫން... ވިޔާނުދާ ސިފައެއް ހުރިނަމަ، އެކަހަލަ އަންހެންކުއްޖެއް ލައިތު ޚިޔާރެއްނުކުރާނެ." ލައިރާ ވަގުތުން ބުނެލިއެވެ.\nލައިރާގެ ކުރިމަތީ ކެންޒާ ގޯސް ނުކުރެވޭނެކަން ޔާދިންއަށް ވިސްނުނެވެ. އެހެންވިޔަސް އޭނާއަށް ލިބުނު ހިތްދަތިކަމުން ބައެއް ވިޔަސް ލައިތުއަށް އިޙްސާސްވާވަރު ކަމެއް ކުރަން ޔާދިން ބޭނުންވިއެވެ. އެންމެ ފަސޭހައިން ލައިތުއަށް އަސަރު ކުރާނީ ކެންޒާއާ އަންނަ ބަދަލުންކަން ޔާދިންއަށް ވިސްނުނެވެ.\nމެންދުރު ކެންޒާ އައީ ލައިތުއާއެކުއެވެ. މަންމަ ގެއަށް ގޮސްފައި އެނބުރި ހޮސްޕިޓަލަށް އައުމުންނެވެ. ގެއަށް ގޮސް އަރާމުކޮށްލަން ލައިތު ބުނުމުން ވެސް ކެންޒާ ދެކޮޅު ހެދީއެވެ. ގޭގައި އޭނާއަށް ހަމަޖެހިލެވޭނީ ކިހިނެއް ހެއްޔެވެ. މިފްރާހު ދިން އިންޒާރުގެ މަތިން އޭނާ ހަނދާނެއް ނުނެތެވެ. މަސައްކަތުގައި އުޅުމުން ވަގުތުކޮޅަކަށް ޚިޔާލުތަކާ ދުރުވެވޭވެނެއޭ ކެންޒާއަށް ހީކުރެވުނީއެވެ. މަސައްކަތަށް ނުކުންނާކަށް އެކަކުވެސް ނުބުނެއެވެ. އެހެންވިޔަސް ކެންޒާ އުޅުނީ މެންދުރަށް ތައްޔާރުކުރަން ހަމަޖެހިފައި ހުރި ބާވަތްތައް ބެލުމުގައެވެ. މެންދުރުގެ ކެއުން ތައްޔާރުކުރަން އެހެން ޝެފެއް އައިސް ބަދިގެއަށް ވަނީ އެތަނުގައި ކެންޒާ ހަރަކާތްތެރިވަނިކޮށެވެ. އައިލެންޑް ދޮށުގައި އިން ލައިތު އޭނާ ފޮނުވާލީއެވެ. ގޭގެ ޝެފު އެނބުރި އަތުވެއްޖެކަން ބުނަމުންނެވެ.\n"މަޑުކުރަން ބޭނުންވިޔަސް، އަހަރެން ދާން އެބަޖެހޭ... ދޭއްޖަހާއިރު މުހިންމު މީޓިންއެއް އޮތީމަ." ކެންޒާއަށް ބަލަން އިރުކޮޅަކު އިނދެފައި ލައިތު ބުނެލިއެވެ.\n"އެހެންޏާ ވެސް މީ ލައިތު އޮފީހުގައި އުޅޭ ގަޑި." ކެންޒާ ބުންޏެވެ.\n"ތިކަން ނިމުނީމަ މަޑުކޮށްލަންވީނު، ކެންގެ ލޮލުން އެނގޭ ރަނގަޅަށް ނުނިދާކަން ތިއުޅެނީ... އަހަރެންގެ ކޮޓަރިއަށް ގޮސް ނިދާލަންވީނު، މާބޮޑަށް ވޮރީ ކުރަނިކޮށް ކެން ބަލިވެދާނެ، ދެން ދާނީ ހާވީރު... އެހާއިރަށް އަހަރެން ވެސް އަންނާނަން. މަންމައަށް ސައި ހިފައިގެން ދެ މީހުން ދާނީ." ލައިތު ތެދުވެގެން އައިސް ކެންޒާގެ ފުރަގަހުން ބައްދާލައިފިއެވެ. އަދި ކޯތާފަތުގައި ބޮސްދީފައި ކެންޒާގެ ކޮނޑުގައި ދަތްދޮޅި އަޅުވާލިއެވެ.\n"ސްޓާފްބައިގަ ޖައްސާލަފާނަން، އެގޮތް މާރަނގަޅުވާނެ..." ކެންޒާ ބުނެލިއެވެ.\n"ނޫން... އެހެންވިއްޔާ އަހަރެންގެ އެޕާޓްމެންޓަށް ހިނގާ. އެތަނުގައި ބަލާނޭ މީހަކު ނުހުންނާނެ، އަހަރެން އޮފީހުން އަންނަންދެން އެތަނުގައި މަޑުކުރޭ." ލައިތު ބުނެލިއެވެ. ކެންޒާ ހުރީ އަރާމުކޮށްލަން ބޭނުންވެފައެވެ. ލައިތުގެ އެ ޚިޔާލާ އޭނާ އެއްބަސްވީ އެހެންވެއެވެ.\n"ތިކަމަށް އެއްބަހެއް ނުވެވޭނެ..." ވިޔާމް ބުނެލިއެވެ.\nމިފްރާހަށް ތިރީތުންފަތުގައި ދަތްއަޅާލެވުނީ މާޔޫސްވެގެންނެވެ. އޭނާއާއިއެކު ވިޔާމް އިނީ މާލޭގައި ހުންނަ މިފްރާހުގެ މައިންބަފައިންގެ ގޭގައެވެ. އެގޭގައި މުބީން ދިރިއުޅޭ ފަންގިފިލާގައި ހުންނަ ބައިގައެވެ. މިފްރާހު ރާވަމުން އައި ރޭވުމުގައި ވިޔާމް ބައިވެރިކޮށް އޭނާގެ ޒިންމާއަކީ ކޮބާކަން ބުނެދިނެވެ. ނަމަވެސް މިފްރާހުއާ އެއްބާރުލުން ދޭން ވިޔާމް ދެކޮޅުހެދީއެވެ.\n"އެމީހުންގެ ތެރޭގައި އަހަރެންނަށް ޓްރަސްޓްކުރެވޭނެ މީހަކީ ތީ." މިފްރާހު ބުންޏެވެ.\n"އެހެންވިޔަސް އަހަރެން ތިކަމުގައި ބައިވެރިވާކަށް ބޭނުމެއްނޫން، މާރާމާރީއާއި، ފޭރުމާއި، މީހުން މެރުމާއި، ކިޑްނެޕްކުރުމަކީ އާދައިގެ ކަންކަމެއްނޫން، އެއީ އެންމެ ބޮޑެތި ކުށްތަކުގެ ތެރޭ ހިމެނޭކަންކަން.... އަހަރެން ރިކޯޑް ކްލިއާކޮށް ބާއްވަން އަހަރެން ބޭނުންވަނީ، މިފްރާހު އަހަންނަށް ޓްރަސްޓުކުރަމޭ ބުނީތީ، އެކުވެރިއެއްގެ ހައިސިއްޔަތުން ވާހަކައެއް ބުނަންތަ؟." ވިޔާމްއަށް ބަލަން އިން މިފްރާހު ހަރަކާތެއްކޮށް ނުލިއެވެ. އެހެންވިޔަސް ވިޔާމް ވާހަކަދެއްކިއެވެ.\n"ފޯސްކުރުމަކުން އެއްވެސް ކަމެއް ކާމިޔާބެއްނުވާނެ، އޭނާ ދެކޭގޮތް ހައްތަހާ ބަދަލުވާނީ، މުޅިއުމުރަށް ތީ އޭނާ އެންމެ ނަފުރަތުކުރާ މީހާއަށްވާންތަ މިފްރާހު ބޭނުމީ... އެކުގައިވިޔަސް ލޯބިނުލިބެންޏާ ކެތްކުރެވިދާނެތަ؟... ހާދަ ބޮޑު ދެރައެއް ދޭންށޭ ތިވިސްނަނީ، އޭނާ ބިޓުގެ ކުށަކީކޮބާ؟، އެ ދެމީހުންގެ ވެސް އަސްލު ކުށެއްނެތް... މާބެ ހުރީތީ ސަލާމަތްވެވިދާނެކަން އެނގޭ، އެކަމަކު އަމިއްލަ ނަފްސު ކުށުގެ ލެއިން ކަޅިވެގެން ދިއުމަށްފަހު ކިތަންމެ ވަރަކަށް ދޮވުނަސް ނުފިލާނެ... ކުރިން ހުރި ސާފުކަމެއް ދުވަހަކުވެސް ދެން ނުލިބޭނެ، ސިކުނޑި ހަނދާންކޮށްދޭނެ ކުރިކަންތަކުގެ މަތިން، ކުށްވެރިކަމުގެ އިޙްސާސްގައި ބުއްދިގޯސްނުވެ މުޅިއުމުރު އުޅެވިދާނެހެން ހީވޭތަ؟."\n"ދެޓްސް އިނަފް..." މިފްރާހު ބުނެލީ ހަރުކަށި ރާގެއްގައެވެ.\n"އަހަރެންނަށް މަޢާފުކުރޭ، އަހަރެމެން ދެމެދުގައި ދެކެވުނު އެއްވެސް ވާހަކައެއް އަހަރެން އެހެން މީހަކާ ޚިއްޞާއެއްނުކުރާނަން، އެކަމަކު މިފަހަރު އަހަރެންގެ ބައިވެރިވުމެއްނުވާނެ... އަހަރެން ނުކުރިޔަސް، މާބެގެ އިޝާރާތަކަށް މަޑުކޮށްގެން އެތައްބަޔަކު ތިބޭނެކަން އެނގޭ."\n"ވިޔާމް ދެން ދޭ ގެއަށް." މިފްރާހު ބުންޏެވެ. ރޭގައި ކެންޒާގެ ގޭ ދޮށަށް މިފްރާހު ގޮވައިގެން އައީ ވިޔާމެވެ. އެގެއަށް އޭނާ ވަންކަން އެނގޭނެ ހަމައެކަނި މީހަކީ އޭނާއެވެ. މުބީން މެދުވެރިކޮށް ކަމެއް ނިންމަން މިފްރާހު ވެސް ފަސްޖެހެނީ އެކަން ރަނގަޅު ގޮތަކަށް ނިމިގެން ނުދާނޭކަން އެނގޭތީއެވެ. އެހާ ކެތްތެރިކަމެއް މުބީންއާއި އޭނާއާއެކު އުޅޭ މީހުންގެ ނުހުންނާތީއެވެ. އެހެންވިޔަސް މުބީންގެ އެހީ ހޯދުން ނޫން ގޮތެއް ދެންނެތެވެ. ކެންޒާއަކީ އޭނާ ހީކުރިހާ ފަސޭހައިން ގޮތްދޫކުރާނޭ އަންހެންކުއްޖެއް ނޫންކަން މިފްރާހަށް އޮތީ ވިސްނިފިއެވެ. އެހެންނޫނަމަ ރޭގައި އެ ދެމެދުގައި ހިނގި ކުރިމަތިލުމަށްފަހު، ގިނައިރެއްނުވެ ގެއިން ނުކުމެގެންދާނޭ ހިތްވަރެއް ކެންޒާގެ ނުހުރީސްކަން މިފްރާހު ޤަބޫލުކުރެއެވެ.\nފެންވަރާލައިގެން ކެންޒާ ނުކުމެ ތައްޔާރުވެލިއެވެ. ފޯނު ހިފައިގެން ކެންޒާ ނުކުތީ ސިޓިންރޫމަށެވެ. އޮފީސް ހެދުމުގައި ލައިތު އިނީ ސޯފާގައެވެ. ކެންޒާ ފެނުމުން ލުއި ހިނިތުންވުމެއް ބަދަލުކޮށްލިއެވެ.\n"މިހާރު އޯކޭ..." ކެންޒާގެ މޫނަށް ފަރުވާތެރިކަމާއެކު ބަލަން އިނދެ ލައިތު ބުންޏެވެ.\nދެ ޒުވާނުން އެކުގައި ލައިތުގެ ޕެންޓްހައުސްއިން ނުކުމެގެން ގެއަށް އައެވެ. ބޮޑުކޮޓަރީގައި ހުރި ސޯފާތަކުގައި ޔާދިންއާއި ސެހްރާނުގެ އިތުރުން ލައިރާ އިނެވެ. ކެންޒާއާއެކު ލައިތު ވަދެގެން އައުމުން ލައިރާ ގޮވާލިއެވެ. ކެންޒާ ގާތު ލައިރާ ކައިރީ މަޑުކުރުމަށްބުނެ ލައިތު އައީ އެލެވޭޓާއަށް އެރުމަށެވެ.\n"އިލީނެތީތަ؟." ލައިރާ މާ ހަމަޖެހިލައިގެން އިނުމުން ކެންޒާ އަހާލިއެވެ.\n"އެބައާދޭ... އޭނާގެ ޑެޑީ ނުފެންނާތީ މިއަދު ސްކޫލު ނިމެންވީއިރަށް ހުރީ ޕްލޭން ހަދާފައި." ލައިރާ ބުނެލިއެވެ.\nކެންޒާގެ ޖީބަށް ޖަހާލެވުނު ފޯނު، އޭނާ އިށީންނަންވެގެން އަތަށް ނެގީއެވެ. ފޯނަށް މެސެޖެއް އައިކަމުގެ އަޑު އިވުމުން އޭނާއަށް ހީކުރެވުނީ ލައިތު ކަމަށެވެ. ވައިބަރ މެދުވެރިކޮށް ލިބުނު ފޮޓޯ ކެންޒާ ހުޅުވާލިއެވެ. މޭޒުދޮށުގައި އޭނާއައި ޒުބިން އެކުގައި އިންތަން އެ ފޮޓޯގައި ފެންނަން ހުއްޓެވެ. ކެންޒާގެ ނަޒަރު ހުއްޓުނީ ޔާދިންއަށެވެ. އެ ތުންފަތުގައިވީ ފަނޑު ހިނިތުންވުމެކެވެ. އެ ފޮޓޯ ފޮނުވީ ޔާދިންގެ ނަންބަރުންނެވެ.\nބޮޑުކޮޓަރީގެ ދޮރުމަތިން އިލިޔާނާގެ އަޑު އިވުނެވެ. ލައިރާ ފުންމައިގެން ތެދުވިގޮތަށް ދޮރާ ދިމާއަށް ދިޔައެވެ. އޭނާއާ އެއްވަރަށް ކަހަލަ ގޮތަކަށް ސެހްރާނު ވެސް ތެދުވެގެން ދިޔައެވެ. އިލިއާނާގެ އަތުގައި އޮތް ބޮޑު ބެއާގައި އެކުއްޖާ ހިފައިގަނެގެން އުޅެނީ އެތެރެއަށް ނުވެއްދިގެންނެވެ. ސެހްރާނު ދިޔަގޮތަށް ގޮސް އޭގައި ހިފައިފިއެވެ. ސެހްރާނު އެ ބެއާ ހިފައިގެން ވަނުމުން އޭނާގެ ފަހަތުން ދުވަމުން އިލިޔާނާ އައެވެ. ކެންޒާ ފެނިގެން އެކުއްޖާ ދުވެފައި އައިސް އޭނާގެ އުނގަށްވަނެވެ. ލޯބިން އިލިޔާނާގެ ކޮލުގައި ކެންޒާ ބޮސްދިނެވެ. ސެހްރާނު އެ ބެއާ ވެރިކޮށްލަން އުޅުމުން އިލިޔާނާ އަޑުގަދަކޮށްލިއެވެ. ލައިރާ އެނބުރިއައީ ސެހްރާނާއި އިލިޔާނާގެ ދެމެދު ވާދަކިޔަނިކޮށެވެ.\n"ސެހެރްއެކޭ ކުޑަކުއްޖެކޭ އެއްވަރުވާނެ..." ލައިރާ ބުނެލިއެވެ.\nއިލިޔާނާ ކައިރީ އެ ބެއާ ސެހްރާނު ގެންދިޔަކަ ނުދޭނަމޭ ލައިރާ ބުންޏެވެ. އަދި ސެހްރާނު ގޮވައިގެން އޭނާ ދިޔައީ އިލިޔާނާއަށް ޒުބިން ގަނެދިން ހަދިޔާތައް ހިފައިގެން ކޮޓަރިއަށް ލާށެވެ. ޔާދިން ވާހަކަދެއްކީ ކެންޒާއާއެކު އެކަނިވުމުންނެވެ. ފުރަތަމަ އޭނާ ގޮވާލީ އިލިޔާނާއަށެވެ. ދިޔައީ ކޮންކޮން ތަނަކަށްތޯ އެއްސެވެ. އިލިޔާނާއިނީ އޭނާގެ ބައްޕައާއެކު ވަގުތު ހޭދަކުރިގޮތް ކިޔާދޭ ހިތުން އެކަމަށް ތައްޔާރުވެގެން ކަހަލައެވެ. އެކުއްޖާގެ ވާހަކަތައް އަޑުއަހަން އިނދެފައި ކެންޒާއަށް ޔާދިން ބަލާލިއެވެ. އެހިނދު އެ ދެމީހުންގެ ނަޒަރު ވެސް ސީދާވެލިއެވެ.\n"އިލީގެ ބައްޕައާ ބައްދަލުވެއްޖެތަ؟ ޔޫ ވިލް ބީ ސަޕްރައިޒްޑް، ހީ އިޒް އަ ވެރީ ނޮލެޖަބަލް އެންޑް ކްލެސީ މޭން، ކުއައެޓް ގުޑް ލުކިންގް" ޔާދިން ބުނެލީ ފާޑަކަށް ހިނިއައިސްފައި އިނދެއެވެ.\n"ވަޓް އިޒް ހީ ޓޯކިން އަބައުޓް، ފިޒާނާގެ ކަންތައް ނިމުނީމަ އަނެއްކާ އެއްޗެކޭ ކިޔަންވެފަ އޮތީކަންނޭނގެ." ކެންޒާ ހިތަށް އެރިއެވެ. ޔާދިންއަށް ޖަވާބެއް ދިނުމުގެ ބަދަލުގައި ކެންޒާއަށް ތުންއަނބުރާލެވުނެވެ. އޭނާއާއި ލައިތުގެ ދެމެދަށް ކޮންމެވެސް އެއްޗެކޭ ކިޔާ ވަންނަން ޔާދިން ގަސްދުކުރަނީއޭ ހީވަނީއެވެ. ކެންޒާއަށް ފޮނުވި ފޮޓޯގެ މަޤްޞަދަކީ ވެސް އެއީކަން ޔަގީނެވެ. އެކަމަކު ޔާދިންއަށް ނޭނގެނީ އެ ދުވަހު ޒުބިންއާ ބައްދަލުކުރަން ދިޔަކަން ލައިތުއަށް އެނގިފައި އޮތްކަމެވެ. އެ ފޮޓޯ ފެނިގެން ކެންޒާ ހާސްނުވީ އެހެންވެއެވެ.\n"ހީ އިޒް އަ ޕްރޮފެސާ އޮފް ފައިނޭންސް، ލަންޑަނުން ކިޔެވުން ނިންމާފަ އިހަށް ދުވަހު އެއައީ، މިހާރު އަނެއްކާވެސް ލެކްޗަރަރއަކަށް އުޅެނީ..."\nމިފަހަރު ޔާދިންގެ ވާހަކަތަކުން ކެންޒާއަށް ހުއްޓުންއެރިއެވެ. އޭނާ އެދައްކަނީ ޒުބިންގެ ވާހަކައެކޭ ކެންޒާގެ ހިތަށް އެރުމާއެކު އެ މޫނު ހުދުވެގެން ދިޔައެވެ. ޒުބިންގެ ނަން ތަކުރާރުކޮށް ހިތާހިތުން ކިޔާލެވުނެވެ. ލައިރާ އެނބުރިއައީ އެވަގުތެވެ. އަންނާށޭ ކިޔާ އިލިޔާނާއަށް ގޮވާލިއިރު ކެންޒާއަށް ވެފައި އިންގޮތް ލައިރާއަށް ފާހަގަވިއެވެ.\n"ކެން... ކިހިނެއްވީ؟. ލައިތު ނާދޭތަ އަދިވެސް..." ލައިރާއަށް އަހާލެވުނެވެ.\n"ޑޯންޓް ވޮރީ... ޝީ އިޒް ފައިން. ދޯ ކެން." ޔާދިން ބުނެލީ މާނަވީ ހިނިތުންވުމަކާއެކުއެވެ. ދެން އޭނާ ސޯފާއިން ތެދުވީ އެތަނުން ދާށެވެ.\n"އެބައަންނަން އިލީ ލާފައި... ލައިތު އަޔަސް، ސައިބޮއެގެން ދާން މަޑުކުރާތި އިނގޭ." ލައިރާ ބުނެލިއެވެ. ދެން އިލިޔާނާ ގޮވައިގެން އޭނާ ހިނގައްޖެއެވެ. އެމީހުން ފަހަތުން ހިނގައިގަނެފައި ވެސް ޔާދިން ހުއްޓުނީއެވެ. އެނބުރި ކެންޒާއަށް ބަލާލިއެވެ. ހާސްވެފައިކަން އޭނާ އިނީ އެ މޫނުން ފެންނަން ހުއްޓެވެ.\n"އެންމެ ކައިރީގައި ހުރެފައި ވިހަލާން ދޯ ގަސްދުތިކުރީ... އަހަރެން މިދެއްކީ ދޮގުވާހަކައެއްނޫން، އަހަރެންގެ ދިރިއުޅުމުން ފިޒާ ބޭރުކޮށްލީ ކެންޒާގެ ހަޤީޤަތް އެންމެންނަށް އެނގިދާނެތީތަ؟. ދޮންއާއި ލައިތަށް އެނގުނީމަ ވާނޭގޮތް އެނގޭތަ؟. ކާކު ދޯ ހީކުރާނީ..." ޔާދިންގެ ވާހަކައިން ޔަގީނާ ގާތަށް ކެންޒާއަށް ކަންކަން ފަހުމްވިއެވެ. މޭގައި ގަދަރިހުމެއް އުފެދުނު ކަހަލައެވެ. ޔާދިންގެ ކުރިމަތީ ހުރުން ފަސޭހަނުވެގެން ހަލުވިކޮށް ކެންޒާ އައީ ބަދިގެއަށެވެ.\nއެގެއިން ނުކުމެގެން ދާން ގަސްދުކޮށް ކެންޒާ ބަދިގެއިން ނުކުންނަން އައެވެ. އޭނާގެ ސިކުނޑިވަނީ ހާސްކަމެއްގެ ތެރޭގައެވެ. ކެންޒާ ހޯދަމުން ބަދިގެއަށް ވަންނަން އައި ލައިތުގެ ގައިގާ ކެންޒާ ޖެހުނެވެ. ވަގުތުން ކެންޒާގެ ދެކޮނޑުގައި ލައިތު ހިފަހައްޓާލިއެވެ. އެ މޫނާއި ދެ ލޮލުން ކެންޒާއަށް ކަމެއްވެއްޖެކަން ލައިތުއަށް ބުނެދީފިއެވެ. ކެންޒާ ގޮވައިގެން ލައިތު ބަދިގެއަށް ވަނުމުން ފުރަތަމަ ވާހަކަދެއްކީ ކެންޒާއެވެ.\n"ލައިތު... އިލީގެ ބައްޕައަކީ ކާކު؟." ކެންޒާ ސުވާލުކުރިއެވެ.\n"ކިހިނެއްވީ؟. ކީއްވެ ތި ސުވާލު ތިކުރީ؟." ލައިތު ކަންބޮޑުވިއެވެ.\n"ޖަސްޓް އާންސާ މީ..." ކެތްތެރިކަން ކުޑަވެފައިވީއިރު ކެންޒާގެ ދެ ލޯ ފެންކަޅިވާތީ ލައިތު ދުށްޓެވެ.\n"ކާމްޑައުން..." ކެންޒާގެ ކޯތާފަތުގައި ދެއަތުން ލައިތު ހިފާލިއެވެ.\n"ޒުބިންތަ؟... އެލީގެ ބައްޕައަކީ...ލައިގެ ހަޒްބަންޑަކީ ޒުބިން ދޯ." ކެންޒާގެ ލޮލަށް ބޮނޑިވަމުން އައި ކަރުނަތައް އޭގެ މަޤާމު ދޫކޮށް ކޯތާފަތުން ތިރިއަށް ދެމިގަތީ އެވަގުތެވެ. ލައިރާ ދައްކާފައި ހުރި ހުރިހާ ވާހަކައެއް ކެންޒާގެ ކަންފަތުގައި ގުގުމަމުންދިޔައެވެ. އޭނާއާ ކެންޒާ ޚިއްޞާކޮށްފައިވާ ޚިޔާލުތައް ވެސް މެއެވެ.


ސިޔާމު - ވިކިޕީޑިއާ\nކިންގްޑަމް އޮފް ތައިލެންޑަކީ ދެކުނު އިރުމަތީ އޭޝިޔާގެ މެދުތެރޭގައި އޮތް ޤައުމެކެވެ. ޤައުމުގެ އަކަމިނަށް ބަލާއިރު ދުނިޔޭގައި 50 ވަނައަށް އޮތް އެންމެ ބޮޑު ޤައުމެވެ. ޔަމަނަށް ވުރެ ކުޑަ ތަންކޮޅެއް ކުޑަ އަދި ސްޕޭޭނަށް ވުރެ ކުޑަ ތަންކޮޅެއް ބޮޑު ޤައުމެވެ.\n- King Vacant\n- Rattanakosin Kingdom6April, 1782\n- Constitutional Monarchy 24 June, 1932\n- Later Constitution 24 August, 2007\n- Total $547.060 billion\n- Per capita $8,239\n- Total $273.313 billion\n- Per capita $4,116\nHDI (2007) 0.783\n1. ^ Thai name: Krung Thep Maha Nakhon or Krung Thep. The full name is Krung Thep Mahanakhon Amon Rattanakosin Mahinthara Yuthaya Mahadilok Phop Noppharat Ratchathani Burirom Udomratchaniwet Mahasathan Amon Phiman Awatan Sathit Sakkathattiya Witsanukam Prasit.\nތައިލެންޑުގެ ރަސްމީ ބަހަކީ ތައި ބަހެވެ. އެންމެ ބޮޑު ޝަހަރަކީ ބެންކޮކެވެ. ވެރިކަން ކުރަނީ ވެސް ބެންކޮކުގައެވެ. މި ޤައުމަކީ ޕާލަމެންޓަރީ ޑިމޮކްރަސީއެކެވެ. އަދި ކޮންސްޓިޓިއުޝަނަލް މޮނާކީއެކެވެ. ނުވަތަ ދުސްތޫރީ ރަސްކަމެކެވެ. އާބާދީއަކީ 63 މިލިއަނެވެ. ބިމުގެ ބޮޑުމިނަކީ 0.5 މިލިއަން އަކަކިލޯމީޓަރެވެ. ދުއްވާއެއްޗެހި ދުއްވަނީ ވާތްފަރާތުންނެވެ. އިންޓަނެޓް ކޯޑަކީ th. އެވެ. ކޯލިން ކޯޑަކީ +66 އެވެ. ފައިސާގެ ގޮތުން ބޭނުންކުރަނީ ތައި ބާތެވެ.\n1939 ވަނަ އަހަރުގެ ޖޫން މަހުގެ 23 ވަނަ ދުވަހާ ނިޔަލަށް ތައިލެންޑުގެ ރަސްމީ ނަމަކީ “ސިޔާމް” އެވެ. މި ދުވަހު އެ ޤައުމުގެ ނަން “ތައިލޭންޑް” މި ނަމަށް ބަދަލު ކުރެވުނެވެ. ދެން 1945 ވަނަ އަހަރުން ފެށިގެން 11 މެއި 1949 އަކާ ހަމަޔަށް އެ ޤައުމުގެ ނަމަކީ “ސިޔާމް” ކަމުގައި ހަމަޖެހިފައި އޮތެވެ.\nތައިލެންޑުގެ އުތުރުގައި އޮތީ ލާއޯސް އާއި ބަރުމާއެވެ. އިރުމަތީގައި އޮތީ ލާއޯސް އާއި ކެންބޯޑިޔާއެވެ. ދެކުނުގައި އޮތީ ގަލްފު އޮފް ތައިލެންޑާއި މެލޭޝިޔާއެވެ. ހުޅަނގުގައި އޮތީ އަންޒަމާން ކަނޑާއި ބަރުުމާއެވެ.\nމިއަދު ތައިލޭންޑުގެ ގޮތުގައި އޮތް ސަރަޙައްދަކީ މީގެ 10000 ވަރަކަށް އަހަރުއްސުރެ އިންސާނުން އާބާދުވެފައިވާ ޤައުމެއް ކަމަށް ދިރާސާތަކުން ދައްކައެވެ. ޔޫރަޕުގެ ވިޔަފާރިވެރިން ތައިލޭންޑާ ހަމަޔަށް އައިސްފައިވަނީ 16 ވަނަ ޤަރުނުގެ ތެރޭގައެވެ. އެންމެ ފުރަތަމައަށް މި ގޮތުން އައިސްފައިވަނީ ޕޯޗުގީޒުންނެވެ. ދެން ފަރަންސޭސީންނެވެ. ދެން ލަންދޭސީން (ޑަޗުން) ނާއި އިނގިރޭސީންނެވެ. ޔޫރަޕުގެ ޤައުމުތަކުގެ ފިއްތުމާއިި ނުފޫޒު ކިތަންމެ ވަރަކަށް ފޯރާފައި އޮތަކަސް ތައިލޭންޑު ޔޫރަޕުގެ އެއްވެސް ޤައުމެއްގެ އިސްތިޢުމާރުގެ ދަށަކަށް ނުދެއެވެ. މި ގޮތުން ބަލާއިރު ދެކުނު އިރުމަތީ އޭޝިޔާގެ ޤައުމުތަކުގެ ތެރެއިން ޔޫރަޕުގެ އިސްތިޢުމާރުން ސަލާމަތްވި ހަމައެކަނި ޤައުމަކީ ވެސް ތައިލޭންޑެވެ. ތައިލެންޑުގައި ރަސްމީކޮށް ބޭނުންކުރާ ކަލަންޑަރަކީ އިރުމަތީގެ ބުދު ކަލަންޑަރެވެ. މިއީ ޢާއްމުކޮށް މުޅި ދުނިޔޭގައި ވެސް ބޭނުންކުރަމުންދާ ޢީސާއީ މީލާދި ކަލަންޑަރަށް ވުރެ 543 އަހަރު ދޮށި ކަލަންޑަރެކެވެ. އެހެންކަމުން މީލާދީން 2009 ވަނަ އަހަރަކީ ބުދު ކަލަންޑަރުގެ 2552 ވަނަ އަހަރެވެ. ތައިލޭންޑުގެ މިހާރުގެ ރަސްގެފާނު ބުމިބޯލް އަދުލްޔަދޭޖް އަކީ ޗަކްރީ ދަރިކޮޅުގެ ނުވަވަނަ ރަސްގެފާނެވެ.\nއާބާދީގައި 63 މިލިޔަން މީހުން ތިބި ތައިލޭންޑަކީ އާބާދީގެ ގޮތުން ދުނިޔޭގެ 21 ވަނަ ޤައުމެވެ. ތައިލެންޑުގެ އާބާދީގެ 75% މީހުންނަކީ ތައި ނަސްލުގެ މީހުންނެވެ. 14% މީހުންނަކީ ޗައިނާ ނަސްލުގެ މީހުންނެވެ. 3% އަކީ މެލޭ ނަސްލުގެ މީހުންނެވެ.\nތައިލޭންޑުގެ ސަގާފަތަށް އެންމެ ބޮޑު ނުފޫޒެއް ފޯރުވާފައިވަނީ ތައިލެންޑުގެ ގިނަ މީހުން އެދީނެއްގެ މަތީގައި ތިބި ބުދު ދީނެވެ. މުޅި ދުނިޔޭގައި ވެސް ބުދު ދީނަށް އެންމެ ބޮޑަށް ތަބާވާ އެއް ޤައުމަކީ ތައިލެންޑެވެ. ތައިލެންޑުގެ ޤައުމީ ދީނަކީ ތޭރަވާދާ ބުދިޒަމްއެވެ. ތައިލެންޑުގެ އާބާދީގެ 94.7% މީހުންގެ ދީނަކީ މިއީއެވެ. މުސްލިމުންނަކީ ތައިލެންޑުގެ އާބާދީގެ 4.6% އެވެ. ތައިލޭންޑުގެ ސަގާފަތަށް ބަލާއިރު އިންޑިޔާ އާއި ބަރުމާ އާއި ލާއޯސް އާއި ކެންބޯޑިޔާގެ ނުފޫޒުތައް ވަރަށް ބޮޑަށް ފާހަގަވެގެން ދެއެވެ. ތައިލެންޑުގެ ކާނާއަށް ބަލާއިރު، ތައި ފުޑް ބިނާވެގެންވަނީ މައިގަނޑު ހަތަރު ރަހައެއްގެ މައްޗަށެވެ. އެއީ ފޮނި ރަހަ އާއި ކުޅި ރަހަ އާއި ހުތް ރަހަ އާއި ލޮނު ރަހައެވެ. ފޮނި ރަހައަށް ބަލާއިރު ފޮނި ރަހަ ނެރުމުގައި ބޭނުންކޮށްއުޅެނީ ހަކުރާއި، މޭވާއާއި، ފޮނި ޕެޕަރއެވެ. ކުޅި ރަހަ ނެރެނީ މިރުހުންނެވެ. ހުތް ރަހަ ނެރެނީ ރާހުތާއި، ލުނބޮޔާއި، ހެލަނބެލިންނެވެ. ލޮނު ރަހަ ނެރެނީ ސޯޔާ ސޯހާއި މަހުގެ ސޯހުންނެވެ.\nތައިލެންޑަކީ ކުރިއަރަމުން އަންނަ އިޤްތިޞާދެއް އޮތް ޤައުމެކެވެ. 1985 ވަނަ އަހަރާއި 1996 ވަނަ އަހަރާ ދެމެދު މުޅި ދުނިޔޭގައި ވެސް އެންމެ ބާރަށް ކުރިއަރަމުން އައި އިޤްތިޞާދަކީ ތައިލެންޑުގެ އިޤްތިޞާދެވެ. މުޅި ދުނިޔޭގައި ވެސް އެންމެ ގިނައިން ހަނޑޫ އެކްސްޕޯޓްކުރާ ޤައުމުކަމުގައިވާ ތައިލެންޑުގެ ޖީ.ޑީ.ޕީ ޕަރކެޕިޓާ އަކީ 8239 ޑޮލަރެވެ.\n"Thailand". International Monetary Fund. Retrieved 2009-10-01.\nLast edited on 13 ޖުލައި 2019, at 20:55\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ 13 ޖުލައި 2019، 20:55 ގައެވެ.


SunOnline: Dhathi kurumuge fiyavalhu alhan jehidhaane kamuge inzaaru America in India ah dheefi\nދަތިކުރުމުގެ ފިޔަވަޅު އަޅަންޖެހިދާނެކަމުގެ އިންޒާރު އެމެރިކާއިން އިންޑިއާއަށް ދީފި\nމުހައްމަދު ޖަވާދު ޔޫސުފު 21 Mar 2021, 12:00\nއެމެރިކާގެ ދިފާއީ ވަޒީރު އިންޑިއާގެ ދިފާއީ ވަޒީރާ އިއްޔެ ބައްދަލުކުރައްވަނީ\nއެމެރިކާއާ ކިތަންމެ ގާތްގުޅުންތަކެއް ބޭއްވިޔަސް އެމެރިކާ ފިޔަވައި އެހެން ގައުމަކުން ހަތިޔާރު ގަންނަ ނަމަ ދަތިކުރުމުގެ ފިޔަވަޅު އަޅަންޖެހިދާނެކަމުގެ އިންޒާރު އެމެރިކާއިން އިއްޔެ އިންޑިއާއަށް ވަނީ ދީފިއެވެ.\nމި އިންޒާރު ދެއްވީ އިންޑިއާއަށް ވަޑައިގެން އުޅުއްވާ އެމެރިކާގެ ދިފާއީ ވަޒީރު ލޮއިޑް އޮސްޓިން އެވެ. ނިއުދިއްލީގައި އިންޑިއާގެ ދިފާއީ ވަޒީރު ރަޖްނަތް ސިންގް އާ ބައްދަލުކުރައްވައި ވާހަކަ ދައްކަވަމުން އޮސްޓިން ވިދާޅުވީ އެމެރިކާގެ ދަތިކުރުމުގެ ފިޔަވަޅުތަކުން ސަލާމަތްވާން ބޭނުންނަމަ އިންޑިއާއަށް އޮތީ ރަޝިޔާގެ ހަތިޔާރާއި ރަޝިޔާގެ ހަތިޔާރާ ގުޅޭ ސްޕޭއާ ޕާޓްސް ގަތުން ހުއްޓާލުމެވެ. އަދި އިންޑިއާއިން ހަތިޔާރު ގަންނަ ގައުމަކީ ހަމައެކަނި އެމެރިކާ ކަމުގައި ހެދުމެވެ.\nއިންޑިއާއަކީ ޒަމާނުއްސުރެ ރަޝިއާގެ އަސްކަރީ ބައިވެރިއެކެވެ. އިންޑިއާގެ ހަތިޔާރުގެ ގާތްގަނޑަކަށް 80 ޕަސެންޓަކީ ރަޝިއާގެ ހަތިޔާރެވެ. އެމެރިކާގެ ބައިވެރިއެއްގެ ގޮތުގައި އިންޑިއާ ފާޅުވާންފެށީ ވަރަށް ފަހުންނެވެ. ދުނިޔޭގެ ބޮޑުބާރެއްގެ ގޮތުގައި ޗައިނާ ފާޅުވާން ފަށައި އިގްތިސާދާއި މަތީޓެކްނޮލޮޖީގެ ހުރިހާ ކަމެއްގައި އެމެރިކާއާ ވާދަކުރަން ޗައިނާ ފެށުމާއެކު ދުނިޔޭގެ ހަމައެކަނި އެންމެ ބޮޑު ބާރުގެ ގޮތުގައި އެމެރިކާ އޮންނަ އޮތުން ދާދިއަވަހަށް ނިމުމަކަށް އަންނާނެކަމުގެ ބިރު އެމެރިކާ އިހްސާސްކުރަން ޖެހުނު ހިސާބުންނެވެ.\nޗައިނާ އާ ކުރިމަތިލުމަށް އެމެރިކާ ބޭނުންކުރަނީ ސަރަހައްދުގެ ގައުމުތައް\nމިހިސާބުން ޗައިނާ އާ ކުރިމަތިލުމަށް އެމެރިކާ މަސައްކަތް ކުރަމުން ގެންދަނީ ސަރަހައްދުގެ ގައުމުތަކުގެ ބޭނުން ހިފައިގެންނެވެ. އިންޑިއާގެ މިހާރުގެ ބޮޑުވަޒީރު ނަރަންދުރް މޯދީގެ ވެރިކަމުގައި އިންޑިއާއާއި އެމެރިކާގެ ގުޅުންތައް ބަދަހިވެގެން ގޮސްފައިވިނަމަވެސް އިންޑިއާއާއި ރަޝިޔާގެ އަސްކަރީ ގުޅުންތައް އަދި ވެސް ބޮޑެވެ. މޯދީގެ ވެރިކަމުގައި ވެސް އެމެރިކާއިން އިންޑިއާއަށް ގިނަ އަދަދެއްގެ ހަތިޔާރު ވިއްކައިގެން ބޮޑު ނަފާއެއް ހޯދަން އެމެރިކާ ކުރި މަސައްކަތް ވަނީ ނާކާމިޔާބުވެފަ އެވެ. މީގެބަދަލުގައި އިންޑިއާ ގެންދަނީ އެގައުމަށް ބޭނުންވާ ހަތިޔާރު އަމިއް ލައަށް އުފައްދައި ހަތިޔާރުގެ ޓެކްނޮލޮޖީގައި އަމިއްލަ ފައިމައްޗަށް ތެދުވަން މަސައްކަތް ކުރަމުންނެވެ.\nރަޝިއާގައި އުފައްދާ އެސް 400 މަރުކާގެ ދިފާއީ ނިޒާމު\nއަނެއްކޮޅުން ރަޝިއާ އިން އުފައްދާ ވައިގެ ދިފާއީ ނިޒާމެއް ކަމަށްވާ އެސް 400 މަރުކާގެ މިސައިލް އައްޑަނައިގެ ނިޒާމު ގަތުމަށް ވެސް އިންޑިއާވަނީ ނިންމައިފަ އެވެ. މިއީ އެމެރިކާގައި އުފައްދާ މިބާވަތުގެ ނިޒާމުތަކަށް ވުރެ މާ ގާބިލް އަދި މާއަގުހެޔޮ ނިޒާމެއްކަމަށް ރިޕޯޓްތައް ބުނާއިރު ތުރުކީއާއި ގްރީސްފަދަ އެމެރިކާގެ އަސްކަރީ ބައިވެރިން ވެސް ވަނީ އެސް 400 މަރުކާގެ މިސައިލް އައްޑަނައިގެ ނިޒާމު ރަޝިއާއިން ގަނެފައެވެ. މި ނިޒާމުގަތުމުން އެމެރިކާވަނީ ތުރުކީއާ ދެކޮޅަށް ދަތިކުރުމުގެ ފިޔަވަޅުތައް އަޅާފައެވެ.\nއިންޑިއާވަނީ އެމެރިކާގެ ފިއްތުންތަކާ ދެކޮޅުހަދައި އެސް 400 މަރުކާގެ ނިޒާމު ގަތުމަށް ނިންމާފައި\nއިންޑިއާއިން ވެސް ވަނީ އެމެރިކާގެ ފިއްތުންތަކާ ދެކޮޅު ހަދައި އެސް 400 މަރުކާގެ ނިޒާމު ގަތުމަށްޓަކައި 2019 ވަނައަހަރު 800 މިލިޔަން ޑޮލަރު ގެ ޕޭމަންޓެއް ރަޝިއާއަށް ދީފަ އެވެ. މިއީ މި ނިޒާމުގެ ފުރަތަމަ ޕޭމަންޓް ކަމަށްވާއިރު މީގެ ދެވަނަ ޕޭމަންޓް މިއަހަރު އިންޑިއާއިން ރަޝިއާއަށް ދިނުމަށް ނިންމާފައިވާ ކަމަށް ޚަބަރުތައްބުނެ އެވެ. އިންޑިއާގެ ނޫސްތައް ބުނާ ގޮތުން އެސް 400 މަރުކާގެ ނިޒާމުގެ ބެޓެރިތަކާއި އޭގެ ބައެއް ބައިތައް މިއަހަރު ރަޝިއާއިން އިންޑިއާއަށް ފޯރުކޮށްދޭނެއެވެ.\nއިންޑިއާ ބުނާ ގޮތުން އެގައުމުން ހަތިޔާރު ގަންނާނެ ގައުމުތައް ކަނޑައަޅާނީ އެގައުމުގެ އަމިއްލަ މަސްލަހަތަށް ބަލައިގެން\nއިންޑިއާއިން ވަނީ އެގައުމަކީ މިނިވަން މުސްތަގިއްލު ގައުމެއްކަމާއި އެގައުމު ހަތިޔާރު ގަންނާނެ ގައުމުތައް ކަނޑައަޅާނީ އެގައުމުގެ އަމިއްލަ މަސްލަހަތަށް ބަލައިގެންކަން މީގެކުރިން އެމެރިކާއަށް އަންގާފަ އެވެ. އަދި ވަކިގައުމަކުން ހަތިޔާރު ނުގަނެ އެހެން ގައުމަކުން ހަތިޔާރު ގަތުމަށް މަޖްބޫރުކޮށް ބިރުދެއްކުމަކީ ބައިނަލްއަގްވާމީ މިނިވަން ވިޔަފާރީގެ އުސޫލާ ޚިލާފުކަމެއްކަން ވެސް ކުރިން އިންޑިއާ ވަނީ ނުސީދާގޮތެއްގައި އެމެރިކާއަށް އަންގައިފަ އެވެ.\nނަމަވެސް އެމެރިކާ ފިޔަވައި އެހެން ގައުމަކުން ހަތިޔާރު ގަންނަނަމަ ދަތިކުރުމުގެ ފިޔަވަޅު އަޅަންޖެހިދާނެކަމުގެ އިންޒާރު އެމެރިކާގެ ދިފާއީ ވަޒީރު ދެއްވުމުން މިފަހަރު އިންޑިއާއިން އަދި ރައްދެއް ނުދެ އެވެ. ނަމަވެސް އިންޑިއާގެ ނޫސްތައް ބުނާ ގޮތުން އެސް 400 މަރުކާގެ ނިޒާމު ގަތުމަށް ރަޝިއާއާ އެކު ވެފައިވާ އެއްބަސްވުން އިންޑިއާއިން ކުރިޔަށް ގެންދާނެއެވެ. އެމެރިކާގެ ދިފާއީ ވަޒީރު ލޮއިޑް އޮސްޓިން އިއްޔެ ނިއުދިއްލީއަށް ވަޑައިގެން އިންޑިއާގެ ދިފާއީ ވަޒީރު ރަޖްނަތް ސިންގް އާ ބައްދަލުކުރެއްވުމުގެ އިތުރުން އިންޑިއާގެ ބޮޑުވަޒީރު ނަރަންދުރަ މޯދީ އާވެސްވަނީ ބައްދަލުކުރައްވާފައެވެ.\nއެމެރިކާގެ ގްރޫޕްގެ ތެރެއަށް ވަނުމަށް ދެކުނު ކޮރެޔާ ވަނީ ފަސްޖެހިފައި\nޗައިނާ ކުރިމަތިލުމަށް އެމެރިކާ ބޭނުންކުރަނީ ޗައިނާއާ އަވަށްޓެރި ގައުމުތަށް ކަމަށްވާ އިންޑިއާ، ޖަޕާން، އޮސްޓްރޭލިއާ މިތިން ގައުމު ހިމަނައިގެން ކުއެޑް ގްރޫޕްގެ ނަމުގައި ޖަމާއަތެއް އުފައްދައިގެންނެވެ. މި ގްރޫޕްގެ ތެރެއަށް ވަނުމަށް ދެކުނު ކޮރެޔާ ފަސްޖެހިފައިވާ އިރު ސްރީލަންކާ ވަނީ ކަނޑައެޅިގެން ދެކޮޅު ހަދައިފަ އެވެ.\nއެމެރިކާގެ ދިފާއީ ވަޒީރު މޯދީ އާ ބައްދަލުކުރައްވަނީ\nއެމެރިކާގެ ދިފާއީ ވަޒީރު އިންޑިއާއަށް ވަޑައިގެންނެވީ ޖަޕާނަށާއި ދެކުނު ކޮރޮއާ އަށް ކުރެއްވި ދަތުރުފުޅެއް ނިންމަވާލެއްވުމަށް ފަހުގަ އެވެ. ޖަޕާނާއި ޗައިނާއަކީ ޒަމާނުއްސުރެ މައްސަލަތައް އޮންނަ ދެގައުމު ކަމަށްވާތީ ޗައިނާއާ ކުރިމަތިލުމުގައި ޖަޕާނުގެ ބޭނުންހިފަން އެމެރިކާއަށް ފަސޭހައެވެ. ނަމަވެސް ދެކުނުކޮރެއާއަކީ ޖަޕާނުގެ ހަތުރުވެރިއަކަށްވެފައި ޗައިނާގެ ރަހްމަތްތެރިއަކަށްވާތީ ދެކުނުކޮރެއާއަށް އެމެރިކާގެ ދިފާއީ ވަޒީރު ކުރެއްވި ދަތުރުފުޅުގައި ޗައިނާ ކުށްވެރިކޮށް ދެކުނު ކޮރެއާގެ ދިފާއީ ވަޒީރާ ގުޅިގެން ބަޔާނެއް ނެރުމުގައި އެމެރިކާ ވަނީ ނާކާމިޔާބުވެފަ އެވެ.\nއިންޑިއާއަކީ ވެސް ޗައިނާއާ މައްސަލަތައް އުޅޭ ގައުމެއްކަމަށްވާތީ ޗައިނާއާ ދެކޮޅަށް ކުރާ މަސައްކަތުގައި އިންޑިއާގެ ބޭނުންހިފިދާނެ ކަމަށް އެމެރިކާ ދެކެއެވެ. ނަމަވެސް ޗައިނާއަކީ އިންޑިއާގެ އަވަށްޓެރި ގައުމަކަށްވެފައި ޗައިނާއަކީ އިންޑިއާގެ ތަރައްގީގެ ވަރަށް މުހިއްމު ބައިވެރިއަކަށްވާތީ ޗައިނާއާ ދެކޮޅަށް އެމެރިކާ ބޭނުން ހުރިހާކަމެއް އިންޑިއާ ލައްވައި ކުރުމަކީ ފަސޭހަ ކަމަކަށް ނުވާނެއެވެ.\nހަތިޔާރު ވިއްކުމަށްޓަކައި ގައުމުތަކަށް ބިރުދައްކައި ދަތިކުރުމުގެ ފިޔަވަޅުތައް އެޅުމަކީ މީގެކުރިން އެމެރިކާ ކުރާކަމެއްނޫނެވެ.\nއެމެރިކާ ހަތިޔާރު ގައުމުތަކަށް ވިއްކުމަށް ޓަކައި އެމެރިކާއިން ގައުމުތަކަށް ބިރުދައްކައި ދަތިކުރުމުގެ ފިޔަވަޅުތައް އެޅުމަކީ މީގެކުރިން އެމެރިކާ ކުރާކަމެއްނޫނެވެ. ނަމަވެސް މިހާރު އެމެރިކާގެ ހަތިޔާރު ގައުމުތަކަށް ވިއްކުމަށް ޓަކައި ބިރުދައްކައި ދަތިކުރުމުގެ ފިޔަވަޅުތައް އަޅަންފެށުމުގެ އެއްސަބަބަކީ ބައިނަލްއަގްވާމީ ހަތިޔާރުގެ ބާޒާރުގައި ރަޝިއާއާއި ޗައިނާގެ ހަތިޔާރާ ވާދަކުރަން އެމެރިކާއަށް ނުކުޅެދުމެވެ. ދެވަނަ ސަބަބަކީ އިންޑިއާއާއި ތުރުކީފަދަ ސަރަހައްދީ ބާރުތަކުން އެގައުމަކަށް ބޭނުންވާ ހަތިޔާރު އަމިއްލައަށް އުފައްދަން ފަށާފައިވާތީ ހަތިޔާރު ވިއްކައިގެން ކުރިން ނަގަމުން ގެންދިޔަ ބޮޑު ނަފާ އެމެރިކާއަށް މިހާރު ނުލިބުމެވެ.\nއެމެރިކާގެ އުފެއްދުތަކުގެ ބޮޑުބަޔަކީ ހަތިޔާރެވެ. އެމެރިކާގެ ހަތިޔާރުގެ މައްސަލައަކީ ރަޝިއާއާއި ޗައިނާގެ ހަތިޔާރާ އަޅާބަލާއިރު އިންތިހާއަށް އަގު ބޮޑުވުމެވެ. އެއްފެންވަރެއްގެ ހަތިޔާރު ވެސް އެމެރިކާގެ ހަތިޔާރު ނަމަ ޑަބަލް އަގު ބޮޑުވާ މައްސަލައެވެ. އެމެރިކާގެ ހަތިޔާރު މިހާރު މައިގަނޑު ގޮތެއްގައި ގަންނަނީ ސައޫދީ އަރަބިއާ އާއި ޔޫއޭއީ ފަދަ އެގައުމުތަކުގެ ވިރާސީ ރަސްކަމުގެ ނިޒާމުތައް އެމެރިކާގެ އެހީގައި ދަމަހައްޓާ ގައުމުތަކުންނެވެ.\nދުނިޔޭގެ ބާޒާރުގައި އެމެރިކާއަށް ވާދަނުކުރެވޭ މައިގަނޑު ސަބަބަކީ އެމެރިކާގެ ތަކެތީގެ އަގު އިންތިއާހައަށް ބޮޑުވުން\nދުނިޔޭގެ ބާޒާރުގައި އެމެރިކާގެ އެނޫން އުފެއްދުންތައްް ވެސް ޗައިނާގެ އުފެއްދުންތަކުގެ ކުރިމަތީގައި ވާދަނުކުރެވޭ މައިގަނޑު ސަބަބަކީ އެމެރިކާގެ ތަކެތީގެ އަގު އިންތިއާހައަށް ބޮޑުވެފައި އަގު ހެޔޮކޮށް ތަކެތި އުފެއްދުމުގެ ގާބިލްކަން ނެތުމެވެ. މިމައްސަލަ ބޮޑުވާތީ އެމެރިކާ ގެންދަނީ އެހެންގައުމުތަކުން އެމެރިކާއަށް އިންޕޯޓްކުރާ އުފެއްދުންތަކުގެ އަގު ބޮޑުކުރުމަށްޓަކައި ޓެރިފް އިތުރުކޮށް އެތަކެތީގެ އަގުބޮޑުކުރުމަށް މަސައްކަތް ކުރަމުންނެވެ. މިއީ އެމެރިކާ ޕްރޮމޯޓްކުރާ މިނިވަން ވިޔަފާރީގެ އުސޫލާ މުޅިން ޚިލާފު ކަމެއްނަމަވެސް ޗައިނާގެ އުފެއްދުންތަކުގެ އިތުރުން އިންޑިއާގެ އުފެއްދުންތަކާ ދެކޮޅަށް ވެސް އެމެރިކާވަނީ މިގޮތަށް އަމަލުކުރަން ފަށައިފަ އެވެ.\nރާޅުގަނޑުން އެރި ކަމަނަ ކައުންސިލަށް\nޓޫރިޒަމަށް ދިރުން، މުވައްޒަފުން އަދިވެސް މާޔޫސްވެފައި


ކޮންމެދުވަހަކުވެސް ފަތިހުތެދުވެ ކޮންމެހެން ކުރަންހުންނަ ކަންތައްތައް ކޮށްލުމަށްފަހު، އޮފީހަށްދިއުމުގެ ކުރިން ކަސްރަތުކުރުމަކީ އަހަރެންގެ އާދައެކެވެ. އެކަން އާދައަކަށް ހަދަންޖެހުނީ މީގެ ހައެއްކަ އަހަރުކުރިން ޑަކުޓަރު ދިން އިންޒާރަކާ ގުޅިގެންނެވެ. މިކަމުގެ\nކޮންމެދުވަހަކުވެސް ފަތިހުތެދުވެ ކޮންމެހެން ކުރަންހުންނަ ކަންތައްތައް ކޮށްލުމަށްފަހު، އޮފީހަށްދިއުމުގެ ކުރިން ކަސްރަތުކުރުމަކީ އަހަރެންގެ އާދައެކެވެ. އެކަން އާދައަކަށް ހަދަންޖެހުނީ މީގެ ހައެއްކަ އަހަރުކުރިން ޑަކުޓަރު ދިން އިންޒާރަކާ ގުޅިގެންނެވެ. މިކަމުގެ ސަބަބުން އަހަރެންގެ ހަށިގަނޑު ލުއިވެ ކުރިން އެހުންނަ "ސަމައްތަރު" ހެޔޮކަން ފިލައި ހިގައްޖެއެވެ. އަހަރެންގެ ބައެއްރައްޓެހިންވެސް ވަރަށްބާރުލާފައި އެކަން ފެއްޓިއެވެ. ފަތިހު ތެދުވެ ދުވަންދާން ފެއްޓިއެވެ. ބައެއްމީހުން ފަތަން ދާންފެއްޓިއެވެ. ނަމަވެސް މިކަމުގައި ޤާއިމުވެ ހުރެވުނު ހަމަ އެކަކުވެސް އަދި ނެތެވެ.\nއަހަރެންގެ އާދޭހާއެކުވެސް ކަސްރަތުކުރަން ނުވަތަ ދުވެލަން ނުދިޔަ އެކަކީ އަހަރެންގެ އަންހެނުންނެވެ. އަހަރެން މިކަމެއްފެށިއިރު އަހަރެންގެ ބަރުދަނަކީ 78 ކިލޯއެވެ. އަންހެނުންގެ ސާޅީސް ފަސްކިލޯވެސް ހަމައެއް ނުވެއެވެ. އޭނާގެބަހުންނަމަ ކަސްރަތުކުރާ ވަރަކަށް އޭނާ އަދި ފަލައެއްނުވެއެވެ. އަހަރެން ދިން ނަސޭހަތެއް ހަމަ އެއްގޮތަކަށްވެސް ގަބޫލެއް ނުކުރިއެވެ. އޭނާ ދެކޭގޮތުގައި ކަސްރަތުކޮށް ދުވެ ހަދަންވާނީ ވަކި ވަރަކަށް ވުރެ ފަލަ ނުވަތަ ބަރުހެލި މީހުންނެވެ. އޭނާކަހަލަ ހިކި،ހިމަތޮޅި، ލޫޅާފަތި ހަށިގަނޑެއް ހުންނަ މީހަކު ފަތިހުގެ އަރާމު ނިދި ނަގާލާފައި ކޮން ކަސްރަތެއް ކުރާކަށް ހެއްޔެވެ.\nދެތިންއަހަރު ފަހުން އަންހެނުން އަމިއްލައަށް ކަސްރަތުގެ މުހިންމު ވާހަކަ ދައްކަން ފަށައިފިއެވެ. އޭރު އަހަރެންގެ ބަރުދަނަކީ 58 ކިލޯއެވެ. އަންހެނުންގެ ބަރުދަނަކީ 60 ކިލޯއެވެ. ނަމަވެސް ހަމަ ހިލާ، ފަތިހު ތެދުވެ ދުވަންދާކަށް އެއްބަހެއް ނުވިއެވެ.އެއީ ވާވަރު ކަމެއްނޫނެވެ. ހަމަ އެހެންމެ، ކަސްރަތުގެ މުހިންމު ވާހަކަ ދެއްކުމެއް ހުއްޓައެއް ވެސް ނުލިއެވެ. އޭނާގެ ޝަކުވާއަކީ މިއެވެ. ދުވާލުދާ ހަތަރުދަމު ދެދަރިންގެ ކަންތައް ކޮށްފައި ވެފައިހުންނަ ވަރުބައްޔާއެއްކޮށް ނިދާމީހަކަށް ފަތިހު ދުވާން ދެވޭނެ ހެއްޔެވެ. ނުދެވޭނެއެވެ. އެެހެން ވީމާ އެރޮބިކުސް ކިލާހަކަށް ފީދައްކައިދޭންވީއެވެ.\nއަހަރެން ހިތަށް އެރިއެވެ. ދުވަހުގެ ތާވަލަށް އަނެއްކާވެސް އެހެން ކަމެއް އިތުރުކުރަންވީއެވެ. އެބުނާ ކިލާހަކަށް ލާންގޮސް ބަލާވެސް ދާންޖެހޭނެއެވެ. ނަމަވެސް ހިތްވަރު ކޮށްފައި އަހަރެންގެ ހަވީރުސައިގެ ބަޖެޓުން ބައެއް އުނިކޮށް އެބުނާ ކިލާހަކަށް ފީދައްކައިފީމެވެ.އަންހެނުން ހިމަތޮޅިވެ ލޫޅާފަތިވީމައި އަހަރެންނަށް ވެސް ރީތިނޫންހެއްޔެވެ. އެހެން ވީއިރު އެކަން ނުކުރަންވީ ކީއްވެހެއްޔެވެ. ފުރަތަމަ ދެދުވަހު ދާން އޮންނަ ގަޑިއަށްވުރެ ވިހި ތިރީސް މިނެއްޓު ކުރިން ތައްޔާރުވިއެވެ. ފަހުންފަހުން އައިސް އެތަނަށް ދާދުވަހަށްވުރެ ގިނަވާނީ ނުދާދުވަހެވެ.\nދުވަސްކޮޅެއްފަހުން އެއްރެއަަކު އަހަރެން ގެއަށް އައި އިރު އަންހެނުން ހުރީ މާރީތިވެގެންނެވެ. ފުރަތަމަ ފެނުމުންވެސް ކޮންމެވެސް ތަނަކަށް ދާން ކަމަރު ބަނދެފައިހުރިކަން އަހަރެންނަށް ޔަގީންވެއްޖެއެވެ. އެރޭ އޭނާ ދިޔައީ ކަސްރަތު ކިލާހުން ފެނި ރައްޓެހިކަން އުފެދުނު ހަފީޒާމެން ގެއަށެވެ. އަންހެނުންގެ އެދުމުގެ މަތިން އަހަރެންވެސް އޭނާއާއެކު އެގެއަށް ދިޔައީމެވެ.ޖާގަބޮޑު ތަނަވަސް ގެއެކެވެ. އަހަރެން އެންމެބޮޑަށް މޭނުބައިކުރީ ސިޓިންރޫމު އެއްކަނެއްގައި ބަހައްޓާފައި ހުރި ދުވާ މެޝިނެއްފެނިފައެވެ.މިތަން އަންހެނުންނަށް ފެނިއްޖެނަމަ ވާނެގޮތް ހަމަ ރަނގަޅަށް އިނގޭތީއެވެ. ކަންތައްވީވެސް އަހަރެން ހަމަ ހީކުރި ގޮތަށެވެ.\nޖެހިގެން އައިދުވަހު އަހަރެން އޮފީސްނިންމާފައި ގެއަށް އައިއިރު މެންދުރު ކެއުން ތައްޔާރުކޮށްފައި ހުރީ، އަހަރެމެންގެ ފެންވަރުން ސަލަވާތް މާލޫދަކަށް ތައްޔާރުކުރާ ފެންވަރަށެވެ. އެހާވެސް މޭޒުމަތި ތިޔާތްގެވެ. ކުޑަކޮށް މޭޖެހޭގޮތް ވެހުރެ އަހަރެން ކާންއިށީނީމެވެ. ފުރަތަމަ ސުވާ ގޮހޮރާ ހަމައަށް ނުފޯރަނީސް އަންހެނުން ފަށައިގެންފިއެވެ. "މިހެން ހަމައެކަނި އެރޮބިކުހަށް ދިޔަކަސް އަދި ނުހިކޭނެ!!! ހަފީޒާމެން ގޭގައި އެހުރިކަހަލަ އެއްޗެއް ހޯދޭތޯ ބަލަމާ!! އޭރުން ކަލޭވެސް ކޮންމެ ދުވަހަކު މާލެ ކުޑަނުކުރިއެއްކަމަކު ގޭތެރޭގައި ހުރެގެންވެސް ހަމަޖައްސާލެވޭނެ!!" މިއޮތީ އަހަރެން ބުނިތަން އައިސްފައެވެ. މިކަން މިހެންދިމާވާނެ ކަން ކުރިންވެސް އަހަރެންނަށް އިނގެއެވެ.\nއެބުނާ އެއްޗެއް ވިއްކަން ހުންނާނެ ތަންތަނާއި، އަގުތައްވެސް ހަމަ އެއްނޭވައިން ކިޔައި ނިންމާލިއެވެ. އެ އެއްޗެއް ގަންނަން ވެގެން އަހަރެން އުޅުނު ހާލާއި ވީގުރުބާނީގެ ވާހަކަ ދައްކައިގެން މިހާސަރު ދިގުކުރާކަށް ނުހަދާނަމެވެ. ކޮންމެއަކަސް އެބުނާ ދުވާމެޝިން ގަނެފީމެވެ. އެސޮރު ގެޔަށް ވެއްދުމާ އަންހެނުން އެޔަށް އަރާ ދުވަންފެށުމާ އެއީ އެކު އެކީގައި ހިނގި ދެކަމެކޭ ބުންޏަސް ދޮގަކަށް ނުވާނެއެވެ. އަނެއްދުވަހު ފަތިހު އަހަރެން ވެސް އެޔަށްއަރާލާނަމޭ ހިތާ ބަލާލި އިރު،... އައްދެ!! އަހަރެންނަށް ވުރެމާކުރިން ތެދުވެ އަންހެނުން މިހިރަ ދުވަނީއެވެ. އަހަރެން އެއްޗެކޭ ނުބުނެ ގޮސް މާލެވަށާ ދެބުރު ޖެހުމަށްފަހު ގެއަށް އައި އިރުވެސް އަންހެނުން ހަމަ ދުވަނީއެވެ. އަހަރެން ހިތަށް އެރިއެވެ. އިރާދަކުރެއްވިއްޔާ މަގޭއަންހެނުން ހިކޭކަށް ދެން މާގިނަދުވަހެއް ނުނަގާނެއެވެ. މިހާހިސާބުން ކުރިން އެދިޔަ އެރޮބިކުސް ކިލާހަށް ދިއުން ހުއްޓައިލައިފިއެވެ.ދެވަނަ ދުވަހު އަހަރެން ތެދުވެ ދުވަންދާންވެގެން ގެއިން ނުކުތްއިރުވެސް އަންހެނުން ނުތެދުވެއެވެ. މާބޮޑަށް ގައިގާ ރިއްސަނީޔޯލައެވެ. ގިނަދުވަސްވާވަރަކަށް އަންހެނުން އެއްކަލަ މެޝިނާ ދުރުވާން ފަށައިފިއެވެ.\nކުޑައީދު ދުވަހެވެ. އަހަރެންގެ އެކުވެރި ޢަލީ އާއި އޭނާގެ އަންހެނުންނަށް މެންދުރު ކެއުމަށް ދައުވަތުދީގެން އުޅޭތީވެ މޭޒުމަތި ތަންކޮޅެއް ތިޔާގި ދުވަހެކެވެ. ގެއަށް ވަތްގޮތަށް ޢަލީގެ އަންހެނުން އަހަރެމެން ދެމަފިރިންގެ ހިތްހަމަ ޖައްސައިދީފިއެވެ. "ވަފިއްޔާ ހާދަ ހިއްކާލައިފިހެން ހީވެޔޭ!!!" އަހަރެން ހިތަށް އެރިއެވެ. އެއީ ޢަލީގެ އަންހެނުން ބުނެލި ހުސްބަހެއް ނޫންބާވައެވެ. ފެންނަ ފެނުމަށް ހިކުނުހެންނެއް އަހަރެންނަކަށް ހިއެއްވެސް ނުވެއެވެ. ގައިމު ކައްޓާއަކުން އެކަމެއް ނުދައްކައެވެ.\nކައިނިމިގެން އަތްދޮންނަން ގޮސް އެއްކަލަ ދުވާމެޝިން ބަލާފައި ޢަލީ ބުނެފިއެވެ. " ވަފިއްޔާވެސް ހިކުނީތޯއްޗެކެވެ. ޔަގީނުންވެސް ދުވާމެށިނުގައި އަޅާފައި އެހަރަ ތެތް ތުވާލިތަކާއި ކުދިވެރިންގެ ހެދުންތައް އެހުރެގެން ހިކެނީ ނޫންހެއްޔެވެ." އެ މެޝިނުގަތް މަޤްސަދަކީ ހިއްކުން ކަމުގައި ވާނަމަ ޔަގީނުން އެމަޤްސަދު އެބަ ހާސިލްވެއެވެ.\nޢަލީ މިބުނި އެއްޗަކުން އަހަރެން ކުޑަކޮށށް ލަދުވެސްގަތެވެ. ނަމަވެސް އެބުނީ ހަމަ ތެދެކެވެ. ދަންނަވަންތޯއެވެ. އެއްކަލަ ދުވާމެށިނުގައި މިހާރު އަޅާފައި ހުރީ ފެންހިއްކަން ގެންނުޅޭ ތުވާލިތަކާއި ކުދިވެރިންގެ ޖަނގިޔާ އާއި ހެދުމެވެ. އެތަކެތި އެބަހަރަ ހިކެއެވެ. ބައެއްތަކެތި ހިކި، ހަރުވެގެންގޮސް ތަޅުންގަޑަށްވެސް ވެއްޓިފައި އެބަހުއްޓެވެ. އަހަރެންގެ އަންހެހުން އެންމެ ދެރަވާނީ އޭނާ ފަލަ ވާހަކަ ބުނެފިނަމައެވެ. އަދި އަމުދުން އަހަރެން އެހެން ބުނެފިނަމަ ލައްކަ ރުޅިވެސް އަން


ރައްޔިތުންގެ ޙައްޤުތައް ހިމާޔަތްކުރަން ހުވާކޮށްގެން ތިބީ ޓެގްޓީމެއް މަބުރޫކެއް ނޫން ، ރައީސުލް ޖުމްހޫރިއްޔާ ކޮބާ؟ – Dhen.mv\nރައްޔިތުންގެ ޙައްޤުތައް ހިމާޔަތްކުރަން ހުވާކޮށްގެން ތިބީ ޓެގްޓީމެއް މަބުރޫކެއް ނޫން ، ރައީސުލް ޖުމްހޫރިއްޔާ ކޮބާ؟\nMay 18, 2020 - 5:23 pm\nރާއްޖެއަށް ކޮވިޑް19 އައީ ފެނިގެންނެވެ. އެނގިގެންނެވެ. ރައްކާތެރި ވުމަށް ވަގުތު ދެމުންނެވެ. ރާއްޖެއަށް ކޮވިޑް19 އައީ ޗައިނާގެ ވޫހާން ސިޓީން އެބަލި ފެނުނު ދުވަހަކު ނޫނެވެ. އޭގެ ތިންމަހެއްހާ ދުވަސް ފަހުންނެވެ. މުޅިޔޫރަޕާއި އެމެރިކާއާއި މެދުއިރުމައްޗާއި އޯސޭނިއާއި އޭސިޔާގެ އެތައް ޤައުމެއް ނުރައްކަލުގެ ތެރެއަށް ވެއްޓުނުފަހުންނެވެ. އެތަންތާގެ ތަޖުރިބާއިން ފިލާވަޅު ލިބޭހާ ވަގުތު ދީގެންނެވެ.\nފިސާރި ރަނގަޅަށް ރާއްޖެ އޮތީ ކޮވިޑް19 އާއި ކުރިމަތިލުމަށް ތައްޔާރަށް ކަމަށް ސަރުކާރުން އައީ ބުނަމުންނެވެ. އެކަމަށްޓަކައި އެންމެންވެސް ތިބީ ވަރަށް އުފަލުންނެވެ. ގިނަގުނަ ކަންތައްތަކެއް ކުރަންވެސް ކުރިއެވެ. އިހަށް ނުވިރައްކަލެއް ފަހުން ނުވެވޭނެ ކަމަށް ބުނާތީ އަހަމެވެ. އެހެންކަމުން ކަމަކާ ޖެހޭ އިރު އަގުޅިނެތް ކަންނޭލަކަށް ވެދާނެޔެކޭ އެކަކުވެސް ހިތަކަށް ނާރައެވެ. ދޫމަޅި ލީތަކުންލެވި މިބަލީގައި ވާނެ ކަމަށް އުންމީދު ނުކުރާ ވަރު މިއަދު މިއޮތީވެފައެވެ. ބައްޔަށް އެކަށީގެންވާވަރަށް ޓެސްޓްކުރެވޭ ނަމަ މިއަދުގެ ހާލަތު ދައްކާނީ ކޮންފަދަ އަކުންކަމެއް ނޭނގެއެވެ.\nމިހާރު މިވާހަކަ ދެއްކުމުގެ ބޭނުމެއް ނެތޭވެސް ބަޔަކު ބުނެފާނެއެވެ. ވާނެ އެއްޗެއް މިއޮތީވެފައި ވިއްޔާއެވެ. މަތިމައްޗަށް ހަދާ ގޯސް ތަކުރާރު ވަންޏާ ބަޔަކު އެވާހަކަ ދައްކާނެއެވެ. ރައްޔިތުން ކުރިމައްޗަށް ނިކުމެ އުންމީދުކުރާވަރަށް ސާޖް ބޮޑުވަމުން ނުދާކަމަށް ބުނީމާ ކުރެވެނީ ނަފްރަތެވެ. އުންމީދުކުރެވެނީ ކިހާވަރެއް ވާންހެއްޔެވެ. ލަފާ ކުރުމާއި އުންމީދު ކުރުމާއި އޮޅުނީމާ އޮޅިފައި ނުއޮޅޭނީ ކޮން އެއްޗެއްހެއްޔެވެ. ފައްސިވެގެން ގެއްލިގެން ހޯދާ މީހާ ހަފްތާއެއްހާދުވަހު ވެންޓިލޭޓަރގައި އޮތްކަން ނޭނގުނީމާ ބޮޑުވަރެވެ.\nއިހަށް ކުރަން ޖެހޭ ކަންކަން ފަސްކޮށް ލަސްކުރުމުން މަސައްކަތާ ވަގުތާ ފައިސާ ބޭކާރުވެ އަދި ލިބޭ ނަތީޖާ ހިތިވުމުން ދެން ކީއްހޭ ކުރާނީ ބުނެ ފުއްދައެއް ނުލެވޭނެއެވެ. އެތައްސަތޭކަ މިލިޔަން ޑޮލަރ ހޭދަވެގެން ދާއިރު ރާއްޖޭގައި ހުރީ ބައްޔަށް ޓެސްޓް ކުރެވޭ އެންމެ ދެ މެޝިންކަން އެނގިތިބެ އިތުރު މެޝިން ހޯދާފައި ނެތުމަކީ ލިބުނު މުއްދަތާ ޚަރަދުކުރި ފައިސާއަށް ބަލާއިރު އުޒުރެއް ދެއްކޭނެ ކަމެއް ނޫނެވެ. ވެންޓިލޭޓަރާއި ޓެސްޓްކިޓްގެ ވާހަކައެއް ނުދައްކާނަމެވެ.\nމިހާރު ހަނދާން ހުރިކަމެއް ނޭނގެއެވެ. ރާއްޖެއިން ފައްސިވި ފުރަތަ މީހާ 15 މާރޗް 2020 ގައި ފެނުމާއެކު ރާއްޖޭގެ ބޯޑަރު ބަންދުކުރަން އެތައް ޑޮކްޓަރުން ގޮވާލިއެވެ. އެކަމަކު އޭރު ސަރުކާރުން ދިނީ ބީރުކަންފަތެވެ. ބަލިއޮތް ގައުމަކުން ރާއްޖެއައި ފަތުރުވެރިއެއްގެ ފަރާތުން ކޮވިޑް19 ފެނުމާއެކު، ރާއްޖެއަށް ބޭރު ގައުމުތަކުން މީހުން ނާދެވޭ ގޮތަށް ބަންދު ކުރުމަށް ގޮވާލިއެވެ. ގައުމުގެ އެތެރޭގައި ތިބި މީހުން ވެސް ގެއިން ނިކުތުން މަނާކޮށް މުޅި ގައުމު އެއްކޮށް ލޮކްޑައުން ކުރަން ގޮވާލިއެވެ،\nއައިޖީއެމްއެޗްގެ ޑޮކްޓަރު އަހުމަދު ފައިސަލް ކުރެއްވި ޓްވީޓެއްގައި ވިދާޅުވެފައިވަނީ އަމިއްލަ ގޯހަކުން ދަސްކޮށް ރަނގަޅު ކުރުމަށް ވުރެ، އެހެން މީހުން ހަދާ ގޯހުން ފިލާވަޅު ދަސްކޮށް ރަނގަޅު ފިޔަވަޅު އެޅުން ބުއްދިވެރި ކަމަށެވެ. އިޓަލީން މީހުން އައުން މަނާ ކުރެވުނުލެއް ލަސް ކަމަށާއި ބަލިމީހުން ގިނަ ވީމާ ފަރުވާ ދިނުމާއި ޓެސްޓުވެސް ނުކުރެވޭނެކަމަށާއި އެންމެން ބަންދަށް ދިޔުމަށް ފައިސަލް ވިދާޅުވިއެވެ.\nކުޑަކުދިންގެ ހާއްސަ ޑރ. އަބްދުﷲ ނިޔާފް ވިދާޅުވެފައިވަނީ ކީކޭކަން ހަނދާނަށް ގެނެސްދޭނަމެވެ. ދުނިޔޭގެ ގިނަ ގައުމުތަކުން ލޮކްޑައުނަށް ނުގޮސް މަޑުކުރީ ބޭރުން އައި މީހެއްގެ ގައިން އެހެން މީހުނަށް ބަލި ފެތުރިއްޖެކަން ކަށަވަރުވަންދެން ކަމަށެވެ. ހެކި ފެނުމުން ލޮކްޑައުންކުރާކަމަށާއި އެގައުމުތަކުން ވެސް ކުރިން ލޮކްޑައުން ކުރެވުނު ނަމައޭ ފަހުން ބުނާކަމަށެވެ. އެންނަމަވެސް ކުރިން ގައުމުތަކުން ހެދި ގޯސް އަނެއްކާއެހެން ގައުމުން ތަކުރާރު ކުރާ ތަން ފެންނަކަމަށް ޑރ.ނިޔާފް އެދުވަހު އަސަރާއެކު ވިދާޅުވިއެވެ.\nމިއަދު ކޮވިޑް19ގެ ބަލިމީހުންނަށް ފަރުވާކުރެއްވުމުގައި ފުރާނައިން ގުރުބާންވެ ވަޑައިގަންނަވާ އެއްމެ އިސް އެއް ޑޮކްޓަރު ކަމުގައިވާ ނޭވާލާ ނިޒާމުގެ ބަލިތަކަށް ހާއްސަ ޑޮކްޓަރު މުހައްމަދު އަލީ އެދުވަހު ވިދާޅުވީ ކީކޭ ކަމަށްތޯއެވެ. މިދުވަސް ފެންނާތީ އެދުވަހު އޭނާ ވިދާޅުވީ، ރާއްޖޭގެ އިގުތިސޯދަށް ނޭދެވޭ އަސަރު ކުރި ނަމަވެސް، ރާއްޖެ ލޮކްޑައުން ކުރަންޖެހޭ ކަމަށެވެ.\nޑޮކްޓަރުން ކަންބޮޑުވުން ފާޅުކުރީ މިހާލަތު އަތުވެދާނެތީއެވެ. ރާއްޖެއިން ކޮވިޑް19 ފެނުނު ދުވަހުއެވެ. 15 މާރޗް2020 ގައެވެ. ސަރުކާރަށް އޭރު އެއަޑެއް ނީވެއެވެ. ތަކުރާރުކޮށް ގޯހުގެ މައްޗަށް ގޯސް ހަދަމުން ދާއިރު އެންމެންނަކު އަބަދަކު ބަހެއް ނާހާނެއެވެ. ރައްޔިތުންގެ ޙައްޤުތައް ރައްކާތެރިކުރަން ހުވާކޮށްގެން ތިބީ ޓެގްޓީމެއް މަބުރޫކެއްނޫނެވެ. ރައީސުލް ޖުމްހޫރިއްޔާ ކޮބައިހެއްޔެވެ.


Raajjeyge club thakah AFC Cup in furusatheh gehlijje! | Mihaaru\nއޭއެފްސީ ކަޕުގެ ޕްލޭއޮފް ބުރުގައި މި އަހަރު އިންޑިއާގެ ބެންގަލޫރާއި ރާއްޖޭގެ ޓީސީ ބައްދަލުކުރަނީ.-- ފޮޓޯ: ނިޝާން އަލީ/ މިހާރު\nރާއްޖޭގެ ކްލަބްތަކަށް އޭއެފްސީ ކަޕުން ފުރުސަތު ގެއްލިއްޖެ!\nއޭއެފްސީގައި ކްލަބްތައް ރަޖިސްޓްރީކުރަން ދިން މުއްދަތުގައި އެފްއޭއެމާއި ރާއްޖޭގެ ކްލަބްތަކުން އެކަންކޮށްފައިނުވާތީވެ ރާއްޖޭގެ ކްލަބްތަކަށް އަންނަ އަހަރުގެ އޭއެފްސީ ކަޕުން ފުރުސަތު ގެއްލިއްޖެ އެވެ.\n"މިހާރަ"ށް އެނގިފައިވާ ގޮތުގައި އޭއެފްސީން ދިން މުއްދަތުގައި އެފްއޭއެމުން އޭއެފްސީގެ ކްލަބް ލައިސަންސިން އެޑްމިނިސްޓްރޭޝަން ސިސްޓަމުގައި ރާއްޖޭގެ ކްލަބްތަކަށް ލައިސަންސް ލިބޭ ވަރަށް ލިޔެކިޔުންތައް ހަމަކުރެވިފައި ނުވެ އެވެ. އަދި އެކަން ކުރުމަށް އެ ސިސްޓަމަށް ލިޔެކިއުން ފޮނުވަން އަލުން ހުޅުވައިދޭން އެފްއޭއެމުން އެދުނު ނަމަވެސް އޭއެފްސީން ވަނީ އެކަން ކޮށްދެވެން ނެތް ކަމަށް އަންގައިފަ އެވެ.\nއެފްއޭއެމަށް ޖަވާބުގައި އޭއެފްސީން ފޮނުވި ސިޓީގެ ކޮޕީއެއް "މިހާރަ"ށް ވަނީ ލިބިފަ އެވެ. އޭގައި އޭއެފްސީގެ ޖެނެރަލް ސެކްރެޓަރީ ދާތޯ ވިންސޯ ޖޯން ވަނީ އެފްއޭއެމުން އެދުނު ގޮތަށް އެކަންކޮށްދޭން މިހާރު މާ ބޮޑަށް ވަގުތު ފާއިތުވެފައިވާ ކަމަށެވެ.\nއެފްއޭއެމްގެ ޖެނެރަލް ސެކްރެޓަރީ ހުސެއިން ޖަވާޒް (ޖަވާ) "މިހާރަ"ށް ވިދާޅުވީ މިދިޔަ ދެ އަހަރުގައި ވެސް އޭއެފްސީ މުބާރާތްތަކުގައި ރާއްޖެ ކުޅުނީ ކްލަބް ލައިސަންސިން ސިސްޓަމް ތެރެއިން ލިޔެކިޔުންތައް ފޮނުވައިގެން ކަމަށެވެ. އެކަމަކު މި ފަހަރު އޭއެފްސީގެ މިންގަނޑުތަކަށް ފެތޭވަރަށް ކްލަބްތަކަށް ލިޔެކިއުންތައް ހަމަކޮށް ސިސްޓަމަށް ނޭޅުނީ ކަމަށް ވިދާޅުވި އެވެ.\n"އޭއެފްސީން އައިސް މިދިޔަ އަހަރު ވެސް ކްލަބްތަކަށް ލައިސަންސިން ކަންތައްތައް އޮންނަ ގޮތް އޮޅުންފިލުވައިދިން. ކޮންމެ ކްލަބެއްގައި ވެސް ހުންނަން ޖެހޭ ލައިސަންސް އޮފިސަރެއް. އޭނަ ޖެހޭނެ އެ އޮންނަ މުއްދަތުގެ ކުރިން އެ ކްލަބެއްގެ ޑޮކިއުމަންޓްތައް އޭއެފްސީގެ ލޮގިން މެދުވެރިކޮށް ފޮނުވަން. އަޅުގަނޑުމެން ދިޔައީ އޭއެފްސީގެ ޑެޑްލައިން ވެސް ހަނދާން ކޮށްދެމުން. އެކަމަކު އެ މުއްދަތަށް ކްލަބްތަކަށް އެކަން ނުވެ އޮތ،" ޖަވާ ވިދާޅުވި އެވެ.\nއޭނާ ވިދާޅުވީ ރަސްމީކޮށް މިކަމުގައި އަދި ގޮތެއް ނުނިންމާ ކަމަށާއި އިތުރު ފުރުސަތަކަށް އޭއެފްސީގައި އެދިފައިވާ ކަމަށެވެ. އަދި ރާއްޖޭގެ ކްލަބްތަކުގެ ތެރެއިން އެންމެ ގިނަ ލިޔުންތައް ހަމަކުރެވުނީ މާޒިޔާ އަށް ކަމަށާއި އެހެން ޓީމުތަކަށް ވަރަށް ގިނަ ލިޔުން ހަމަކުރަން ޖެހޭ ކަމަށެވެ.\nމިދިޔަ އަހަރުގެ އޭއެފްސީ ކަޕްގެ ޕްރިލިމިނަރީ ބުރުގެ ޖާގަ ބަންގްލަދޭޝްގެ ސައިފް ސްޕޯޓިން ކްލަބަށް ލިބުނީ އެ ގައުމުގެ ޕްރިމިއާ ލީގާއި ކަޕް ޑާކާ އަބަހާނީ ކާމިޔާބުކުރިއިރު، ލީގުގައި ދެން އޮތް ގަދަ ތިން ޓީމުގެ ތެެރެއިން އެއްވެސް ޓީމެއްގައި އޭއެފްސީ ލައިސަންސް ނެތުމުންނެވެ. ސައިފް އަކީ މިދިޔަ އަހަރު ލީގުގެ ހަތަރު ވަނަ އެވެ.\nއޭއެފްސީން ވަނީ އޭއެފްސީ ކަޕްގެ ފޯމެޓަށް 2016 ވަނަ އަހަރު ބޮޑު ބަދަލެއް ގެނެސްފަ އެވެ. އެއީ ދެ ޒޯނަކަށް ބަހާލައިގެން މުބާރާތް ކުރިއަށްގެންދާ ގޮތަށެވެ. އޭގެ ފަހުން މުބާރާތުގައި ދެކުނު އޭޝިއާގެ ޓީމުތައް ވާދަކުރަނީ މި ސަރަހައްދުގެ ޓީމުތަކަށް ހާއްސަކޮށްފައި އޮތް ގްރޫޕުގަ އެވެ.\nއިންޑިއާގެ ގޯލްޑޮޓްކޮމް އިން ރިޕޯޓްކުރާ ގޮތުގައި އަންނަ އަހަރުގެ އޭއެފްސީ ކަޕުގެ ގްރޫޕް ސްްޓޭޖުން މި ވަގުތު ޖާގަ ލިބިފައިވަނީ އިންޑިއާގެ އައި ލީގުގެ ޗެމްޕިއަން މިނެރްވާ ޕަންޖާބަށެވެ. ދެން އޮތް ޖާގަތައް ކަށަވަރުވާނީ ނޭޕާލް ލީގާއި ބަންގްލަދޭޝްގެ ލީގު އަދި ޕްލޭއޮފް ބުރުންނެވެ.\nޕްލޭއޮފް ބުރުގައި މި ވަގުތު އޮތީ އިންޑިއާގެ ސުޕަ ލީގު ޗެމްޕިއަން ޗެންނާއީ ޓީމެވެ. އެ ބުރުގައި ދެން ވާދަކުރާނީ ޕްރިލިމިނަރީ ބުރުން މޮޅުވާ ޓީމެކެވެ. ޕްރިލިމިނަރީ ބުރުގައި ކުޅޭނީ ބޫޓާނުގެ ޓްރާންސްޕޯޓް ޔުނައިޓެޑާއި ސްރީލަންކާގެ ކޮލަމްބޯ އެފްސީ އެވެ. އެ މެޗުން މޮޅުވާ ޓީމެއް ގްރޫޕް ސްޓޭޖުގެ ޖާގައަކަށް ވާދަކުރާނީ ޗެންނާއީއާ އެވެ.\nއޭއެފްސީން ރަސްމީކޮށް ގުރުއަތުލުމުގެ ކަންތައްތައް ކުރިއަށްގެންދަން ނިންމާފައިވަނީ މި މަހު 22 ވަނަ ދުވަހު މެލޭޝިއާގެ ކުއާލަލަމްޕޫރުގަ އެވެ.


Europa League Final: United adhi Villarreal varugadha kurimathi lumakah\nޔޫރޮޕާ ލީގު ފައިނަލް: ޔުނައިޓެޑް އަދި ވިޔަރެއާލް ވަރުގަދަ ކުރިމަތިލުމަކަށް ތައްޔާރު\nޝާއިޢުކުރީ: ޙަންނާން މެއި 26, 2021, 17:42\nމި ރެއަކީ ޔޫއެފާ ޔޫރޮޕާ ލީގުގެ ފައިނަލް މެޗު ކުޅޭ ރެ އެވެ.\nޕޮލެންޑްގެ ޑަންސްކް ސްޓޭޑިއަމްގައި މިރޭ ކުޅޭ ޔޫރޮޕާ ލީގުގެ ފައިނަލުގައި ވާދަކުރާނީ އިނގިރޭސި ކުލަބު މެންޗެސްޓާ ޔުނައިޓެޑް އާއި ސްޕެއިންގެ ވިއަރެއާލްއެވެ.\nމި ދެޓީމުގެ ތެރެއިން ވިޔަރެއާލް އިން މިރޭ ނުކުންނަނީ ޔޫރޮޕާ ލީގުގެ ތައްޓެއް ނުލިބި ކުރަމުންދާ ދިގު އިންތިޒާރަށް ނިމުން ގެނައުމަށެވެ.\nމިރޭ ޔުނައިޓެޑް އާ ދެކޮޅަށް ނިކުންނަ ވިޔަރެއާލް އިން މީގެ ކުރިން މި މުބާރާތުގެ ސެމީފައިނަލްގައި ހަތަރު ފަހަރެއްގެ މަތިން ކުޅެފައިވީ ނަމަވެސް މި މުބާރާތުގެ ތައްޓެއް އަދި ކާމިޔާބު ކުރެވިފައެއް ނުވެއެވެ. އެޓީމުން މި މުބާރާތުގެސެމީ ފައިނަލްގައި ކުޅެފައިވަނީ 4-2003، 6-2005،\n2010-11، އަދި 16-2015 ގެ މުބާރާތުގައެވެ. މިއީ ވިޔަރެއާލްގެ ތާރީޚުގައި ޔޫރޮޕާ ލީގުގެ ފައިނަލަށް ދަތުރުކުރެވުނު ފުރަތަމަ ފަހަރެވެ. އެޓީމު މިފަހަރުގެ މުބާރާތުގެ ފައިނަލަށް ދަތުރުކުރީ މިދިޔަ އަހަރު އެޓީމާއި ހަވާލުވި އުނާއި އެމެރީގެ ކޯޗުކަމުގެ ދަށުންނެވެ. ވިޔަރެއާލް މިފަހަރުގެ މުބާރާތުގެ ފައިނަލަށް ދަތުރުކުރީ ސެމީފައިނަލްގައި ވަރުގަދަ އާސެނަލް ކަޓުވާލުމަށް ފަހުގައެވެ.\nވިޔަރެއާލް އާއި ޚިލާފަށް މެންޗެސްޓާ ޔުނައިޓެޑުން ވަނީ މި މުބާރާތް އެއް ފަހަރު ކާމިޔާބު ކޮށްފައެވެ. އެއީ 2016 ވަނަ އަހަރު އެޓީމުގެ ކޯޗުކަމާއި ހަވާލުވެ ހުރި ހޯސޭ މޮރީނިއޯގެ ކޯޗުކަމުގެ ދަށުންނެވެ. މިއީ އެކުލަބުގެ ތާރީޚުގައިވެސް މި މުބާރާތުގެ ފައިނަލަށް ދަތުރުކުރި ފުރަތަމަ ފަހަރެވެ. ޔުނައިޓެޑުން މި މުބާރާތުގެ ތަށި ނެގީ 17-2016 ވަނަ އަހަރުގެ މުބާރާތުގައެވެ. އޭގެ ފަހުން މި މި މުބާރާތް އެޓީމަށް ކާމިޔާބު ކުރެވިފައެއް ނުވެއެވެ. ނަމަވެސް ޔުނައިޓެޑުގެ ކޯޗުކަމާއި މިވަގުތު ހަވާލުވެ ހުރި އޮލިގަނަ ސޮލްޝެއާގެ ކޯޗުކަމަުގެ ދަށުން އެޓީމު ވަނީ މިހަރުގެ މުބާރާތުގެ ފައިނަލަށް ދަތުރުކޮށްފައެވެ. ޔުނައިޓެޑް މިފަހަރުގެ މުބާރާތުގެ ފައިނަލަށް ދަތުރުކުރީ އިޓަލީގެ ރޯމާ ކަޓުވާލުމަށްފަހުގައެވެ.\nވިޔަރެއާލް އަދި މެންޗެސްޓާ ޔުނައިޓެޑްގެ ތާރީޚީ ކުރިމަތިލުންތަކަށް ބަލާއިރު، މިއީ މި ދެޓީމު ޔޫރޮޕާ ލީގުގައި ބައްދަލުކުރާ ފުރަތަމަ ފަހަރެވެ. ނަމަވެސް މީގެ ކުރިން މި ދެޓީމު ހަތަރު ފަހަރެއްގެ މަތިން ޔޫއެފާ ޗެމްޕިއަންސް ލީގުގެ ގުރޫޕް ސްޓޭޖުގައި ބައްދަލުކޮށްފައިވެއެވެ. މި ހަތަރު މެޗުންވެސް ނިމިގެން ގޮސްފައިވަނީ އެއްވެސް ޓީމަކަށް ގޯލެއް ނުޖެހި އެއްވަރުވެގެންނެވެ.\nމި ދެޓީމު ޗެމްޕިއަންސް ލީގުގެ ގުރޫޕް ސްޓޭޖުގައި ބައްދަލުކޮށްފައިވަނީ 6-2006 އަދި 9-2008 ވަނަ އަހަރުގެ މުބާރާތުގައެވެ. އޭގެ ފަހުން އެއްވެސް ވާދަވެރި މެޗެއްގައި މި ދެޓީމު ބައްދަލުކޮށްފައެއް ނުވެއެވެ.\nމީގެ 50 އަހަރު ކުރިން ވުޖޫދުވި ޔޫރޮޕާ ލީގުގެ އެންމެ ކާމިޔާބު ޓީމަކީ ސްޕެއިންގެ ސެވިއްޔާއެވެ. އެޓީމުން ވަނީ މި މުބާރާތް ހަ ފަހަރެއްގެ މަތިން ކާމިޔާބު ކޮށްފައެވެ. މި މުބާރާތުގެ އެންމެ ފަހުގެ ޗެމްޕިއަނުންނަކީވެސް ސެވިއްޔާއެވެ. ދެވަނަ އަށް އެންމެ ގިނައިން މި މުބާރާތް ކާމިޔާބު ކުރީ ސްޕެއިންގެ އެތްލެޓިކޯ މެޑްރިޑްއެވެ. އެޓީމުން މި މުބާރާތް މިހާތަނަށް ތިން ފަހަރު ކާމިޔާބު ކޮށްފައިވެއެވެ.\nޔޫރޮޕާ ލީގު އެންމެ ފުރަތަމަ ބޭއްވުނީ އިންޓަ ސިޓީސް ފެއާަ ކަޕް ގެ ނަމުގައި 1971 ވަނަ އަހަރު އިނގިރޭސިވިލާތުގައެވެ. އޭގެ ފަހުން މުބާރާތުގެ ނަން ރިބްރޭންޑް ކޮށް މިހާރުގެ ގޮތަށް ބަދަލުކުރީ 2009 ވަނަ އަހަރުގައެވެ. މި މުބާރާތުގެ ޗެމްޕިއަން ކަން ހޯދާ ޓީމަކަށް ޔޫއެފާ ސުޕަކަޕުގެ އިތުރުން ޔޫއެފާ ޗެމްޕިއަންސް ލީގުން ފުރުސަތު ލިބިގެންދާނެއެވެ.\nޔުނައިޓެޑް އަދި ވިޔަރެއާލް ބައްދަލުކުރާ ފޯރިގަދަ ފައިނަލް މެޗު ފަށާނީ މިރޭ ދަންވަރު ރާއްޖޭ ގަޑިން 12:00 ގައެވެ.


މިހާރު ދެން ޢީދުގައި ކުޅިވަރެއްވެސް ކުޅެލެވޭކަށް ނެތް – ޖަމްޢިއްޔަތުއް ސަލަފް\nމިހާރު ދެން ޢީދުގައި ކުޅިވަރެއްވެސް ކުޅެލެވޭކަށް ނެތް\nތާރީޚް: 14:39 22 އޯގަސްޓް 2018\n”ހިލޭ އަންހެނުންނާއި ހިލޭ ފިރިހެނުން މަސްހުނިވެގެން ކުޅިވަރު ކުޅުމަކީ ދީން ހުއްދަކުރާ ކަމެއް ނޫން. އަދި ޢީދު ކުޅިވަރު ކުޅޭއިރުވިޔަސް އެހެން ވަގުތެއްވިޔަސް މިޔުޒިކު ހިމެނޭގޮތަށް ލަވަކިޔާ ހެދުމާއި އަންހެނުންގެ ހެދުން ފިރިހެނުންލުމާއި ފިރިހެނުންގެ ހެދުން އަންހެނުންލުމާއި ދެޖިންސު ދެމެދު ފެންކުޅި ކުޅުމާއި މިފަދަ ކަންތައްތައް ނުކުރުމަށް ހުރިހާ ބޭފުޅުންނަށް ނަޞޭޙަތްތެރިވަން. އަދި ޢީދުގެއުފާ ފާހަގަ ކުރަންވާނީ ދީނުގެ ޙުދޫދުތަކުގެ ތެރޭގައި.“ މިހާހިސާބަށް ޝައިޚްގެ ވާހަކަ ކޮޅު ދިޔަތަނާއި ސޯފާގައި ޓީވީ ބަލަން އޮތް ސާޖިދު ވަގުތުން ރިމޯޓުން ޓީވީ ނިންވާލައިފިއެވެ.\n”އޭ..! ކީއްވެ ތިނިއްވާލީ. ރަނގަޅު ވާހަކައެއްވިއްޔާ އަޑުނާހާތި“ ސާޖިދުގެ އެކުވެރި ސިނާނު ބުންޏެވެ.\n”މިހާރު ދެން ޢީދުގައި ކުޅިވަރެއްވެސް ކުޅެލެވޭކަށްނެތް. ދެން ކީއްކުރާ ޢީދެއްތަ“ ސާޖިދު ހިތްހަމަނުޖެހި ޖަވާބު ދިނެވެ. ނަމަވެސް ސިނާނު އެކަމާއި އެއްބަހެއް ނުވިއެވެ. މަޑުމަޑުން ދެމީހުންގެ އަޑު ގަދަވެގެން ދިޔައެވެ. މިހާރު ދެމީހުންގެ ވާހަކަ ހަމަރަނގަޅު ޒުވާބަކަށް ބަދަލުވެއްޖެއެވެ. އާއްމުކޮށް ޒުވާބު ކުރާއިރު ދައްކަން ނުޖެހޭ ވާހަކަތައްވެސް ދެއްކޭނެތީ އެބައި އަޅުގަނޑު ލިޔާކަށް ނެތީމެވެ. މިހާހިސާބުން އަޅުގަނޑު ބޭނުންވަނީ ތިޔަބޭފުޅުންނާއި ވާހަކަދައްކާށެވެ.\nއަޅެ ބުނެބަލާށެވެ. މަތީގައި އެވާ ޙާދިޘާގައި ސާޖިދު އެބުނާ ވާހަކައަށް ތިބޭފުޅުން އެއްބަސްވަމުތޯއެވެ؟ އަޅުގަނޑަކަށް ހަމަހިލާ އެއްބަހެއް ނުވެވޭނެއެވެ. އަދި އެއްބަސް ވާންޖެހޭ ސަބަބެއްވެސް އޭނާއަށް ދެއްކިފައި ނެތެވެ. އެހެނީ ޓީވީގައި ޝައިޚް އެ ދެއްކި ވާހަކަކޮޅުގައި ޢީދު ކުޅިވަރުކުޅުން މަނާކޮށްފައެއް ނުވެއެވެ. ސަބަބަކީ ޝައިޚްގެ ވާހަކަކޮޅުގައިވަނީ ޢީދުގައި ކުޅިވަރު ކުޅުމުގެ އަޞްލު ޙުކުމް ބަޔާންކުރުމަށްވުރެ މުޖްތަމަޢުގައި ޢީދުކުޅިވަރުގެ ނަމުގައި ކުޅޭ ކުޅިވަރުތަކެއްގެ ވާހަކަތަކެކެވެ. އަދި އެފަދަ ބައެއް ކުޅިވަރުތަކުގައި އެ ކުޅޭމީހުން ކަންތައްކުރާ ގޮތުގެވާހަކައެވެ. މިކަން އަޅުގަނޑަށް އެގުނީ ސާޖިދު ޓީވީ ނިންމާލި ގޮތަށް އަޅުގަނޑު ޓީވީ ނިއްވާނުލައި ޝައިޚުގެ ވާހަކަ އެއްކޮށް އަޑުއެހީމައެވެ.\n”އެއްވެސް ޙާލެއްގައި ޢީދުގައި ކުޅިވަރުކުޅުން މަނާކުރަނީއެއް ނޫން. އަދިކިއެއްތަ. ޢީދުގައި ކުޅިވަރުކުޅުމަކީ އޮންނަކަމެއް. އަދި ކުރަންވެސްޖެހޭނެ ކަމެއް. ނަމަވެސް އެގޮތަށް ކުޅޭ ކުޅިވަރުތަކުގައި އިސްވެ ބަޔާންކުރި ޙަރާމްކަންތައްތައް ހިމެނިގެން ނުވާނެ. އަސްލު މިޔުޒިކު ނުޖަހާވެސް ފެންނުޖަހާވެސް އަދި ދެޖިންސު މަސްހުނިނުވެވެސް ޢީދުކުޅިވަރު ކުޅެވޭނެ. އަދި ރާއްޖޭގެ ބައެއް ރަށްރަށުގައި އެގޮތަށް އެކަން ކުރަމުން އަންނަތާ މިހާރު ފަސްވަރަކަށް އަހަރުވެދާނެ. އެކަހަލަ ރަށްރަށް އެބަހުރި. އަންހެނުން ވަކިން ފިރިހެނުންނަށް ނުފެންނަހެން ހަމަކުޅިވަރު ކުޅެންވީ. އަދި ފިރިހެނުންވެސް މަސްބޭނުމުގެ މުބާރާތްތަކާއި ވާދެމުމާއި ކުއްލިކުޅުމާއި މިފަދަ އެކިއެކި ހުނަރު އެކުލެވޭ ކަންތައް ކުރަންވީ. އަސްލު މައްސަލައަކީ ޢީދުގައި ކުޅިވަރުކުޅުމެއް ނޫން. އެކުޅިވަރު ކުޅޭގޮތް. އެގޮތް ދީނުގެ އުޞޫލުތަކުގެ ތެރެއަށް ވެއްދީމައި އެހިސާބުން އެ ކުޅޭކުޅިވަރު އެއީ ކުރެވޭ އަޅުކަމަކަށް ހެދޭނެ. އެހެނީ ޢީދަކީ ޝަރުޢީ ކަމެއް. އެހެންވެ ނޫންތޯ އަޅުގަނޑުމެން ކޮންމެ ޢީދެއްގައިވެސް ޢީދުނަމާދު ކުރަނީ. އެކަމުންވެސް އެނގިގެން އެބަދޭ މިއީ ”ދީނާ“ ގުޅިފައިވާ މުނާސަބަތެއްކަން. އަދި ނަބިއްޔާ – صلى الله عليه وسلم- ޙަދީޘްކުރައްވާފައިވެއެވެ. ”إِنَّ لِكُلِّ قَوْمٍ عِيدًا وَهَذَا عِيدُنَا “ ހަމަކަށަވަރުން ކޮންމެ ޤައުމަކަށްވެސް ޢީދެއް ވެއެވެ. މިއީ އަހުރެމެންގެ ޢީދެވެ.“ މިހެން ޙަދީޘްފުޅު ކުރެއްވީ ޢީދު ދުވަހަކު ޢައިޝާގެފާނުގެ އެކަމަނާގެ ގެކޮޅުގައި ކުޑަ ދެންއަންހެންކުދިން ލައްވާ (މިޔުޒިކުނުލައި) ޅެންކިޔުވާތަން ފެނިވަޑައިގެން އެކަން މަނާކުރައްވައި އެކަމަނާގެ ބައްޕާފުޅު އަބޫބަކުރު އައްޞިދީޤު އުޅުވުމުން. އެހެންވީމާ މިކަމުންވެސް އެބައެގޭ ޢީދުގައި ޅެންކިޔާ ކުޅިވަރު ކުޅުމަކީ މަނާކަމެއް ނޫންކަން. އަޅުގަނޑުމެން މިބުނަނީ ކޮންމެ ކަމެއްކުރިޔަސް އިސްލާމީ އުޞޫލުތަކާއި އެއްގޮތަށް ކުރާށޭ. ”އަޅުގަނޑު ޤަބޫލުކުރާގޮތުގައި ސާޖިދުވެސް މި ވާހަކަ އަޑު އެހިނަމަ އޭނާ އެހެން ނުބުނާނެއެވެ. އަޅެ ތިބޭފުޅުން ބުނެބަލާށެވެ.“ މިހާރު ދެން ޢީދުގައި ކުޅިވަރެއްވެސް ކުޅެލެވޭކަށް ނެއްތޯއެވެ؟“


Olhun bolhun: Fathuruverikamuge vaahaka ivunu gothun kudakoh koshi araa goiy vi! | Mihaaru\nރާއްޖޭގެ ހިތްގައިމު ރިސޯޓެއް: ރައްޔިތުންގެ ކުންފުނި ކޮޅަށް ޖެހޭނެ ގޮތެއް ހޯދުން ރަނގަޅު\nއޮޅުން ބޮޅުން: ފަތުރުވެރިކަމުގެ ވާހަކަ އިވުނު ގޮތުން ކުޑަކޮށް ކޮށިއަރާ ގޮތްވި!\n06 އޯގަސްޓް 2019 - 11:17 10 comments\nރާއްޖޭގެ ފަތުރުވެރިކަން ކުރިޔަށް ގެންދިއުމަށް ރާވާ މާސްޓަ ޕުލޭން ކުރިޔަށް ގެންދާނެ ގޮތް އަޑުއެހި އިރު ކުޑަކޮށް ކޮށިއަރާ ގޮތްވި އެވެ. ފަތުރުވެރިކަމަށް މާސްޓަ ޕުލޭނެއް ބޭނުން ވެއެވެ. އަވަހަށެވެ. ރާއްޖޭގައި ފަތުރުވެރިކަން ކުރިއެރުވުމަށް މާސްޓަރ ޕުލޭނެއް ބޭނުންވަނީ ކޮންމެހެން މާސްޓަ ޕުލޭނުގައި އޮތް ގޮތަށް ހުރިހާ ކަމެއް ކުރިއަށް ގެންދާކަށް ނޫނެވެ. ހުރިހާ ގައުމެއްގައި ވެސް މިބާވަތުގެ ކަންތައްތަކުގައި މާސްޓަ ޕުލޭނެއް ގެންގުޅޭ ތީވެ އެވެ. އެފަދަ ޕުލޭނެއް އޮތުމަކީ ބޭރުގެ މާލީ އިދާރާތަކާއި، އެކިއެކި ބޭނުމުގައި މުއާމަލާތް ކުރާ އިރު، ބައެއް ކަންކަމަށް އާނބަސް ހޯދަން ފަސޭހަ ކަމަކަށް ވެދާނެ ތީވެ އެވެ. ނުވަތަ ބައެއް މަސައްކަތަށް ތަފާތު މާލީ އެހީ ހޯދުމުގެ މަގު ތަނަވަސް ކުރުމަށް ފަސޭހަ ވެދާނެތީ ވެއެވެ.\nފާއިތުވި ވެރިކަމުގައި ވެސް ފަތުރުވެރިކަމުގެ މާސްޓަ ޕުލޭނެއް ގެންގުޅުނެވެ. މާސްޓަ ޕުލޭނާއި އެއްގޮތަށް ގެންދެވުނީ ކިތައް ކަންތައްތޯ ބައްލަވާށެވެ. ގިނަ ކަންތައްތައް ކުރިއަށް ގެންދެވުނީ، އަވަހަށް ފައިސާކޮޅެއް ކޮންމެވެސް ގޮތަކުން އަތުލެވޭނެ ޕުލޭނަކަށްތޯ ބައްލަވާށެވެ. ނުވަތަ އިންތިޚާބެއްގައި ގިނަ ވޯޓު ހޯދޭނޭ ޕުލޭނަކަށްތޯ ބައްލަވާށެވެ. ނުވަތަ ރައްޔިތުންގެ މަޖިލީހުގައި އެއިރު ތިއްބެވި ބައެއް މެމްބަރުންގެ ހިތްޕުޅު ހަމަޖެހޭ ގޮތަކަށްތޯ ބައްލަވާ ލައްވާށެވެ. ނުވަތަ ވެރިކަމުގައި އެއިރު ތިއްބެވި ބާރު ގަދަ ބޭފުޅުންގެ ސިކުނޑީގައި ފަތުރުވެރިކަން ތަރައްޤީކުރަން އޮތް އެންމެ ރަނގަޅު ގޮތް ކަމަށް ފެނިވަޑައިގެންނެވި ގޮތަށްތޯ ބައްލަވާލައްވާށެވެ. ކުރު ގޮތަކަށް ދަންނަވާ ނަމަ މާސްޓަ ޕުލޭނަކީ މާސްޓަ ޕުލޭނެއް ނެތި ކުރިއަށް ދިއުމެވެ.\nއެއް ނަޒަރަކުން ބަލާ އިރު އެއީ ވަރަށް ފަސޭހަ ގޮތެކެވެ. ސަރުކާރުން ބޭނުންވާ ސަރަހައްދެއްގައި ވައިގެ ބަނދަރެއް ހަދައިދޭން ބުނެފި ނަމަ އެ ފަރާތަކަށް ރަށެއް ނުވަތަ ދެތިން ރަށެއް ފަތުރުވެރިކަމަށް ތަރައްޤީ ކުރުމަށް ފުރުސަތު ދީގެން ބަނދަރެއް ހަދާލަނީ އެވެ. ބަނދަރު ހެދުމަށް ފަހު، އެ ސަރަހައްދެއްގެ ބަޔަކު އެ ބަނދަރަކީ ބައިނަލްއަގުވާމީ ބަނދަރަކަށް ހެދުމަށް ސަރުކާރަށް ފިއްތަން ފެށުމުން އެ ބަނދަރެއް ބައިނަލްއަގުވާމީ ބަނދަރަކަށް ހަދަނީ އެވެ. ބައިނަލްއަގުވާމީ ބަނދަރަކަށް ހެދުމުން ގިނަ މީހުންނަށް އެއްފަހަރާ އާދެވޭ ވަރުގެ ބޮޑެތި މަތިންދާ ބޯޓު ޖައްސަން ބޭނުންވާނެ އެވެ. އެ ބޯޓުފަހަރުން އަންނަ މީހުން ތިބުމަށް އިތުރު ރަށްތައް ތަރައްޤީ ކުރުމަށް ބޭނުން ވާނެ އެވެ. އަނެއްކާވެސް ފަތުރުވެރިކަމަށް ރަށްތައް ތަރައްޤީ ކުރުމަށް އިތުރު ފުރުސަތު ދެވެނީ އެވެ.\nމީހުން ދިރިއުޅޭ ރަށެއްގައި ނަރުދަމާގެ ނިޒާމް ގައިމުކޮށްދޭ ފަރާތަކަށް ވެސް، އެ މަސައްކަތުގެ އަގެއްގެ ގޮތުގައި ފަތުރުވެރިކަމަށް ދޫކޮށްލަނީ އެވެ. ރަނގަޅު ވާހަކައެކެވެ. ފަތުރުވެރިކަމާ އެކު ތަރައްގީ އަންނާނެ އެވެ. އެކަމަކު ވަކި ސަރަހައްދެއްގައި ފަތުރުވެރިކަން ތަރައްގީކުރާ ނަމަ އެ ތަރައްގީއާ އެކު އެ ސަރަހައްދެއްގައި ސަރުކާރުން ގާއިމްކުރަން ޖެހޭ ޒަރޫރީ ކަންތައްތަަކެއް އެބަ ހުއްޓެވެ. އެފަދަ ކަންތައްތައް ސީދާ ސަރުކާރުން ޚަރަދު ނުކޮށް ވެސް ކުރެވިދާނެ ގޮތަށް ރޭވިދާނެ އެވެ. މިސާލަކަށް ދަންނަވާ ނަމަ ކައިރިން ފަސޭހައިން ތެޔޮ ލިބޭނެ ގޮތެއް ހެދުމާއި ފަތުރުވެރިކަމަށް ބޭނުންވާ ބައެއް ތަކެތި ކައިރިން ފަސޭހައިން ހޯދޭނެ އިންތިޒާމްތައް ހަމަޖެއްސުން ފަދަ ކަންކަމެވެ.\nއަށްޑިހައިގެ އަހަރުތަކުން ފެށިގެން ރާއްޖޭގެ ފަތުރުވެރިކަމުގެ ސިނާއަތު ހިނގަން ޖެހޭނީ ފަތުރުވެރިކަމުގެ މާސްޓަ ޕުލޭނާ އެއްގޮތަށެވެ. އެހެންނަމަވެސް އެ ދުވަސްވަރުން ފެށިގެން ވެސް ފަތުރުވެރިކަން ހިނގަމުން ގެންގޮސްފައި އޮތީ އެ އިރެއްގައި ވެރިކަމުގައި ތިބި ބަޔަކަށް ފެންނަ ގޮތަކަށެވެ. ކޮންމެހެން އިލްމީ ނުވަތަ ފަންނީ ނުވަތަ އިގުތިސާދީ ހޯދުންތަކުގެ މައްޗަށް ބިނާކޮށްފައެއް ނޫނެވެ. ފުރަތަމަ މާސްޓަ ޕުލޭންގައި ފަތުރުވެރިކަމުގެ ދެވަނަ ސަރަހައްދެއްގެ ގޮތުގައި ތަރައްގީ ކުރުމަށް ކަނޑައަޅައިފައި އޮތީ ހުވަދު އަތޮޅެވެ. ތަރައްގީކުރެވުނީ އަރި އަތޮޅެވެ.\nމިފަހަރު މާސްޓަ ޕުލޭން ތައްޔާރު ކުުރަނީ ބޭރުގެ އެއްވެސް އެހީއެއް ނުހޯދާ ކަމަށް ވެއެވެ. މާސްޓަ ޕުލޭން ތައްޔާރުކުރާނީ ފަތުރުވެރިކަމުގެ ދާއިރާގައި މަސައްކަތް ކުރާ މީހުންނާއި ރާއްޖޭގައި ތިބި އެ ފަންނުގެ މީހުން ކަމަށް ވެއެވެ. ފަތުރުވެރިކަމުގެ ދާއިރާގައި އަހަރުތަކެއް ވަންދެން ބޭރު ގައުމުތަކުގައި މަސައްކަތް ކޮށްފައި ތިބީ ކިތައް ދިވެހި ތަޖުރިބާކާރުން ކަމަށް ދަންނަވާކަށް ނޭނގެ އެވެ. އެފަދަ މީހުން މީގެ ކުރިން އެކަހަލަ މަސައްކަތެއް ކޮށްފައި ވާކަމެއް ވެސް ދަންނަވާކަށް ނޭނގެ އެވެ. އަޅުގަނޑުގެ މައިގަނޑު ކަންބޮޑުވުމަކީ މާސްޓަ ޕުލޭނުގެ މިސްރާބު ސިޔާސީ ވެދާނެތީވެ އެވެ. މާސްޓަ ޕުލޭނުގެ ވާހަކަ ދެކެވުނު ޙަފްލާގައި ވެސް އެކަމުގެ ކުލަވަރު ފެނިގެން ދިޔަ އެވެ. މާޒީގެ ތަޖުރިބާތަކަށް ބަލާއިރު ދިވެހި ތަޖުރިބާކާރުންގެ ތެރެއިން ގިނަ މީހުން އެއިރެއްގައި އެމީހެއްގެ ސިޔާސީ ވެރިއަކަށް ހުންނަ މީހެއް އަންގާ ގޮތަށް ނުވަތަ އެދޭ ގޮތަށް ކަންތައް ކުރުމަކީ ކައިރި ކަމެކެވެ. އެ މީހަކަށް ހެޔޮ ނުބައި ނޭނގިގެނެއް ނޫނެވެ. ގޯހެއް ކަން އެނގި ހުރެ ވެސް މަގާމުގައި ދެމި ހުރުމަށް އެކަހަލަ ކަންތައް ކުރަމުން ދާކަން، އަޅުގަނޑުމެންނަށް ކައިރި މާޒީންނާއި މިހާރު ހިނގާ ޝަރީޢަތްތަކުންނާއި ރައްޔިތުންގެ މަޖިލީހުގެ ކޮމިޓީތަކުން މުއައްސަސާތަކުގެ ވެރިންނާ އެކު ބާއްވާ މަޢުލޫމާތު ސާފުކުރުމުގެ ބައްދަލުވުންތަކުން ވެސް ސާފުވެ އެވެ.\nތެދުފުޅެކެވެ. ފަތުރުވެރިކަމުގެ ސިނާއަތަކީ އެންމެންގެ ސިނާއަތެކެވެ. އެކަމަކު ފަތުރުވެރިކަމުގެ ސީދާ ފައިދާ ލިބެންވާނީ އާބާދީގެ އެންމެ މުއްސަނދި ސަތޭކައަކުން އެކެއް ޕަސަންޓަށް ވުރެ ދަށުގެ އާބާދީއަކަށްތޯ އެވެ؟ އެގޮތަށް އޮވެގެން ނުވާނެ އެވެ. ބަދަލެއް ބޭނުމެވެ. ބަދަލެއް ގެންނަވާށެވެ. ރައްޔިތުންގެ ބައިވެރިވުން އޮތް ފަތުރުވެރިކަމުގެ ކުންފުނި ކޮޅަށް ޖަހަންވީ އެވެ. އެ ކުންފުނީގައި އިތުރު ރައްޔިތުން ބައިވެރިކުރެވޭ ގޮތަށް ހިއްސާ ވެސް ވިއްކަންވީ އެވެ. އެ ކުންފުނީގައި ޕެންޝަން ފަންޑު ފަދަ ފަންޑުތަކުން އިންވެސްޓު ކުރުމުގެ ފުރުސަތު ވެސް ފުޅާކުރެވެންވީ އެވެ. ފައިސާ ހުރި އަތޮޅު ކައުންސިލުތަކުންނާއި ރަށު ކައުންސިލުތަކުން ވެސް ހިއްސާ ގަނެގެން ފަތުރުވެރިކަމުގައި ބައިވެރިވުމުގެ ފުރުސަތު ފުޅާކުރެވެންވީ އެވެ. ފަތުރުވެރިކަމަށް ތަރައްގީކުރެވޭ ރަށްތަކުގައި އެ ކުންފުނީގެ ހިއްސާއެއް ނުވަތަ ބައިވެރިވުމެއް އޮންނަ ގޮތަށް ނިޒާމެއް ހަމަޖެހެންވީ އެވެ.\nއަމިއްލަ ވިޔަފާރިވެރިންނަށް ސަވަރިން ގަރަންޓީ ދެވޭ ކަމަށް ވާ ނަމަ ފަތުރުވެރިކަމަށް އިންވެސްޓުކުރުމަށް އުފައްދާފައި އޮތް ރައްޔިތުންގެ ހިއްސާ އޮންނަ ކުންފުންޏަށް ބޭނުންވެއްޖެ ހިނދެއްގައި އެފަދަ ގަރެންޓީއަކާ އެކު ވެސް ކުރިޔަށް ދިއުމުގެ މަގު ތަނަވަސް ނުކުރެވެންވީ ކީއްވެތޯ އެވެ؟ ރާއްޖޭގެ ގިނަ އިންވެސްޓަރުން މަސައްކަތުގެ ބައިވެރިން ހޯދަނީ ރާއްޖެ އިން ބޭރުންނެވެ. އެ މީހުންގެ ހިއްސާ ވެސް ކުރިއަށް ގެންދާ މަޝްރޫއުގައި އޮންނަ ގޮތަށެވެ. ރައްޔިތުންގެ ހިއްސާ އޮންނަ ފަތުރުވެރިކަމުގެ ކުންފުންޏަށް އެ ގޮތަށް ކުރިއަށް ނުދެވޭނެ ގޮތެއް ނޭނގެ އެވެ. އެ ކުންފުނި ކުރިއަށް ދިޔަ ނުދިނުމަށް ބަނދެގެން ފަހަތަށް ދަމަމުން ގެންދަނީ ކޮންފަދަ ބާރު ގަދަ ބަޔަކުތޯ އެވެ! އެ ކުންފުނި ކުރިއަރާފާނެ ތީވެ ތަފާތު ހުރަސްތައް ކުރިމަތި ކުރުވަނީ ކޮން ބަޔަކު ބާވަ އެވެ؟ ބޭނުންވެއްޖެ ހިނދެއްގައި ހުރަސްތައް ކުރިމަތި ކުރެވޭނެ ބައިވަރު ގޮތްތައް އެބަ ހުއްޓެވެ. ރާއްޖޭގައި ހިންގާ ބޮޑެތި ވިޔަފާރިތަކުގައި ރައްްޔިތުންގެ ބައިވެރިވުން އޮންނަން ބޭނުންވެގެން އެ ތަން ތަނުން ހިިއްސާ ވިއްކައިގެން ރައްޔިތުން ބައިވެރިކުރަމުން ގެންދަނީ އެވެ. އެކަމަކު ފަތުރުވެރިކަމުގެ ސިނާއަތުގައި އެކަމެއް ނުފެނެ އެވެ. ސަރުކާރުން މިއިން ފިލާވަޅެއް ލިބިގަނެ ފަތުރުވެރިކަމުގެ ސިނާއަތުގައި އޮތް ސަރުކާރުގެ ކުންފުންޏަށް އެހީތެރިކަން ފޯރުކޮށްދޭން ވެއްޖެ އެވެ. ވަގުތު ދަނީ އެވެ. މާ ލަސްވެއްޖެ ނަމަ އިންވެސްޓު ކުރާނެ ރަށެއް ވެސް ނުއޮންނާނެ އެވެ. ފަތުރުވެރިކަމުގެ އާ ޕުލޭނުގައި ފަތުރުވެރިކަމުގެ ސީދާ ފައިދާ ރައްޔިތުންނަށް ލިބޭނެ ގޮތަކާ މެދު ވިސްނާ އެކަމަށް މަގެއް ކޮށަން ވާނެ އެވެ.\nއަންހެނުންގެ އާބާދީގެ ހަމައެކަނި ހަތް ޕަސެންޓް ރާއްޖޭގެ ފަތުރުވެރިކަމުގެ ދާއިރާގެ މަސައްކަތުގައި ޝާމިލު ވުމަށް ވުރެ ބޮޑު މައްސަލަ އަކީ މަސައްކަތުގެ އާބާދީގެ ފިރިހެނުން ވެސް ބޭނުންވާ ވަރަށް ފަތުރުވެރިކަމުގެ މަސައްކަތަށް ނުލިބުމެވެ. މީސް މީޑިއާގައި އަވައްޓެރި ގައުމުތަކުގެ މީހުން ވަޒީފާ ގެންދަނީ ކަމަށް ލިއަން ފަސޭހަ ވާނެ އެވެ. އެހެންނަމަވެސް ތިމާ އަމިއްލަ އަށް ވެސް ވަޒީފާއެއް އަދާކުރަން ބޭނުމެއް ނުވެ އެވެ. އާއިލާގެ އެކަކު ނުވަތަ ދެ މީހަކު ދާއިމީ ގޮތަށް މަސައްކަތެއް ކުރާ ނަމަ އާއިލާގައި ބާކީ ތިބި މަސައްކަތެއް ނުކުރާ ހުރިހާ މީހުން ދިރިއުޅެނީ އާއިލާގައި މަސައްކަތް ކުރާ ދެ މީހުންނަށް ލިބޭ އާމްދަނީންނެވެ.\nފަތުރުވެރިކަމުގެ ދާއިރާގައި މައްސަލަތައް ބައިވަރެވެ. ހައްލުކުރަން އުނދަގޫ މައްސަލަތަކެވެ. އެކަމަކު އަޅުގަނޑުގެ ނަޒަރުގައި، ސިޔާސީ ކުލަ ނުޖައްސައި ހަމައެކަނި ގައުމުގެ ފައިދާ އަށް ބަލައިގެން މަސައްކަތް ކޮށްފި ނަމަ އެކަށީގެންވާ ނަތީޖާއެއް ނެރެވިދާނެ އެވެ. އާބާދީގެ ދެބައި ކުޅަ އެއްބައި ކަމުގައި ވާ އަންހެނުންގެ ބޮޑު އަދަދެއް ފަތުރުވެރިކަމުގެ މައިދާނަށް ނެރުމަކީ ފަސޭހަ ކަމެއް ނޫނެވެ. ދިވެހިންގެ ބައެއް ސަގާފީ އާދަކާދަތަކާއި މިފަދަ ކަންކަމާ މެދު ބައެއް މީހުން ގެންގުޅޭ ބޯދާ ވިސްނުމާ ހުރެ އެވެ. އަދި މީގެ އިތުރަށް ދީން ހަތިޔާރަކަށް ހަދައިގެން އަންހެނުން ބަދިގެއަށް ވައްދަން އުޅޭ ބައެއް މީހުންގެ އުނދަގޫ ވެސް ކުޑައެއް ނުވާނެ އެވެ. ޚާއްސަކޮށް މީސް މީޑިއާގަ އެވެ. މީހުން ދިރިއުޅޭ ރަށްރަށުގައި ފަތުރުވެރިކަން ފުޅާކުރުމުން ނުކުންނަ މައްސަލަތަކަށް ތައްޔާރުވާން ޖެހެ އެވެ. އެ ރަށެއްގައި ދިރިއުޅޭ ބަޔަކަށް ވަރަށް ބޮޑު އިގުތިސާދީ ފައިދާއެއް ވާނެ އެވެ. ހަމަ އެއާ އެކު އަންނާނެ ސަގާފީ ގުރުބާނީ އަށް ވެސް ތައްޔާރަށް ތިބެން ވާނެ އެވެ. ގަބޫލުކުރަން ވާނެ އެވެ.\nއިތުރު ލިޔުންތައް ކޮލަމް ޓޫރިޒަމް އިގްތިސާދު


Salaamathahtakaa Kuran Jehey Konmme Kameh Kuraanan - Mabrook - Vaguthu\nސަލާމަތަށްޓަކައި ކޮންމެ ކަމެއް ވެސް ކުރާނަން: މަބްރޫކް\nކޮވިޑް-19 ރާއްޖޭގައި ފެތުރުން ކޮންޓްރޯލްކޮށް، ސަލާމަތަށްޓަކައި ކުރަން ޖެހުނު ކޮންމެ ކަމެއް ކުރައްވާނެ ކަމަށް ކޮވިޑް-19 އާ ގުޅޭ މައުލޫމާތު ދިނުމަށް ސަރުކާރުން ކަނޑައަޅުއްވާފައިވާ، ރައީސް އޮފީހުގެ އަންޑާ ސެކްރެޓަރީ މަބްރޫކް އަބްދުލް އަޒީޒް ވިދާޅުވެއްޖެއެވެ.\nދަރުބާރުގޭގައި ބޭއްވި ނޫސްވެރިންގެ ބައްދަލުވުމުގައި މަބްރޫކް ވިދާޅުވީ، އެންމެ ނުރައްކާތެރި ހާލަތުގައި ވެސް އަޅަން ޖެހޭ ފިޔަވަޅުތައް އެޅުމަށް ސަރުކާރުން ތައްޔާރުވެފައިވާ ކަމަށެވެ. އެގޮތުން މިހާރުވެސް ސިއްހީ ވުޒާރާ އާއި ކަމާ ގުޅޭ އެހެނިހެން އިދާރާތަކުގެ ބޭފުޅުން ކެނޑިނޭޅި މަސައްކަތް ކުރަމުން ދަނީ ރާއްޖޭގައި ކޮވިޑް-19 ފެތުރުން ކޮންޓްރޯލް ކުރަން ކަން އޭނާ ފާހަގަކުރެއްވިއެވެ.\n"ރާއްޖޭގައި އަޅުގަނޑުމެންނަށް ލިބިފައި އޮތް އެންމެ ބޮޑު ނަސީބަކީ ރާއްޖެ ޖަޒީރާ ގައުމަކަށް ވުން. ރަށްތައް ވަކި ވަކިން ހުރީމަ އެހާ ފަސޭހައީ އަޅުގަނޑުމެންނަށް މޮނިޓަރިންގެ ހާލަތަކަށް ގެންނަން ވެސް. އަދި އެ ރަށެއްގެ ކޮންޓެކްޓް ޓްރޭސިން ހަދަން ވެސް. އެއީ ލިމިޓް ވާނެ ކޮންޓެކްޓް ވާ މީހުން." މަބްރޫކް ވިދާޅުވިއެވެ.\nމިހާރު ކޮވިޑް-19 އަށް ޓެސްޓު ކުރަން ނަގާ ސާމްޕަލްތައް ހަ ގަޑި އިރާއި 12 ގަޑި އިރާއި ދެމެދުގެ ވަގުތެއްގެ ތެރޭގައި ނަތީޖާ ލިބޭނެ ކަން މަބްރޫކް ފާހަގަކުރެއްވިއެވެ. އަދި ކުރިއަށް އޮތްތަނުގައި ޓެސްޓް ކުރުމުގެ މަރުހަލާ މިހާރަށް ވުރެ އަވަސްކޮށް، ޓެސްޓް ކުރުމަށް ރާއްޖޭގައި މިހާރު ހުރި ގާބިލްކަން އިތުރު ކުރުމުގެ މަސައްކަތް ކުރަމުންދާ ކަމަށް މަބްރޫކް ވަނީ ވިދާޅުވެފައެވެ.\nމީގެ އިތުރުން ކޮވިޑް-19 އާ ގުޅިގެން ރާއްޖޭގައި ސިއްހީ ނުރައްކަލުގެ ހާލަތު އިއުލާންކޮށްފައިވާ އިރު، ކޮވިޑް-19 އާ ގުޅިގެން އެކުލަވާލަން ޖެހޭ ބަޖެޓްގެ އަދަދު އަދި ސާފުކޮށް ބުނަން ނޭނގޭ ކަމަށް މަބްރޫކް ވިދާޅުވިއެވެ.\nނަމަވެސް ކޮވިޑް-19 އާ ގުޅިގެން ކުރަން ޖެހޭ ޚަރަދުތައް ކުރުމަށް، ވަކި ބަޖެޓް ކޯޑެއްގެ ދަށުން ކޮންޓިންޖެންސީ ބަޖެޓްގެ ތެރެއިން ކުރަމުންދާ ކަން އޭނާ ފާހަގަކުރެއްވިއެވެ.\nކޮވީޑް-19 އަށް މިހާތަނަށް ރާއްޖެއިންް ފައްސިވީ (ޕޮޒިޓިވް) ނުވަ މީހުންނަކީ ވެސް، ބިދޭސީންނެވެ.\nޜައްޔިތުނަށަ ކޮށްދޭންވީ ކަމަކީ ބަލިޖެހިފައިވާ ގިނަމީހުން ތި ބި ގައުމުތަކުން ރާއްޖެއަށް މީހުން އައުން މަނާކޮށް ދޭންވީ ތި ކޮންަޓްރޯލް ކުރަން ދުނިޔޭގެ އެހެން ގައުމުތަކުންވެސް ކަންތައް ކުރަމުން އެދަނީ އެގޮތައް\nމާޗް 14, 2020 11:23\nސަރުކާރުން އެންމެ ފުރަތަމަ އެޅިފިޔަވަޅަކީ، ރައްޔިތުން ހާސްކަމުގެ ތެރެއަށް އައިވަގުތު ބަލާފަ، ސެކިއުލަރ ވިސްނުން ފަތުރަށް ފުރުސަތުދިނުމުގެ ގޮތުން އެކަން ފަތުރާ އެންމެ އިސް އެއްފަރާޓް ކަމުގައިވާ ރުސްތުމް އަވަހަށް ދޫކޮށްލުން. ރައްޔިތުންނަށް އެކަމާ ހަޅޭއްލަވާނެ ވަގުތު ނުވާނެ ގޮތުން ވަރަށް މަކަރުވެރިކަމާއެކު ކުރި ނުލަފާ މުޑުދާރު އަމަލެއް އެއީ.\nމާޗް 14, 2020 08:34\nގެސްޓުން ގެނައުން ހުއްޓުވުން ނޫން ކޮންމެކަމެއް ދެއްތޯ؟\nމައިގަނޑު ސަބަބުގައި ނުހިފާ މިމައްސަލަ ހަްލުނުވާނެ...\nޢޮޑިޔަކަށް ދިޔަވަނީ އުނގުރި ނުޖަހާހުރީމަ، ހުރިހައި ފަޅުވެރިން ފޫގަޅާފަ ދިޔަހިއްކަނީއެވެ، އޮޑިއަޑިއަށްގޮސްސިނަމަ އެންމެން ކަނޑުވާނެއެވެ،\nސުވާލަކީ ދިޔަހިއްކާލެވޭތޯ ބަލާނީތޯއޭ ނޫނީ އުނގުރި ޖަހާނީތޯއެވެ.؟\nމާޗް 14, 2020 08:41\nފޮނި ނުކަަނޑާ ދެންވެސް ރިސޮޓްތައް ބަންދު ކުރޭ\nމާޗް 14, 2020 10:19\nދަެުލަތެއްގެ ޒިންމާއަކީ ހަމައެކަނި ކަމާސިދާގުޅޭ މައްސަލަ ތަކަށް ހައްލު ދިނުމެއްނޫން. އޭގެ އިތުރައް އެކަމާގުޅިގެން ލިބޭ ގެއްލުންތޢް މިނިމައިޒް ކޮށްދިނުން. މިހާލަތުގައި ވަޒީފާ ގެއްލޭ ރައްޔިތުންނާއި މުސާރައިން ބޮޑުބައެއް އުނިވާ މުވައްޒަފުންމާއި ކުދިވިޔަފާރިތަށް ހުއްޓާލަންޖެހޭ ރައްޔިތުންނަށް ސަރުކާރުން ސަޕޯޓް ދޭންޖެހޭނެ. ދީބާޖާއާއި ނޫމަޑިއަށް ފުލްކޮށް ގެއްލުމުގެ ބަދަލުދެވުނު އަދި 2013 ިނ 2018 އަށް ގެއްލުން ލިބުނު ކުންފުނިތަކާ މީހުނަށް ބަދަލުދެވޭ މުއްސަނދި ސަރުކާރަކަށް ރައްޔިތުންނަށް މާލީ އެހީދިނުމަކީ މާބޮޑު އުންދަގުލަކަށް ވާނެ ކަމަކަށް ނުވާނެ. ސަރުކާރެއް އޮންނާނީ ރައްޔިތުންގެ ހައްގު ރައްކާތެރިކޮށްދީ އެހީތެރިވެދެވޭހާ ހިނދަކު.\nމާޗް 14, 2020 08:55\nޥާނެހާ އެއްޗެއް ވީމަ ރައްޔިތުން މާފެއް ނުލިބޭނެ.\nމިހާރުން މިހާރައް ރިސޯޓް ތައް ބަންދު ކުރަން ސަރުކާރައް ގޮވާލަން\nމާޗް 14, 2020 09:14\nދެން ރިސޯރޓުތައް ބަންދުކުރަންވީނު ބަލާއެކޭ\nމާޗް 14, 2020 09:15\nއެބަ ކުރެވޭތަ ކަމެއް ކަމެއް ކުރަންޏާ ގެސްޓުން އައުން ހުއްޓުވަބަލަ\nމާޗް 14, 2020 10:54\nއަމާބުނީ ބޮލިހިލަން ދާށޭ ބުނީ އެތާ އިނދެގެން ބޮލިހިލަނީ\nމާޗް 14, 2020 09:33\nތިހެންވީއިރު މި ގައުމަށް ބޭރު ގައުމުތަކުން މީހުން އެތެރެވުން ހުއްޓުވައިދީ. މީހުން ދިރިއުޅޭ ރަށްރަށަށް ޓުއަރިސްޓުން ގެނައުން ހުއްޓުވާދީ. ހުރިހާ ގެސްޓުހައުސް ތަކެއް ބަންދު ކޮށްދީ. ހެޔޮނުވާނެ.\nމާޗް 14, 2020 10:02\nމާޗް 14, 2020 10:18\nއިޓަލީން ބަލިގެނައީ ސަރުކާރުން ދެންކޮން ސަލާމަތަށްޓަކައޭތޯ ތިކިޔަނީ؟\nމާޗް 14, 2020 10:43\n"ސަލާމަތަށްޓަކައި ކޮންމެ ކަމެއް ވެސް ކުރާނަން" ހަމަ އަނގައޮތީމާ ވާހަކަ ދައްކަނީދޯ. ކޮންކަމެއްތަ ސަލާމަތަށް ކުރީ؟؟ ޕްޒިޓިވް މީހުންފެނިގެން ލޮކްޑައުންކޮށްފައި ރިސޯޓްތަކުގެ އެއްބައިނަމަވެސް ތިހުޅުވަނީ ކޮންކަމަކަށް ބަލާފަ؟؟ ހުރިހާ އެންމެން ޓެސްޓްކޮށްފައިތަ؟؟ އަލާމާތްތައް ނުފެނިވެސް ކޯވިށް19 ފެތުރޭކަމަށް މާހިރުން އެދަނީ ބުމަނުން.\nމާޗް 14, 2020 10:49\nކޮންކަމެއްތޯވީ ކުރެވުނު ކަމެއްބުނެދީބަލަ ގެސްޓުން ބަރާބަރައް އާދޭ.\nބަލިޖެހިފަ ވާ ގައުމުތަކުން މީހުން އެތެރެވުން މިޔަދުން މިޔަދައް ހުއްޓުވެން ޖެހޭ..ސަރުކާރުން މިވަރު ކުޑަ ކަމެއް ރައްޔިތުން ނައް ކޮއް ނުދެވޭ. ރައްޔިތުން ތި ބެން ވީ ހައި ރިސްކުގަ..ޑޮލަރު ޑޮލަރު. ބަދަލު ބަދަލު\nމާޗް 14, 2020 11:01\nއަންނި ކަލޯ ޓޫރިޒަމް ބޯއިކޮޓް ކުރަން ގޮވަން ރަނގަޅު ވަގުތެއް ދެއްތޯ\nމާޗް 14, 2020 11:13\nކަމެއްނުކޮށްދެވޭކަން ނޭގުމަކީ މާނުރައްކާތެރިކަމެއް!ތަސައްރަފު ނުފުދޭހާލުގައި އަގަތަޅަން ޖެހޭބާ!\nއަޅެ ފަހެ ހެލްތު މިނިސްޓަރ އަ މީން ފިލީތަ\nމާޗް 15, 2020 08:19\nކަލޯ ސްޕީޑް ވަރަށް ލަސް. ނަތީޖާ ވަރަށް ގޯސް. ދެއިރު އަރާ، މިގާ މީހުންގެ ޓެސްޓު ހެދިއްޖެއޭ ބުނެލުމަކުން ނުފުދޭ. ކަމަކުނުދޭ. ކަންކަން ކުރާކަށް ރާވާ ހިންގާކަށް ނޭނގޭކަން ހާމަވަމުން ދަނީ. މިއުޅޭ މީހުންގަނޑު ބުނަނީ ސަރުކާރުން ކީއްހޯ ކުރާނީ އަޅެ ޭ ޭ ކުރެވޭނެ ކަމެއް ނެތިއްޔާ ގެއަށް ކަނޑާލަންވީނު.


Loabiveriyaa aai vakivumah fahu dhenevanee kihinehtha?\nލޯބިވެރިޔާ އާއި ވަކިވުމަށްފަހު ދެން އެވަނީ ކިހިނެއްތަ؟\nއެތަށް ދުވަހެއް ވަންދެން އެކީގައި އުޅުނު ބައިވެރިޔާ ވަކިވެގެން ދިޔުމުން ކުރެވޭ އިހްސާސްތަައް ނުދަންނަ މީހެއް ވަރަށް މަދު ވާނެއެވެ. ބައެއް މީހުނަށް ހަޔާތުގައި އެއްފަހަރު ނޫނީ ދެތިން ފަހަރުވެސް މިކަހަލަ ހިތްދަތި ކަމަކާއި ކުރިމަތި ލާން ޖެހިފާވާނެ އެވެ. އެންމެ އެކަށީގެންވާ މީހާ ކަމަށް ހީކޮށް ކުރިހާ ފޮނި އުއްމީދުތަކާއި ބަލާ ފޮނި ހުވަފެންތައް އޮޔާ ދިޔުމުން ހިތަށް ކުރާނެ އަސަރެއް ބުނެދޭކަށްވެސް ނޭނގޭނެއެވެ.\nއެދުވަސް ކޮޅުގާ ބައިވެރިޔާ އާއި ވަކިވެގެން ދާން ޖެހުނީ ކީއްވެގެންތޯ ނޫނީ ބައިވެރިޔާ އަހަރެން ދޫކޮށްލާފައި ދިޔައީ ކީއްވެތޯ ހިތާހިތުން ސުވާލު ކުރެވެއެވެ. އަމިއްލަ މީހާއަށް ކުރެވެނީ ކޮންކަހަލަ ކުށެއްތޯ ސުވާލު ކުރެވެއެވެ. އޭނާ އަށް އަހަރެންނަށް ވުރެ ކަމުދާ މީހަކު ހުރީ ބާވައެވެ. ނޫނީ ދެމީހުންނަށް މާބޮޑަށް ފަރުވާ ކުޑަ ކުރެވެނީ ބާވަައެވެ.\nގިނަ ފަހަރަށް، ބައިވެރިޔާ ދޫކޮށްލާފައި ދިޔުމުން ހަޔާތުގެ އެހެން ކަމަކާއި ދޭތެރޭ ނުވިސްނި، މުޅި މީހާ މާޔޫސް ކަން މައްޗަށް ވެއްޓިގެން ދެއެވެ. އެހާ މަސައްކަތުން އެހާ ގިނަ ދުވަހަށް އެކީގައި ދެމީހުން އުޅެފައި ދުރުވާން ޖެހުމުން އެހެން މީހަކާއި އެއްކޮށް ޒަވާޖީ ހަޔާތެއް ފަށާކަށް ހިތަކަށްވެސް ނާރައެވެ. އިރުއިރު ކޮޅާ އޭނާއާއި އެއްކޮށް ހޭދަކޮށްފައި ހުރި ވަގުތުތައް ސިކުނޑިތެރޭގައި ކުޅެލަކުޅެލާ ހުރެއެވެ. އޭނާލާ ހެދުންތަކާއި، ކަައިރިވީމަ ދުވާ މީރު ސެންޓު ވަހާއި، ވާހަކަ ދައްކާ ގޮތް ހިތަށް އަންނަން ފެށުނީމަ އަނެއްކާވެސް އޭނާ އާއި އެއްކޮށް އުޅެން ފެށީހެން ހީވާ ކަަހަލައެވެ.\nމިހާރަކަށް އައިސް އެންމެ ހިތްދަތިވަނީ އޮންލައިން ވެލާއިރު ފޭސްބުކުން ރިމޫވް ކޮށްފަ އިންނަތަން ފެނުނީމައެވެ. ބަލާލާއިރު އެކުގައި ނަގާފަ ހުރި ފޮޓޯ ތަކެއް ހުންނަނީ ޑިލީޓް ކޮށްފައެވެ. ދުވަސްކޮޅަކުން ފެންނާނީ އެހެން މީހަކާއި އެއްކޮށް ފޮޓޯ ނަގާފަ ލާފަ ހުންނަ މަންޒަރެވެ.\nބައެއް މީހުންނަކީ ހުރިހާ ކަމެއް އެނގުމަށްފަހު ދެން ހުއްޓާލާ ބައެކެވެ. އޭނާއެ ދިޔައީ ނޫން ހެއްޔެވެ. ދެން އިތުރަށް ކުރެވޭނެ ކަމެއް ނޯންނާނެ އެވެ. އެކަމަކު ގިނަ ބަޔަކަށް ދެން ފެށޭނީ ހޭވުމެވެ. ފޭސްބުކާއި، ޓްވިޓާ އެހެންނޫނީ އިންސްޓަގްރާމް، ނޫނީ ގޫގުލްގައިވެސް ޖަހައިގެން އޭނާ "ސްޓޯކް" ކުރެވޭތޯއެވެ. އޭނާ އާއި އޭނާއާ އެއްކޮށް ފޮޓޯ ނަގާފަ ހުންނަ މީހަކާއި، އެފޮޓޯ 'ލައިކް' ކުރާ މީހުންނާ، އެމީހުންގެ މީހުންވެސް މެއެވެ.\nއަދިވެސް ހަގީގަތެއް ގަބޫލު ކުރާކަށް ބޭނުމެއް ނުވެއެވެ. ވަގުތީ ގޮތުން އޭނާ ދިޔައީ ކަމަށޭ ވާނީ، ނޫނީ އަހަރެން މަތިން ހަނދާން ނައްތާލަން އެހެން މީހަކާއި ރައްޓެހިވެގެން އުޅޭ ކަމަށް ހެދިގެން އުޅެނީއެވެ. ހަގީގަތުގައި ލޯބިވަނީ އަހަރެން ދެކެއޭ އަމިއްލަ މީހާ ކައިރީ ބުނެވެއެވެ. އެހެންނޫނީ ހަމަ އަހަރެން ހަސަދަ ކުރަން ފޮޓޯ ނަގާފަ ލަނީއެެވެ. އެއްގޮތަކަށްވެސް ތެދު ގަބޫލު ކުރާކަށް ބޭނުމެއް ނުވެއެވެ. ހަމަ އޭނާ އާްއި ނުލާ އުޅެން ބޭނުން ނުވަނީއެވެ.\nއެންމެ ފަހުން ކަމުގެ ހަގީގަތުގެ މިންވަރު އެނގެނ ފެށުމުން ދެން އަންނަނީ ރުޅިއެވެ. އޭނާ ކޮށްފާ ހުރި ހުރިހާ ރަނގަޅު ކަމެއްވެސް ވާނީ ގޯހަކަށެވެ. ނިދަން އޮންނައިރު އެ ޖެހި ގުގުރާއި، މިދިޔަ އަހަރު ނޫން އޭގެ ކުރީ އަހަރު މަންމަގެ އުފަންދުވަސް ހަނދާން ނައްތާލިކަމެވެ. މިރުޅީގައި ހުރެ އަމިއްލަ މީހާއަށް ބުނެވޭ ކަހަލައެވެ. ހަޔާތް އިތުރަށް ބަރުބާދު ނުކޮށް ކުރިޔަށް ދާން ބޭނުމެވެ. އޭނާއާއި ހެދި އެތައް އަހަރެއް ވަންދެން ކުރަން ބޭނުންވެފަ އެހެންނަމަވެސް ނުކުރެވިފަ ހުންނަ ކަންތައްތަކެއް ކުރަން ބޭނުން ވެއެވެ. ނަމަވެސް ކިތއްމެ ބިޒީ ކޮށް ހުއްޓަސް އޭނާގެ ހަނދާންތަައް ދޭތެރެ ދޭތެރެއިން ސިކުނޑިއަށް ލައްގާލައެވެ. މިކަން އިހުސާސް ވުމުން އަދިވެސް އޭނާދެކެ ހަގީގަތުގަ ނަފްރަތެެއް ނުވެވޭކަން އިނގެއެެވެ. މިދުވަސް ކޮޅުގާ ޑިޕްރެޝްންއަށް ދިޔުމަކީ އާންމު ކަމެކެވެ. އެއްވެސް މީހަކާއި ބައްދަލު ކުރާ ހިތެއް ނުވާނެއެވެ. ގިނަ ފަހަރަށް މީހަކު ގުޅައިފިއްޔާ އަޅާނުލާ ބާއްވްނީއެވެ. ލޯބީގެ ފިލްމުތަކާްއި ޕިއްޒާ ފޮށިގަނޑު ތަކެއް ގޭތެރޭގައި ގިނަ ވާން ފަށައެވެ.\nއެންމެފަހުން ދުވަސްތަކެއް ހަފްތާއަށް ބަދަލުވެ، ހަފްތާތައް މަސްތަކަށް ބަދަލުވެއެވެ. މަޑުމަޑުން ހަމައަކަށް އެޅި، ލިބިފައި ހުންނަ މެސެޖްތަކަށް ޖަވާބު ދެވި، ބަައްދަލުނުވެ ތިބި އެކުވެރިންނާ އެކު ތަންތަނަށް ދެވެން ފެށެއެވެ. މީގެ3މަސް ކުރިން މިހިސާބަށްވެސް އާދެވޭނެ ކަމުގެ އެއްވެސް އުައްމީދެއް ނެތެވެ. މިހާރު އޭނާއާއި ދުރަށް ދެވުނުކަން އެއީ ނަސީބެއް ކަމާއި އާފުރުސަތެއް ކަމަށް ގަބޫލު ކުރެވެން ފެށެއެވެ. ދިރިއުޅުމާ ދޭތެރޭ ހިތްހަމަޖެހި އުފާވާން ފެށެއެވެ.\nވަގުތާއި އެކު ހުރިހާ ޒަހަމްތައް ރަނގަޅުވެޔޭ ބުނެ އުޅޭ ނޫން ހެއްޔެވެ. މިއީ ތެދެއް ނޫނެވެ. ހަގީގަތަކީ ވަގުތާއި އެއްކޮށް ހަޔާތުގެ ޒަހަމްތަައް މަޑުމަޑުން މައިތިރިވަނީއެވެ. މިހާރުވެސް އެކަމެއް މަތިން ހަނދާން ވެއްޖެނަމަ ދެރަވާނެއެވެ. ނަމަވެސް މިހާރު އަމިއްލަ މީހާއަށް އެހެން މީހެއްގެ އެހީއަކާ ނުލާ އިމޯޝަންސް ތަކެއް ކޮންޓްރޯލް ކުރެވެއެވެ. އަމިއްލަ މީހާ ވަރުގަދަ ވުމަށް ވުރެ ދިރިއުޅުމުގައި މުހިންމީ އިތުރު ކޮން އެއްޗެއް ހެއްޔެވެ؟\nއެބައިވެރިޔާގެ މަތިން އަބަދުވެސް ހަނދާން ހުންނާނެއެވެ. ގަބޫލު ކުރަންވީ، އެމީހާއަކީ އަހަރުމެންގެ ހަޔާތަށް ފިލާވަޅެއްގެ ގޮތުގައި އައިސްފައިވާ މީހެއްކަމެވެ. އަހަރުމެންގެ ކެތްތެރިކަމާއި އަމިއްލަ މީހާގެ ޓެސްޓެއްގެ ގޮތުގަައި އައިސްފައިވާ މީހެއް ކަމުގައެވެ. އެމީހަކާއި ހެދި މިހާރު އަހަރުމެންގެ ހަޔާތް އެންމެ ރަނގަޅު ގޮތުގައި އުޅެން ދަސްވެ، އަމިއްލަ މީހާ އަށް އިތުބާރު ކުރެވެން އެހީވެދިން މީހެއްގެ ގޮތުގައެވެ.\nކޯރުން ދަތުރުކުރާ މީހުނަށް ވާގޮތެއް ނޭނގޭ!\nސަލްމާނާއި ޝާހްގެ ކެއުމުގެ އާދަތައް ފަރާ ކިޔައިދީފި


އެމެރިކާ އިން ރާއްޖެއަށް އަނެއްކާވެސް ސިއްހީ ސާމާނު ހަދިޔާ ކޮށްފި | Atoll News\nއެމެރިކާ އިން ރާއްޖެއަށް އަނެއްކާވެސް ސިއްހީ ސާމާނު ހަދިޔާ ކޮށްފި\nޝާއިޢުކުރީ: ލިފާޡު ޖުލައި 16, 2021, 10:09\nއެމެރިކާ އިން ރާއްޖެއަށް ސިއްހީ ސާމާނު ހަދިޔާ ކޮށްފި އެވެ.\nއެގޮތުން ޔުނައިޓެޑް ސްޓޭޓްސް އޭޖެންސީ ފޮ އިންޓަރނޭޝަނަލް ޑިވެލޮޕްމެންޓް (ޔޫއެސްއެއިޑް) ގެ ފަރާތުން ރާއްޖެއަށް ވަނީ ރެޕިޑް ޑައިގްނޮސްޓިކް ޓެސްޓް (އާރްޑީޓީ) ކިޓުގެ 100،000 ކިޓު ހަދިޔާ ކޮށްފަ އެވެ.\nއެމެރިކާގެ ފަރާތުން ހެލްތު މިނިސްޓްރީއަށް މި ޓެސްޓު ކިޓުތައް ފޯރުކޮށްދީފައިވަނީ ޔޫއެސްއެއިޑް މެދުވެރިކޮށެވެ.\nއެމެރިކާ ސަރުކާރުން ރާއްޖެއަށް ކަނޑައަޅާފައިވާ ސަފީރު އަލައިނާ ޓެޕްލިޓްޒް ވިދާޅުވީ ސިއްހީ ޚިދުމަތް ދިނުމުގައި ދުނިޔޭގެ އެންމެ ކުރީގައިވާ ގައުމުގެ ހައިސިއްޔަތުން، އެމެރިކާއިން އަންނަނީ ރާއްޖެއިން ކޮވިޑް-19 އާއި ދެކޮޅަށް ކުރާ ހަނގުރާމައިގައި އެހީވަމުން ކަމަށެވެ.\nއެގޮތުން މި ހަދިޔާކުރާ 100،000 ޓެސްޓު ކިޓަކީ ބަލިމަޑުކަން ފެތުރުނު އިރުން ފެށިގެން ރާއްޖެއަށް ދެވޭ ފަސް މިލިއަން ޑޮލަރުގެ ތަކެތީގެ އެހީ ކަމަށްވެސް އޭނާ ވިދާޅުވި އެވެ.\nއެމެރިކާއިން ވަނީ މިދިޔަ މަހުގެ ތެރޭގައިވެސް ރާއްޖޭގައި ކޮވިޑް-19 ބާރު ދުވެއްޔެއްގައި ފެތުރެމުން އައި ދަނޑިވަޅުގައި ސިއްހީ ދާއިރާގައި ކޮވިޑް-19 ގައި ބަލިވާ މީހުންނަށް ފަރުވާ ދިނުމުގައި މަސައްކަތް ކުރަމުން އަންނަ ނަރުހުންނާއި ޑޮކްޓަރުންނަށް 184،000 ޕީޕީއީ ވަސީލަތް ފޯރުކޮށްދީފަ އެވެ. އަދި، އޭގެތެރޭގައި އަންގިޔާއި KN95 މާސްކާއި ޕްރޮޓެކްޓިވް ގޮގަލްސް ހިމެނެ އެވެ.\nހަމަމިޔާއެކު، 600 އޮކްސިމީޓަރާއި އެޔަށް ބޭނުންވާ 1،200 ބެޓެރީ ވެސް ވަނީ ފޯރުކޮށްދީފަ އެވެ.\nއެމެރިކާގެ އެހީތެރިކަމުގެ ދަށުން ރާއްޖެއަށް ވަނީ 4.6 މިލިޔަން ޑޮލަރުގެ ވަސީލަތާއި، ތަމްރީނުތަކުގެ ފުރުސަތުތަކާއި ކޮވިޑްގައި ބަލިވެ ހާލުދެރަވާ ފަރާތްތަކަށް ފަރުވާ ދިނުމަށް ބޭނުންވާ 60 ވެންޓިލޭޓަރު ވެސް ފޯރުކޮށްދީފަ އެވެ.\nމީގެ އިތުރުން މީހުން ހޭލުންތެރިކުރުވުމުގެ ޕްރޮގުރާމްތަކާއި 100 އަށް ވުރެ ގިނަ ނަރުހުންނާއި ޑޮކްޓަރުންނަށް ވަނީ ކޮވިޑް-19 ގެ ހާލަތުގައި ހަރަކާތްތެރިވާނެ ގޮތްގޮތާ ގުޅިގެން ތަމްރީންތައް ހިންގާފަ އެވެ.


Receptionah li kuni kothalhun message eh!\nއިގްބާލް ބިލާލް: ކުނިގޮތަޅު ރިސެޕްޝަނަށް ލައި މެސެޖެއް ފޯރުކޮށްދިން\nރ. އަތޮޅުގައި އޮންނަ އެމަރެލްޑް މޯލްޑިވްސް ރިސޯޓް ނޫނަސް ރިސޯޓް ކުނި ކޮތަޅުތައް ގެންގޮސް މޫދަށް އެއްލާލާ މަންޒަރު އަބަދުވެސް ފެންނަ ކަމަށް ވެއެވެ. ފުޑް ވޭސްޓަކީ ކަނޑަށް އުކާލާ ކުނި ނަމަވެސް މައްސަލައަކީ އެހެން ބާވަތުގެ ކުންޏާއި ޕްލާސްޓިކް ކޮތަޅުތައް ގެންގޮސް މޫދަށް ބަންޑުން ކޮށްލާތީ އެވެ. އެފަދަ މަންޒަރު ފެންނާތީ ވަރަށް އުނދަގޫވާ ކަމަށް އެމަރެލްޑް މޯލްޑިވްސްގައި ޑައިވް ގައިޑަކަށް މަސައްކަތް ކުރަމުން އައި އއ. ހިމަންދޫއަށް އުފަން އިގްބާލް އައީ ބުނަމުންނެވެ.\nރިސޯޓުން ބޭރުކުރާ ކުނިތައް ގެންދަނީ ކުޑަކުޑަ ދޯންޏަކަށް އަރުވައިގެނެވެ؛ ކުނިތައް މޫދަށް އުކާލަން ގެންގޮސް އަނބުރާ ރިސޯޓަށް ގެންނަނީ ބާލިދީތަކެއް އެކަންޏެވެ. އެކަމަކު އެހެން ގެންދާ ޕްލާސްޓިކް ކޮތަޅުތައް މޫދަށް ނާޅަން ތަކުރާރުކޮށް އިގުބާލް ދިޔައީ އެދެމުންނެވެ. މެނޭޖްމެންޓްގައި ވެސް އެ ވާހަކަތައް ދެއްކި އެވެ. ނަމަވެސް އެކަމަށް ހައްލެއް ނުލިބުނެވެ.\nއިގްބާލް ކިޔައިދިން ގޮތުގައި މި މަހުގެ 28 ވަނަ ދުވަހުގެ މެންދުރު އޭނާ ޑައިވަށް ދިޔައީ އޮސްޓްރިއާގެ އަންހެނަކު ގޮވައިގެނެވެ. އެމީހުން ޑައިވް ކުރަން ދިޔައީ ރ. އަތޮޅުގެ މަޝްހޫރު ޑައިވް ޕޮއިންޓެއް ކަމަށްވާ "މާފަރު ކޭވް" އަށެވެ. އެ އަތޮޅަކީ ޑައިވް ކުރަން ވަރަށް ރީތި ސަރަހައްދެކެވެ.\nއެ ދުވަހު ކަނޑުގެ އަޑިއަށް ދިޔަތަނާ އިރުކޮޅެއްގެ ތެރޭގައި ފުރަތަމަ ކޮތަޅު ފެނުނެވެ. އިގުބާލް ބުނި ގޮތުގައި އެ ކޮތަޅުގައި ބިސްތޮއްޓާއި ސޮސެޖާއި ކުކުޅުގެ ހަން ފަދަ އެއްޗެހި ހުއްޓެވެ. އަތްލުމުން މުޅި އަތް އޮތީ ތެޔޮވެފަ އެވެ. އެހެން ހުންނަ ކޮތަޅުތަކުގައި މަސްތައް ވެސް ތުންޖަހާ މަންޒަރު ފެނުނެވެ. އެ ދުވަހު ދެވަނަ ކޮތަޅަކަށްފަހު ތިން ވަނަ ކޮތަޅެއް ނެގީ 25 މީޓަރު އަޑިންނެވެ. އަދި އެއީ އޭނާ މަސައްކަތްކުރާ ރިސޯޓުގެ ކުނިކަން އޭނާއަށް ކަށަވަރު ކުރި އެވެ.\nއެހެންވެ ތިން ކޮތަޅު ކުނި ހިފައިގެން އޭނާ ރިސޯޓަށް އަރައި އެ ތިން ކޮތަޅު ކުނި ބެހެއްޓީ ރިސޯޓްގެ ރިސެޕްޝަނުގަ އެވެ.\nއެމަރެލްޑް މޯލްޑިވްސް ރިސޯޓުން ބޭރުކުރަން ދޯންޏަށް އަރުވާފައިހުރި ކުނިތަކެއް: މިހުރިހާ އެއްޗެއް އަޅަނީ ކަނޑަށް\nއެކަން އެހެން ކުރީ ކީއްވެތޯ އެހުމުން އިގްބާލް ބުނަނީ އެގޮތަށް ކުނި އުކާވަރުން އޭނާއަށް ކެތް ނުވީ އެވެ.\n"ހަމަ ކެތް ނުވީ! ތަކުރާރުކޮށް އެހެން އެގޮތަށް ނުހަދަން އެދުނިން. ގެސްޓުން ވަރަށް ބޮޑު ހަރަދެއް ކޮށްފައި ރާއްޖެ މި އަންނަނީ. އަދި ހަމަ އެވަރު ހަރަދެއްކޮށްފައި ރާއްޖޭގެ ގުދުރަތީ ރީތިކަން ދެކެލަން މިދަނީ. ދާއިރު މިކަހަލަ ކަންކަން ފެންނަން ހުންނަންޏާ ލަދު ވެސް ގަންނާނެ! އެކަމާ ފޭސް ކުރަން ޖެހެނީ ވެސް އަހަރެމެން ޑައިވަރުން. ވަޒީފާއިން ކަނޑާލާނެކަން ވެސް އެނގޭ ދިޔައިރު!" އިގްބާލް ކިޔައިދިނެވެ.\nއިގްބާލް ބުނި ގޮތުގައި އެމީހުންނަށް ގޯސްވީ އޭނާ އެކަން ކުރި ގޮތެވެ. ރ. މަޑުއްވަރީ ޕޮލިސް ސްޓޭޝަނުން ވެސް އެކަން ކުރާނެ އެނޫން ގޮތްތައް ހުންނާނެ ކަމަށް ބުންޏެވެ. އެންވަޔަރަމެންޓް ޕްރޮޓެކްޝަން އެޖެންސީ (އީޕީއޭ) ފަދަ ތަނެއްގައި މައްސަލަ ނުޖެއްސީ ކީއްވެގެންތޯ ވެސް އޭނާ ގާތުގައި އެހި އެވެ. އިގުބާލު ބުނި ގޮތުގައި އެތަންތަނަށް މައްސަލަ ލައިގެން ވާނެ ކަމެއް ނޯންނާނެ އެވެ.\nރިސޯޓުތަކަށް މަހަކު މިލިއަން ފައިސާއެއް ވަންނައިރު ކުނި މެނޭޖްކުރާނެ ރަނގަޅު މެކޭނިޒަމެއް އޮންނަން ވާނެ އެވެ. އިގުބާލްގެ ވާހަކައަކީ ވެސް އެއީ އެވެ. ފުޑް ވޭސްޓް ކަނޑަށް އުކައިލާން ގާނޫނު ހުއްދަ ކުރި ނަމަވެސް މައްސަލައަކީ އެހެނިހެން ކުނި އަޅާތީ އެވެ. ކޮތަޅަށް އަޅައިގެން ގޮސް ކޮތަޅު އަނބުރާ ގެނައުން ނުވަތަ ބާލިދީއަށް އަޅައިގެން ގޮސް ކުނިތައް އުކައިލުމަށް ފަހު ބާލިދީ އަނބުރާ ގެންދެވޭނެ އެވެ.\n"އެންމެން ވެސް ބުނަނީ ކީއްވެގެންހޭ ނަގައިގެން ގެންގޮސް ރިސެޕްޝަނަށް ލީ ... އަހަރެން މިބުނަނީ އެއީ އަހަރެންނަށް އެވަގުތު ފެނުނު އެންމެ ރަނގަޅު ގޮތޭ! އަހަރެން މިހެން ކަންތައް ކުރީމަ އެންމެންނަށް ވެސް ކޮންމެވެސް އެއްޗެއް ވިސްނޭނެ. ކަނޑަށް އެއްލައިލާ ކޮތަޅުން އެންމެ ކޮތަޅެއް މަދުވުމަކީ ވެސް ލިބޭނެ އުފަލެއް،" ޑައިވް މާސްޓަރެއްގެ ގޮތުގައި 17 އަހަރުގެ ތަޖުރިބާ ހުރި އިގްބާލް ބުންޏެވެ.\nއިގްބާލަށް ފެނުނު އެންމެ ރަނގަޅު ގޮތަށް އަމަލު ކުރުމުން އޭނާގެ ވަޒީފާ ވަނީ ގެއްލިފަ އެވެ. އެކަމަކު ގޭގައި ހުރީ ހިތްހަމަޖެހިގެނެވެ. ސަބަބަކީ އޭނާ ކަންކުރި ގޮތުން ރާއްޖޭގެ ހުރިހާ ރިސޯޓުތަކަކަށް އަދި ހުރިހާ ރައްޔިތުންނަށް ވެސް މެސެޖެއް ލިބިގެންދާނެތީ އެވެ. އިގުބާލް ބޭނުން ވަނީ ކުނީގެ މައްސަލަ ރާއްޖޭގެ އެންމެ މަތީ ލެވެލްގެ ސަމާލު ކަމަށް ގެންދާށެވެ. ރާއްޖޭގެ ކަނޑަކީ ޓޫރިޒަމްގެ އެއް ބަޔަށް ވާއިރު ކަނޑުފަޅު ސަލާމަތުން ރީތިކޮށް ބޭއްވުމަކީ އެންމެންގެ ޒިންމާއެއް ކަމަށް ހަދާށެވެ.\n"މޫދަށް އެއްވެސް މީހަކު ކުނި ނާޅަންވީ. މިއީ ވަރަށް ސީރިއަސް މައްސަލައެއް، އެއްލާލާ ކޮތަޅު ގޮސް އެޅޭނީ ގަލެއްގައި. ގަލާއި މުރަކަ ފަދަ އެއްޗިއްސަކީ ވަރަށް ދުވަހުން ހެދި ބޮޑުވާ އެއްޗެއް. މިހެން ހެދުމުން މީހުނަށް ކަނޑު އަޑީގެ ރީތި ކަމެއް ނުފެންނާނެ. ހަމަގައިމުވެސް މަގޭ އުފަލަކީ އެއީ. ވަޒީފާއިން ވަކިކުރިޔަސް އަހަރެންނާ ކަނޑާ އޮތް ގުޅުމެއް ކަނޑައެއް ނުލެވޭނެ،"\nޓޫރިޒަމް ތިމާވެށި ކުނި މެނޭޖް ކުރުން + ރިސޯޓް


Faris Maumoon Majileehuge Memberu Kamuge Huvaa Kurahvaifi - Vaguthu\nފާރިސް މައުމޫން މަޖިލީހުގެ މެންބަރު ކަމުގެ ހުވާ ކުރައްވައިފި\n2 އަހަރު ކުރިން ( ޖޫން 9, 2015 )\nފާރިސް މެންބަރު ކަމުގެ ހުވާ ކުރައްވަނީ - ފޮޓޯ: އެމްޕީ ނިހާން\nމިދިޔަ ހޮނިހިރު ދުވަހު ބޭއްވި ރައްޔިތުންގެ މަޖިލީހުގެ ދިއްގަރު ދާއިރާގެ ބައި އިލެކްޝަން ކާމިޔާބު ކުރެއްވި ކުރީގެ ރައީސް އަލްއުސްތާޒް މައުމޫން އަބްދުލްގައްޔޫމްގެ ދަރިކަލުން ފާރިސް މައުމޫން ރައްޔިތުންގެ މަޖިލީހުގެ މެންބަރު ކަމުގެ ހުވާ ކުރައްވައިފިއެވެ.\nފާރިސް މައުމޫން މަޖިލީހުގެ މެންބަރު ކަމުގެ ހުވާ ކުރެއްވީ މިއަދު 4:00 ގައި މަޖިލީހުގެ އިދާރާގައި ބޭއްވި ހާއްސަ ރަސްމިއްޔާތެއްގައިއެވެ.\nމި ރަސްމިއްޔާތުގައި ފާރިސްއަށް ހުވާ ލައިދެއްވީ ސުޕްރީމް ކޯޓުގެ އުއްތަމަ ފަނޑިޔާރު އަބްދުﷲ ސައީދެވެ.\nއިލެކްޝަންސް ކޮމިޝަނުން އާންމު ކުރި ރަސްމީ ނަތީޖާ ދައްކާ ގޮތުން ފާރިސް މި އިންތިހާބު ކާމިޔާބު ކުރައްވާފައިވަނީ މޯލްޑިވިއަން ޑިމޮކްރަޓިކް ޕާޓީ (އެމްޑީޕީ) ގެ ކެންޑިޑޭޓު އަޙްމަދު ރާޟީ އާއި ވާދަކުރައްވައިގެންނެވެ.\nފާރިސްއަށް ލިބިވަޑައިގެންފައިވަނީ 1238 ވޯޓެވެ. އެއީ ވޯޓުލީ މީހުންގެ 59.40 އިންސައްތައެވެ.\nފާރިސް އާއި އެންމެ ކައިރިން ވާދަކުރެއްވި ރާޟީއަށް ލިބިވަޑައިގެންފައިވަނީ 763 ވޯޓެވެ. އެއީ ވޯޓުލީ މީހުންގެ 36.61 އިންސައްތައެވެ.\nރަސްމީ ނަތީޖާ ދައްކާ ގޮތުން އިންތިހާބުގައި އަމިއްލަ ގޮތުން ވާދަކުރެއްވި ދެ ކެންޑިޑޭޓުންގެ ތެރެއިން ޝަހީމް އަލީއަށް ލިބިވަޑައިގެންފައިވަނީ 52 ވޯޓެވެ. އެއީ ވޯޓުލީ މީހުންގެ 2.50 އިންސައްތައެވެ. އަދި މޫސާ ނަސީރު އަހުމަދަށް ލިބިވަޑައިގެންފައިވަނީ 31 ވޯޓެވެ. އެއީ ވޯޓުލީ މީހުންގެ 1.49 އިންސައްތައެވެ.


Aamun Mobile Signal Booster Aai Repeater Nubahahtan Angaifi - Vaguthu\nއާންމުން މޯބައިލް ސިގްނަލް ބޫސްޓަރާއި ރިޕީޓަރު ނުބަހައްޓަން އަންގައިފި\nއާންމުން މޯބައިލް ސިގްނަލް ބޫސްޓަރާއި ރިޕީޓަރު ނުބަހައްޓަން ކޮމިއުނިކޭޝަން އޮތޯރިޓީން އަންގައިފިއެވެ.\nކޮމިއުނިކޭޝަން އޮތޯރިޓީން ކޮށްފައިވާ އިއުލާނެއްގައި ވިދާޅުވެފައި ވަނީ މިހާރަކަށް އައިސް ބައެއް ފަރާތްތަކުން މޯބައިލް ސިގްނަލް ލިބޭ މިންވަރު ރަނގަޅުކުރުމަށްޓަކައި އަމިއްލައަށް ބޫސްޓަރާއި ރިޕީޓަރު ފަދަތަކެތި އިންސްޓޯލް ކުރަމުން ގެންދާކަން އެ އޮތޯރީޓީ އަށް ފާހަގަކުރެވިފައިވާ ކަމަށެވެ.\n"މިގޮތަށް ބާރުގަދަ ރިޕީޓަރު ފަދަތެކެތި ބޭނުންކުރުމުން އެބަހައްޓާ ތަނެއްގެ މޯބައިލް ސިގްނަލް ވަރުގަދަވިޔަސް، ރިޕީޓަރު ބަހައްޓާ މުޅި ސަރަހައްދުގެ މޯބައިލް ސިގްނަލަށް ނޭދެވެ އަސަރުކުރުއެވެ. އަދި މިކަމުގެ ސަބަބުން ސަރަހައްދުގެ އެހެން ފަރާތްތަކުން މޯބައިލް ފޯނު ބޭނުންކުރުމަށް ވަރަށް ގިނަ ދަތިތައް ކުރިމަތިވެއެވެ." އިއުލާނުގައި ވިދާޅުވެފައި ވެއެވެ.\nއެހެންކަމުން މޯބައިލް ފޯނުގެ ސިގްނަލް ހޯދުމަށްޓަކައި ސިގްނަލް ބޫސްޓަރާއި ރިޕީޓަރު ފަދަތަކެތި އާއްމުފަރާތްތަކުން އަމިއްލައަށް އިންސްޓޯލް ނުކުރެއްވުމަށް އެއޮތޯރިޓީން އެދިވަޑައިގަންނަވައެވެ.\nމޯބައިލް ފޯނުގެ ސިގްނަލް ލިބުމުގައި މައްސަލަ އުޅޭނަމަ، އެކަން މޯބައިލް ޚިދުމަތްދޭ ކުންފުނިތަކަށް އެންގެވެމުން އެ މައްސަލަ ހައްލުކޮށްދޭން އެ ފަރާތްތަކުން މަސައްކަތް ކުރާނެ ކަމަށާއި މިކަމާއި ގުޅޭގޮތުން ޙިދުމަތްދޭ ފަރާތްތަކާއި އެ އޮތޯރިޓީ އާއި ވަނީ މަޝްވަރާ ކުރެވިފައި ކަމަށް އިއުލާނުގައި ވެއެވެ.\nސިގްނަލް ލިބުމުގެ މައްސަލަ ޙައްލުނުވާނަމަ، ކޮމިއުނިކޭޝަން އޮތޯރިޓީއަށް ހުށަހެޅުއްވުމުންވެސް މައްސަލަ ޙައްލުކުރުމަށް އެހީތެރިވެދޭނެ ކަމަށް މިފަދަ މައްސަލަތައް ހުށަހަޅުއްވާނީ، ނަމްބަރު: 3030300 ނުވަތަ [email protected] ކަމަށް ކޮމިއުނިކޭޝަން އޮތޯރިޓީން ވިދާޅުވިއެވެ.\nމާލޭގައި ބައެއް އިމާރާތްތައް ވަށައިގެން އުސް އިމާރާތްތައް ހުރުމުން ނެޓްވޯކް ލިބުމުގައި ދަތިތައް ދިމާވެއެވެ. އެފަދަ އިމާރާތްތަކުގައި ދިރިއުޅޭ މީހުން އަމިއްލައަށް މޯބައިލް ސިގްނަލް ބޫސްޓަރާއި ރިޕީޓަރު ބަހައްޓައިގެން ޚިދުމަތް ހޯދައެވެ.\nމަސް ނިމޭއިރު ބާކީ ހުންނަ ޑޭޓާ އަނެއް މަހަށް ގެންދެވޭ ގޮތް އުރީދޫން ހަދައިފި\nއޭޕްރީލް 7, 2020 10:23\nތިޔަ ވިދާޅުވާ ހިދުމަށް ދޭ ފަރާތުގައި ބުނެގެން އުޅޭ ތާ މިހާރު ދެއަހަރު.... ގުޅާފަ އަހާއިރަށް ބުނާނެ ސަރވޭ ކުރަމުން ދާ ވާހަކަ... އެއީތޯ ތިޔަވިދާޅުވާ ހިދުމަތަކީ....\nއޭޕްރީލް 7, 2020 10:42\nނަމްބަރ އެއް ދީފަ އިއުލާނެއް ނެރުނީމަ ނިމުނީއެއް ނޫން!!! ގުޅީމަ ފޯނު ވެސް ނަގަން ޖެހޭނެ!! 10 ފަހަރު 15 ފަހަރު ގުޅާއިރު ހަމަބިޒީ ކެރާނަމަ އަހަރުމެންނައް މަޖުބޫރުވާނެ ދެން ރިޕީޓަރ ބަހައްޓަން!!\nއޭޕްރީލް 7, 2020 10:43\nނުބަހަ އްޓާ ނެތް ވާކަށް . ތިކަމާ ދިރާގު އުރީދޫ އާ ވަރަށް ވަހަކަ ދަ އްކާފިން.\nއޭޕްރީލް 7, 2020 10:56\nކިތަންމެ ވަރަކަށް ރިޕޯޓު ކުރިޔަސް ހައްލެއް ނުލިބޭ\nއޭޕްރީލް 7, 2020 11:21\nOoredoo adi dhiraagu meehun kaaree kiyaataa mihaaru5months vedaane adivexx nuvayy hahleh\nއޭޕްރީލް 7, 2020 11:40\nވާހަކަ ވަރަށްފުރިހަމަ، ކަވަރޭޖް މައްސަލަ 100 ފަހަރު ރިޕޯޓުކުރިޔަސް އަޅާލާ ބައެއްނޫން ތިޔަ ސާވިސްޕްރޮވައިޑަރުންނަކީ. ރީތި ވާހަކަ ކަލޭމެނަށް ދެއްކިދާނެ ވާކަމެއް ހަރާން. ރ.އަތޮޅުގަ އޮންނާނެ ދުވާލަކު އެތައްބަޔަކު އަރާފައިބާ އެއާޕޯޓެއް، ރ.އިފުރު އެތަނަށް އުރީދޫ ނެޓްވޯކް ނުލިބޭތާ ވީދުވަހެއްވީ. ކޮމްޕްލެއިން ކުރެވުނު އަދަދުނޭންގެ، އެކަން ތިޔަ މިނިސްޓްރީއަށް ހަމަ ނޭންގެނީތޯ އަހާލަން. ހޭކެމުންގޮސް 10 އަހަރުފަހުން އެކަންވާގޮތަށް، ގޭގެ ކަވަރޭޖްމައްސަލަވެސް އެހެން ހައްލުކޮށްދޭގޮތަށް ބަލަން ތިބެންވީތޯ؟؟\nއޭޕްރީލް 7, 2020 11:43\nއަމިއްލަޔައް ކުރުމުގެ ބަދަލުގައި އެހެން މީހަކު ލައްވައި ކުރުވީމަ ރަނގަޅުވާނެދޯ.\nއޭޕްރީލް 7, 2020 11:53\nއިންޑިޔާއިން ބަހައްޓައިގެން އުޅޭ ރާޑަރު ސިސްޓަމަށް އޭގެ ސަބަބުން އަސަރުކުރާތީއޭ ނުބުނީ ކީއްވެ؟ ދޮގެއް ހެދެން އޮތިއްޔާ ތެދެއްނަހަދާ ސުންޕާ މުސީބާތް ސަރުކކާރު\nއޭޕްރީލް 7, 2020 11:54\nކޮމިއުނިކޭޝަން އޮތޯރިޓީން ޒިންމާދާރު ކަން ކުޑަކަން ފާހަގަވޭ. ތިބުނާ ޙިދުމަތްދޭ ފަރާތުން ޖަހަނީ ސަކަރާތް.\nއޭޕްރީލް 7, 2020 11:58\nބަލަ ޢާންމުން އެކަން ކުރަނީ ޚިދުމަތްދޭ ފަރާތްތަކަށް އެކަން ކޮށް ނުދެވޭތީއޭ.\nއޭޕްރީލް 7, 2020 12:14\nނުވެސް ގުޅޭ ދެން މިކިޔަނީ ގުޅާށޭ.\nއޭޕްރީލް 7, 2020 12:17\nއޭޕްރީލް 7, 2020 13:12\nކޮމިއުނިކޭޝަން އޮތޯރިޓީ ޒިއްމާ އަދާކުރައްވާ މޯބައިލް ހިދުމަތްދޭ2ކުންފުނި ހިދުމަތްތައް ރައްޔިތުންނަށް ފުރިހަމަ ނުކޮއްދެވޭ ދެއްތޯ ތިބުނަނީ އެހެންވެގެން ތާ އަމިއްލަޔައް ބޫސްޓަރު ހަރުކުރަން ޖެހެނީ ؟ އެކަމަކު އިސްތިހާރު ކޮއްލާއިރު ހީވަނީ ދުނިޔޭގެ ނަންބަރު 1 ހެން ހިދުމަތެއް ފޯރުކޮއްދޭއިރު ރައްޔިތުން އާދޭސްކޮއްކޮއް ނުވެގެން އަމިއްލަޔައް ބޫސްޓަރު ޖަހަންޖެހެނީ\nއޭޕްރީލް 7, 2020 13:29\nއަމިއްލަޔަށް ތިޔަ އިއުތިރާފް ބަޔާނުންވެސް އެނގެނީ ކަލޭމެން ރަށްޔިތުން އަތުން ފައިސާ އަތުލާފަ ހިދުމަތް ރަނގަޅު ނުކޮށްދެވޭކަން\nއޭޕްރީލް 7, 2020 14:17\n2013 ވަނަ އަހަރުން ފެށިގެން 2016 ވަނަ އަހަރުގެ ނިޔަލަށް ތިޔަ މޯބައިލް ސިނގުނަލް ނުލިބޭ މައްސަލައިގަ ޚިދުމަތްދޭ ފަރާތާއި ވާހަކަ ދެއްކިން ނަމަވެސް ހައްލެއްނުލިބިގެން އެންމެ ފަހުން ޖެހުނީ ދިރިއުޅުން އެހެން ތާކަށް ބަދަލްކުރަން އެކަމެއް ހައްލެއްނުވި ޚިދުމަތް ދޭފަރާތްތަކަށް ބޭނުންވަނީ ހަމަ އެކަނި ފައިސާ ޚިދުމަތް ލިބިގަންނަ ފަރާތުގެ ޙައްޤަކަށް ނުބަލާ\nއޭޕްރީލް 7, 2020 14:59\nތިޔައީ އެއްވެސް ކަމެއްވާ ތަނެއްނޫން. ތިޔަ ބޫސްޓަރުތައް ބައްޓާފައި ހުންނަގެތައްވެސް ހޯދަންވީއެއްނު. އެތެރެކުރާއިރު ޕޯސްޓް އޮފީހަށް، ކަސްޓަމްސް އަށްވެސް ނޭންގެނީތަ؟؟ ތިޔަ ބުނާ އެއްޗެއް އެބަހުރި މާލޭގެ ފިހާރަތަކުގައި ވިއްކަންވެސް ކީއްވެ ފިޔަވަޅު ނޭޅޭންވީ؟؟


vnews - Rausha Jiaan ge maruge dhauvaa libey3meehaku dhauvaa ah ehbasvejje\nމ. ނަލަހިޔާމަންޒިލު ގޭގެ ފަސްވަނަ ފަންގިފިލާއިން ސިމެންތި ބަސްތާއެއް ވެއްޓި އުމުރުން ނުވަ އަހަރުގެ ރައުޝަން ޖިއާން ނިޔާވި ހާދިސާއާ ގުޅިގެން ދައުވާ ލިބޭ ހަ މީހުންގެ ތެރެއިން ތިން މީހަކު ދައުވާއަށް އިއުތިރާފްވެއްޖެ އެވެ.\nބަންގްލަދޭޝްއަށް ނިސްބަތްވާ ރައުޝަންގެ މަރާ ގުޅިގެން ދައުލަތުން ދައުވާކުރި މައްސަލާގައި ދައުވާ ލިބޭ މީހުންގެ ތެރެއިން ދައުވާއަށް މިއަދު އިއުތިރާފްވީ އިންޑިއާއަށް ނިސްބަތްވާ ތިން މީހެކެވެ. އެއީ މުތުމަނި ރަމަޗަންދުރަން އާއި ރައްޖާވް އަލީގެ އިތުރުން ކެޝަރިލަލް ޗައުހަން އެވެ.\nޝަރީއަތުގެ މަޖިލީހުގައި ހިންދީ ބަހުން ވާހަކަދައްކަމުން ރައްޖާވް ބުނީ ދައުވާއަށް އިއުތިރާފްވާ ކަމަށެވެ. ނަމަވެސް މީހަކު މަރާލުމުގެ ގަސްދެއް އޭނާގެ ނެތް ކަމަށް ތަކުރާރުކޮށް ބުނެފައިވެ އެވެ.\nރައްޖީވްގެ މައްޗަށް ދައުވާ ސާބިތުވެއްޖެނަމަ ހަ އަހަރުގެ ޖަލު ހުކުމެއް އިއްވާނެ އެވެ. ނަމަވެސް އޭނާ ކުށަށް އިއުތިރާފުވެފައިވާތީ ކުށް ސާބިތުވާ ހާލަތުގައި އިއްވާނީ ހަތަރު އަހަރާއި ހަ މަހުގެ ހުކުމެކެވެ.\nޝަރީއަތުގެ މަޖިލީހުގައި ތަރުޖަމާން މެދުވެރިކޮށް ގާޒީ ވަނީ އޭނާ އަށް އެކަން ސާފުކޮށްދީފަ އެވެ.\nރައްޖީވްގެ މައްޗަށް އުފުލާފައިވަނީ މީހަކު މަރުވެދިޔުމުގައި ފަރުވާ ކުޑަ އަމަލެއް ހިންގުމުގެ ކުށުގެ ދައުވާ އެވެ.\nދައުލަތުގެ ދައުވާގައި ބުނެފައިވަނީ ސިމެންތި ބަސްތާ ވެއްޓުނީ ވިންޗް ލައިނަށް ދޫދޭންޖެހޭ ވަރަށް ވުރެ ބޮޑަށް ދޫދިނުމުން ކަމަށާއި ރައްޖީވް އަކީ އެ މަސައްކަތާ ހަވާލުވެ ހުރި މީހާ ނޫން ކަމަށެވެ. ރައްޖާވް ވިންޗް އޮޕަރޭޓް ކުރަން ދިޔައީ އެމަސައްކަތާ ހަވާލުވެހުރި ބަންގްލަދޭޝް މީހާ ބްރޭކަށް ދިއުމުން އަމިއްލައަށް އިސްނައިގެން ކަމަށްވެސް ދައުވާގައިވެ އެވެ.\nރައްޖާވް ވާހަކަދައްކާ ނިމުމުން މިމައްސަލަ ބައްލަވާ ގާޒީ އަލީ ރަޝީދު ވަނީ ރައްޖާވްގެ ވާހަކަތަކަކީ އިއުތިރާފެއް ކަމަށް ކަނޑައަޅާފަ އެވެ.\nޝަރީއަތުގެ މަޖިލީހުގައި ވާހަކަދައްކަމުން ރަމަޗަންދުރަން ބުނީ ސިމެންތި ބަސް ވެއްޓުނީ އޭނާ މަސައްކަތުގައި އުޅެނިކޮށް ކަމަށެވެ. ނަމަވެސް އެއީ ގަސްދުގައި ކުރި ކަމެއް ނޫން ކަމަށާއި އެކަމަކު ރައްޖާވް އަކީ ވިންޗް އޮޕަރޭޓް ކުރާ މީހާ ނޫން ކަން އެނގިހުރެ ވިންޗް އޮޕަރޭޓް ކުރަން އެންގީ އޭނާ ކަމަށެވެ. ރައްޖާވް ވިންޗް އޮޕަރޭޓް ކުރީ ރަމަޗަންދުރަން އަންގައިގެން ކަމަށް އޭނާ ބުނުމާ ގުޅިގެން ވަނީ އެއީވެސް އިއުތިރާފެއް ކަމަށް ކަނޑައަޅާފަ އެވެ.\nރަމަޗަންދުރަންގެ މައްޗަށް އުފުލާފައިވަނީ މީހަކު މަރުވެދިއުމުގައި ފަރުވާކުޑަ އަމަލެއް ހިންގުމުގައި ބައިވެރިވުމުގެ ކުށުގެ ދައުވާ އެވެ. މިދައުވާގެ ހުކުމަކީ ތިން އަހަރާއި ދެ މަހާއި 12 ދުވަހަށް ޖަލަށް ލުމެވެ. ނަމަވެސް ޓަމިލް ބަހުން ޝަރީއަތުގެ މަޖިލީހުގައި ވާހަކަދައްކަމުން ރަމަޗަންދުރަން ދައުވާއަށް އިއުތިރާފްވެފައިވާތީ އޭނާގެ މައްޗަށް ހުކުމެއް ކޮށްފިނަމަ ދެ އަހަރާއި ހަތަރު މަހާއި 24 ދުވަހަށް އަދަބު ލުއިވާނެ އެވެ.\nޝަރީއަތުގެ މަޖިލީހުގައި ހިންދީ ބަހުން ވާހަކަދައްކަމުން ޗައުހަން ބުނީ އޭނާ އަކީ ސިމެންތި ބަސްތާތައް ބަރުކުރުމުގައި އުޅުނު މީހެއް ކަމަށެވެ. ޗައުހަން ބުނީ ސިމެންތި ބަސްތާ މައްޗަށް އެރުވިއިރު ކުޑަކުއްޖަކު އެ ސަރަހައްދުން ދިޔަ ކަން ނޭނގޭ ކަމަށެވެ. ސިމެންތި ބަސްތާ މައްޗަށް އަރުވާތީ އެ ސަރަހައްދުން ނުދިއުމަށް ބައެއް މީހުން ކައިރީ ބުނި ނަމަވެސް ބައެއް މީހުން އެކަމަށް އަޅާނުލާ ކަންވެސް އޭނާ ވަނީ ފާހަގަކުރައްވާފަ އެވެ. ޗައުހަން ވެސް ވަނީ ދައުވާގައިވާ ވާހަކަތަކަށް އިއުތިރާފުވެފަ އެވެ.\nޗައުހަންގެ މައްޗަށް އުފުލާފައިވަނީ ކުރިމަތިވެދާނެކަން އެނގޭ ނުރައްކަލެއްގެ އިންޒާރު އެކަށީގެންވާ ސަބަބެއް ނެތި ނުރައްކަލެއްގައިވާ މީހާއަށް ނުދިނުމުގެ ކުށުގެ ދައުވާ އެވެ. މިދައުވާގެ ހުކުމަކީ އެއް އަހަރާއި ހަ މަހަށް ޖަލަށްލުމެވެ. ނަމަވެސް ޗައުހަން ދައުވާއަށް އިއުތިރާފްވެފައިވާތީ އޭނާގެ މައްޗަށް ހުކުމެއް ކޮށްފިނަމަ 27 ދުވަހަށް އަދަބު ލުއިވާނެ އެވެ.\nޖިނާއީ އިޖުރާއަތުގެ ގާނޫނުގައި ބުނެފައިވަނީ ދައުވާ ލިބޭ މީހަކު ކުށަށް އިއުތިރާފްވެއްޖެނަމަ އަވަސް ނިޔާގެ މައްސަލައެއްގެ ގޮތުގައި އެމައްސަލަ ކުރިއަށް ގެންދން ޖެހޭނެ ކަމަށެވެ. އަދި މިފަދަ މައްސަލަތައް ފަސް ދުވަހުގެ ތެރޭގައި ނިންމުމަށް ބާރު އަޅާފައިވާތީ މައްސަލަ ބައްލަވާ ގާޒީ އަލީ ރަޝީދު ވަނީ ދައުވާއަށް އިއުތިރާފްވި ތިން މީހުންނަށް މި މަހުގެ 26 ވަނަ ދުވަހު ހުކުމްކުރުމަށް ޝަރީއަތުގެ މަޖިލީހެއް ބާއްވާނެ ކަމަށް ވިދާޅުވެފަ އެވެ.